
PROLOG 


Twin Hearts, California, 
Ajunul Anului Nou, 1879 


Trăgându-se nemilos de gulerul ţeapăn, Ross scuipă o înjurătură 
spurcată, după care-şi înghiţi cheful de a înjura din nou. Nu suporta 
să fie legat fedeleş ca un curcan la cuptor. Cu juvăţul ăla de gât, 
putea să se spânzure naibii de cel mai apropiat copac. ÎI sugruma la 
fel de tare. 

Trase aerul rece în plămâni, savurându-l. Savurând şi scurtul 
răgaz de linişte. Mai puţin bubuiturile îndepărtate ale valurilor pe 
stânci, nu se auzea nici un sunet. Lăsă zgomotele oceanului să-l 
liniştească, în timp ce încerca să-şi alunge din auz hărmălaia care 
răzbătea din casa surorii şi a cumnatului său. 

Cu ochii închişi, Ross se rezemă de balustrada verandei, 
îngăduindu-şi să se gândească la Trudy şi la dorinţa negrăită de a se 
strecura în patul ei cald şi între coapsele sale pofticioase. Înjură din 
nou. Numai gândul la ea îl făcea să se întărească precum piatra. 

Trase din ţigară lung şi cu furie, în timp ce stătea în penumbră, 
ascultând râsetele vesele ale petrecăreţilor dinăuntru care aşteptau 
Anul Nou. 

Se socotea cel mai mare nătărău din lume, pentru că o lăsase pe 
Samantha să-l atragă iar la unul dintre chefurile ei. Din păcate, sora 
lui mai mică îl avea la degeul cel mic, iar Ross o ştia. 

Uşa din spate se deschise, lăsând un şuvoi de lumină să se 
reverse în verandă. 

— Ross Benedict, aici te-ai ascuns? întrebă o voce înciudată. 

— Ştii al naibii de bine că m-am ascuns aici, Sam. 

Ross aruncă ţigara pe care o fumase, al cărei jar se stinse în clipa 
când căzu pe iarbă. 

Samantha închise uşa în urma ei şi-şi strânse şalul în jurul 

umerilor. 

— Aletha Carmody te caută peste tot. 

Lui Ross nu-i plăcea tonul tachinător din vocea ei. 

— Aletha Carmody are o mutră care-ar face un ceas să se 
oprească-n loc, şi un glas ca al unui câine care schelălăie. 

Sam scoase un bolborosit exasperat. 

— Of, şi eu credeam că ar fi ideală pentru tine, zău aşa. 

Vârând mâna în buzunar, Ross scoase punga de tutun şi o hârtie. 
În timp ce-şi răsucea încă o ţigară, replică: 

— La fel cum ai crezut şi că Olive Hornsby ar fi perfectă pentru 
mine, anul trecut? Şi Hortense Cobb, în anul dinainte? 

Samantha oftă. 

— Olive Hornsby s-a măritat cu Elias Rhodes în mai, Ross. 
Aşteaptă un copil, la începutul anului. Ar fi putut să fie copilul tău. 

Ross îşi aprinse ţigara, cutremurându-se vizibil la gândul de a 
împărţi patul cu slăbănoaga aia palidă de Olive Hornsby. 

— Ei bine, slavă Cerului că nu-i al meu. 

Trase din ţigară, apoi o strivi sub gheată — poate mai tare decât 
era necesar. Simţea ochii lui Sam sfredelindu-l prin întuneric. 

— Nu vreau decât să fii la fel de fericit ca mine. 

În vocea ei se simţea o nostalgie pe care Ross se strădui să n-o ia 
în seamă. Nu era... firesc ca un bărbat să se lege de o femeie. Nu 
înţelegea cum puteau alţii s-o facă. Fireşte, dacă ar fi descoperit 
vreodată că Derek, cumnatul lui, o înşela pe Sam, i-ar fi smuls 
fuduliile cu mâna lui, vârându-i-le apoi pe gât. 

— Şi singura cale-n care pot nădăjdui să fiu fericit e însurătoarea? 

Nu-i venea să creadă. După atâţia ani, Samantha tot nu 
pricepuse. Lui Ross îi plăcea viaţa de burlac. 

— Sigur că da. 

În vocea ei răsuna o notă de falsă inocenţă. Arătă cu capul spre 
uşă. 

— Probabil că Aletha se-ntreabă dacă nu cumva ai şters-o înapoi 
la cabana ta din pădure. 


Ross pufni. 

— Dacă aşa se gândeşte, e mai deşteaptă decât credeam. Şi, Sam, 
dacă tot veni vorba de cabană, când ai de gând să mi-o vinzi? 

Samantha îi atinse umărul cu mâna. 

— Nu prea curând. Şi refuz să discut afaceri în noaptea de Anul 
Nou. După ce-ţi vând partea mea de moştenire, n-o să-mi mai 
rămână nimic de la mama şi tata. 

Ross zâmbi în întuneric, simţindu-i tristețea. Deşi era măritată, 
Samantha rămăsese surioara lui mai mică dintotdeauna. 

— Nu-i ca şi cum acolo ar locui nişte necunoscuţi, Sam. 

— Ştiu, ştiu... Of, se tângui ea încet, nu-mi mai aminti de ei, Ross. 
Mă întristează, şi-n noaptea asta nu vreau să fiu tristă. Dăm o 
petrecere. Vino. 

ÎI trase de braţ. 

— Aletha te aşteaptă. 

Ross înjură din nou, împotrivindu-se. 

— Toată seara a stat agătaţă de braţul meu, turuind şi chicotind 
ca o copilă bătută-n cap. Cum Dumnezeu te-aştepţi să îndur aşa 
ceva? Şi toate întrebările alea! La naiba, Sam, m-a bombardat cu 
întrebări ca armata Generalului Lee. „iti plac, copiii, Ross? Ai fi un 
tată atât de minunat!”, o imită el, cu o voce smiorcăită. „iti plac 
tartele cu cireşe, Ross? [i-aş face cele mai bune tarte din Twin 
Hearts!” Şi mă tot strângea de braț, zicând: „Vai de mine, da' ce 
puternic eşti! Pun prinsoare c-ai putea să mă ridici numai c-o mână, 
mititica de mine! Oooo, şi ce barbă ai...!” Tistui din limbă. „Nu te 
deranjează atâta păr pe față, Ross?” Şi pe urmă, dă-i cu chicotelile 
alea nesuferite! Mă zgârie pe creieri ca un fierăstrău pe nicovală. Şi- 
n plus, încheie el mârâind, îmi place barba mea - ce, n-am voie? 

Alături, Samantha râse încet. 

— Vrei să spui că nu ţi-ai rade mustața şi barba pentru o femeie 
cu totul deosebită? 

— Ar îngheţa iadul înainte să mi le rad. 

Ross se obişnuise cu barba, iar fără ea s-ar fi simţit gol. 

Deodată, simţi ochii surorii lui privindu-l întrebător prin 
întuneric. 

— Cee? 

— Ce-ai zice de-un mic rămăşag prietenesc, frate dragă? 

— Ca de pildă? întrebă el, sceptic. 

— Pun pariu că, dacă apare femeia potrivită şi-ţi cere să te 
bărbiereşti, ai s-o faci. 

Lui Ross nu-i plăcea deloc cum suna. 

— Prinsorile nu-s o ocupaţie potrivită pentru doamne, Sam. 

— Te temi că ai pierde? 

Ross îi simţi zâmetul ţanţoş, sigur pe sine. 

— Pe dracu”, nu mă tem de nimic şi-am să ţi-o dovedesc! Pe ce 
pariem? 

— Pariez pe... 

Samantha se opri, trăgându-l de barbă. 

— Pariez că, de-acum într-un an, n-o să mai ai nici barbă, nici 
mustață, şi că va fi din pricina unei femei. 

Vocea îi suna ridicol de triumfătoare. 

— Şi dacă nu se împlineşte? 

— Ei bine, atunci îţi jur pe-un teanc de Biblii că nu voi mai 
încerca niciodată să te însor. 

Ross pufni, neputind să se stăpânească. 

— N-ai înceta să te mai amesteci în viaţa mea nici dacă a ta ar 
depinde de asta. 

— Vorbesc serios, Ross. Jur cu mâna pe inimă. 

— Mda, ştiu. Îţi ţii o mână pe mână pe inimă, iar pe cealaltă o ai 
la spate, cu degetele încrucişate. 

— Of, nu mai fi şi tu aşa de bleg, mălai mare ce eşti! Avem o 
învoială sau nu? 

Persistenţa ei îl făcu să chicotească. 

— Sigur. La naiba, de ce nu? 

Uşa se deschise şi Derek ieşi pe verandă. 

— Ce faceţi aici? Ross, Aletha Carmody te caută peste tot. Şi, 

Samantha, adăugă el, cuprinzându-şi soţia în braţe, e aproape 
miezul nopţii. Braţele mele sunt goale fără tine. Nu vreau să pierd 
sărutarea de Anul Nou. 

— O, inimioara mea, răspunse Samantha cu o voce drăgăstoasă, 
mă poţi săruta oriunde şi oricând. 

— Dar noi ne-am sărutat prima dată în noaptea de Anul Nou, 
guriţă dulce, şi am de gând să te sărut în noaptea asta câte zile om 
avea. 

Dacă n-ar fi fost cumnatul lui, Ross i-ar fi îndesat un căluş în 
gură. Christoase! Chiar erau în stare bărbaţii să vorbească aşa cu 
femeile? 

— Of, bine, cocoşel prost ce eşti! Oricum, şi mie mi-a fost dor de 
tine, şi mi-e frig. 

Samantha se cuibări la pieptul lui, aşteptându-l să deschidă uşa. 

— Vino, frate dragă, îl chemă ea pe Ross, peste umăr. Aletha te 
aşteaptă. 

În voce i se simţea o batjocură glumeaţă. 

Ross mormăi. Fără tragere de inimă, se întoarse s-o urmeze în 
casă, simțindu-se ca un miel dus la tăiere. Niciodată, fir-ar să fie, 
niciodată! Era ultima oară când o mai lăsa pe Samantha să-l prindă 
într-o asemenea cursă. La naiba, îi plăcea viaţa lui aşa cum era. Nu 
avea de dat socoteală în fața nimănui. Nici nu voia, nici nu avea 
nevoie de o femeie afurisită care să-ncerce să se îndese în mica lui 
lume personală. Să-i ocupe spaţiul. Să deretice încontinuu şi să se 
frăsuiască prin cabană. Simplul gând îl făcea să se cutremure. 

În anul următor avea să fie altfel. Mica petrecere de Anul Nou a 
lui Sam se putea ţine şi fără el. Dacă încerca să-şi calce cuvântul de-a 
nu se mai amesteca niciodată, Ross urma s-o ignore, şi pe ea, şi pe 
toate femeile pe care i le împingea în braţe. Era hotărât să n-o lase 
să-şi mai bage niciodată nasul în viața lui. 

Turuiala lui Aletha Carmody îi scrâşni brusc în urechi, făcându-l 
să tresară. Înghiţindu-şi încă o sudalmă, Ross trase aer în piept, 
adânc, resemnat, şi-şi târî picioarele în casă. 

Capitolul 1 
Octombrie, 1880 


Ploua cu găleata. Furcile orbitoare ale fulgerelor străpungeau 
cerul, urmate de tunete bubuitoare. 

Lily îi mulţumi vizitiului pentru drum, apoi cobori din căruţă, 
trăgându-şi geamantanul sub manta ca să nu se ude. Privi cum 
căruţa pleca mai departe hodorogindu-se, şi se întrebă cum puteau 
bieţii cai să răzbească prin noroiul acela. Era recunoscătoare pentru 
că o adusese până acolo, deşi sperase să ajungă mai departe. Durase 
aproape o săptămână până să ajungă din San Francisco în acest loc, 
unde-o fi fost şi cum s-o fi numit. Auzea adesea vuietele valurilor 
lovindu-se de stânci, iar prin aer, deşi clătit de ploaie, încă se simţea 
mirosul sărat al mării. 

Un fulger lumină din nou împrejurimile, îngăduindu-i să citească 
pancarta de la marginea oraşului. TWIN HEARIS. Cu un gest 
zadarnic, Lily îşi ridică poalele pline de noroi ale rochiei ude şi 
porni prin mocirlă, sperând să găsească un loc unde să se 
adăpostească de furtună. 

XXX 

Pe sub manta, Lily era îngheţată până-n măduva oaselor. Se 
refugiase sub un umbrar şubred de la marginea oraşului. Ploaia 
încetase, dar cerul era încă plumburiu şi întunecat, iar văzduhul era 
umed. Lily cunoştea destul de bine vremea din California ca să ştie 
că răgazul de linişte era scurt. 

Îşi scoase mantaua şi o scutură, împrăştiind stropi de apă în aerul 
umed. De la genunchi în jos, rochia şi jupoanele îi erau ude-leoarcă 
şi mânjite de noroi. În pantofi, degetele îi clefăiau pe tălpile umede. 
Îşi atinse părul şi se crispă; buclele mărunte îi stăteau lipite de cap. 

Trăgând adânc aer în piept, se îndreptă şi privi în jur. Poate că, la 
câteva sute de iarzi în spatele ei, se afla strada principală din Twin 

Hearts. Acolo avea să-şi caute de lucru. Fermierul care o adusese cu 
căruţa până aici îi spusese că lângă oraş se afla o cherestegerie. 
Spera că aveau nevoie de o bucătăreasă. 

Îşi privi hainele şi i se strânse inima. Cum să-şi găsească o slujbă, 
când arăta ca o vagaboandă murdară şi plouată? 

În nori se produse pentru câteva minute o spărtură, lăsând 
lumina soarelui să se infiltreze prin văzduhul apos. Un curcubeu se 
profilă viu deasupra colinelor spuzite cu verde. Priveliştea era atât 
de frumoasă, încât lui Lily i se opri respiraţia. 

Auzi în spatele ei scârţâitul unei trăsuri. Întoarse capul s-o 
privească. Venea spre ea legănându-se, iar Lily fu surprinsă şi puţin 
cam temătoare când trăsurica se opri alături. 

O femeie tânără, cu o bonetă tivită cu blană, scoase capul pe 
fereastra cupeului. 

— Bună dimineaţa! 

Avea unul dintre acele zâmbete prietenoase rare, care-i lumina 
fața cu trăsături plăcute. 

Lily înghiţi în sec, ştergându-şi nervoasă mâinile de rochie. 

— Bună dimineaţa, răsşunse ea. 

— Eşti nouă pe-aici, nu-i aşa? 

Lily aproape că izbucni în râs. 

— Azi-noapte am sosit. 

Mai cu-o diligență, mai cu-o căruţă, când călare când pe jos şi 
dormind pe sub copaci, adăugă ea în gând, dar n-o spuse. Spre 
norocul ei, avea un instinct de conservare destul de dezvoltat şi n-ar 
fi primit niciodată să fie luată la drum de un bărbat singur, oricât de 
inofensiv ar fi arătat. Omul care o adusese cu căruţa până la Twin 
Hearts era însoţit de doi copii. Când dormea în hambare, pleca 
înainte de crăpatul zorilor. Una peste alta, călătoria ei de la San 
Francisco fusese o adevărată aventură, dar din fericire se sfârşise cu 
bine. 

— De unde eşti? 

— Din San Francisco, răspunse simplu Lily. 

Femeia îşi roase buza de jos, apoi o privi pe Lily cu ochi îngustaţi. 

— Cred că te-au pătruns frigul şi umezeala. 

— Ba bine că nu. 

Lily nu făcuse niciodată risipă de cuvinte. Tânăra din trăsură 
continua s-o privească. 

— l-am cerut vizitiului să oprească fiindcă aproape că m-a orbit 
strălucirea minunată a părului tău arămiu. Reflectă razele soarelui 
ca un gologan nou-nouţ. 

De astă dată, Lily râse. 

— Ce poetic! E un mod amabil de a spune că părul meu 
străluceşte atât de tare încât aş putea conduce minerii prin galerii 
fără lampă. 

Femeia nu făcu decât să zâmbească. Un surâs straniu, tainic. 

— Mă numesc Samantha Browne. 

Era o situaţie de-a dreptul ridicolă. Două femei conversând ca şi 
cum tocmai ar fi făcut cunoştinţă la o mică serată în San Francisco, 
ronțăind sandvişuri cât unghia şi bând ceai din ceşcuţe de porțelan. 

— Lily Sawyer. 

— Încântată de cunoştinţă, Lily Sawyer. Ia-ţi lucrurile şi vino cu 
mine. 

Invitaţia o luă pe Lily prin surprindere. Făcu un pas înapoi. 

— Mă scuzi? 

— Cu siguranţă, ai dori să te zvânţi puţin. 

Lily îşi stăpâni o replică tăioasă. Probabil că femeia era de la casa 
locală de toleranţă. Căzu pe gânduri. O chinuia dorinţa de a se usca. 
Poate chiar să facă şi o baie. Şi să mănânce o masă caldă. La gândul 
mâncării, limba începu să i se scalde în salivă. Casă deochiată sau 
nu, nu-i putea refuza invitaţia. 

— Samantha Browne, începu Lily, cred că eşti îngerul meu 
păzitor. 

Punându-şi mantaua pe braţ, îşi luă geamantanul ud şi porni prin 


noroiu, spre cupeu. 
XXX 


12 


Casa era fermecătoare. Şi nu era deşucheată, ci era căminul 
Samanthei Browne şi al soţului ei, Derek, care conducea firma de 
cherestegerie din capătul opus al orăşelului Twin Hearts. 

Lily stătea aşezată lângă foc, înfăşurată într-un halat cald şi moale 
de pluş al Samanthei. Îşi răsfiră părul cu degetele, pentru a şi-l usca 
mai repede. Se simţea ca o prințesă; niciodată în viaţa ei nu mai 
fusese tratată atât de bine. 

Samantha intră în cameră din bucătărie, aducând o tavă cu cafea 
şi cornuri calde, proaspăt scoase din cuptor. Puse tava pe o masă 
mare şi rotundă, în faţa canapelei, apoi îi aruncă o privire lui Lily, 
simțind că o urmărea din ochi. 

— Te întrebi de ce te-am adus aici. 

Lily chicoti. 

— Asta-i cam puţin spus. 

Samantha Browne aranjă un corn pe o farfurie şi o puse în faţa lui 
Lily. Acesteia începu să-i lase gura apă şi să-i ghiorăie stomacul, dar 
făcu un efort să nu uite de bunele maniere. 

— După cum spune... familia mea, am o inimă bună de pus la 
rană. Soţul meu susţine că nu suport să văd pe nimeni suferind. 

Din gura ei de o formă perfectă scăpă un mic hohot de râs. 

— Cred că ar fi mai potrivit să spun că-mi bag încontinuu nasul 
unde nu-mi fierbe oala. 

Puse o ceaşcă de cafea în faţa lui Lily, apoi făcu un gest spre 
micul bol delicat cu frişcă. 

— Dar, când văd o femeie tânără şi frumoasă stând singură într- 
un loc pustiu, udă până la oase, mă răpune imaginaţia. Nu pot 
concepe nicio poveste care să te fi adus acolo. Aşa că, vezi 
dumneata, domnişoară Sawyer, adăugă ea cu un zâmbet, trebuie să 
aflu. lar dacă-ţi pot oferi ceva de mâncare şi o baie caldă cât timp te 
afli aici, cu atât mai bine. 

Lily îşi turnă puţină frişcă în cafea, apoi o amestecă. 

— Sunt doamnă, dar te rog să-mi spui Lily. 

Capul Samanthei se ridică brusc. 

— Eşti măritată? 

— Văduvă, de fapt, răspunse Lily, luând ceaşca şi cuprinzând 
porțelanul cald cu degetele. 

Ar fi putut să evite toată acea călătorie, dacă accepta cererea în 
căsătorie a lui Donald South. Dar, oricât ar fi fost de bun şi blând ca 
om, nu era bărbatul potrivit pentru ea. Şi, oricum, nu avea de gând 
să se recăsătorească. 

Samantha întoarse repede capul. 

— A, îmi... pare foarte rău... Nu... n-am vrut să mă amestec în 
problemele tale. 

Lily avu un sentiment de recunoştinţă. 

— Nu face nimic. Au trecut doi ani de-atunci. Pare să fi fost o 
viață de om. 

Rămaseră într-o tăcere plăcută, până când Lily se simţi datoare s- 
o risipească. 

— După fiecare furtună porneşti cu trăsura ca să salvezi şobolani 
înecaţi? 

În chip destul de ciudat, Samantha Browne roşi. 

— Fireşte că nu. De fapt, adăugă ea, aşezându-se lângă Lily pe 
canapea, tocmai veneam de la cabana mea. Acolo... 

Se întrerupse brusc, ducându-şi mâna la gură, apoi continuă: 

— Părinţii mei au avut o cabană mică în munţi şi, după ce au 
murit, nu m-a lăsat inima s-o vând. Mă duc până acolo din când în 
când, ca să mă asigur că totul e-n ordine. 

Lily zâmbi evaziv, apoi se întoarse cu privirea spre foc. 

— Caut de lucru. 

— Aşa? Cu ce te ocupi? 

— De la moartea soţului meu, am lucrat ca bucătăreasă. 

Nu era nevoie să dezgroape trecutul; nici pentru ea, nici pentru 
altcineva. 

— Am gătit într-o pensiune din San Francisco. Până când a ars. 

Un moment, îşi aminti durerea de pe chipul lui Donald South, 
când îşi văzuse clădirea mistuindu-se în flăcări. 

Samantha se lumină la faţă: 

— Eşti bucătăreasă? 

Lily ridică din umeri, cu o expresie obosită şi sardonică. 

— Ei, să nu-mi spui că tocmai căutai una. 

Aplecându-se înainte, Samantha răspunse: 

— Ei, nu eu, personal, dar cherestegiii caută mereu bucătari. 
Bine, dar e minunat! Deci, aveai nevoie de o slujbă? 

Dădu din cap cu un gest categoric. 

— Ai găsit-o. 

Lily simţi că începea să i se risipească oboseala. 

— Dacă-mi găseşti şi o cameră, batem palma! 

— A, dar pot face mai mult decât atât! se entuziasmă Samantha. 
Ce... ce-ai zice să ai propria ta căsuţă? 

Lily o privi în faţă, şi mai însufleţită. 

— Cabana ta? Eşti sigură? 

— Categoric. De-acolo până la tabăra tăietorilor de lemne nu e 
nicio milă. Bucătăria e echipată pentru a găti cantităţi mari de 
mâncare. Cineva de la tabără va veni zilnic să ia mâncarea. Alături 
mai este şi o cabană mai mică. Acolo locuieşte Maudie Tupper, fosta 
bucătăreasă a taberei. Nu stă bine cu sănătatea. 

Se bătu cu palma peste piept. 

— E bolnavă de plămâni. A trebuit să se lase de gătit, când a- 
nceput să scuipe sânge... O! exclamă ea, ridicându-şi mâna la gură. 
Sper că nu te deranjează. 

Lily simţi un val de compasiune pentru biata femeie bolnavă. 

— În nici un caz. Va fi plăcut să am companie. Dar... de ce nu stă 
în cabana ta? 

Samantha râse forţat. 

— Aaa, nu vrea, şi pace. Dar nicio grijă, casa ei e caldă şi uscată, 
şi tare i-ar mai plăcea să aibă o vecină. 

Lui Lily nu-i venea să creadă ce noroc dăduse peste ea. Avea 
atâta minte încât să nu se întindă la discuţii. Era perfect. Puțin îi 
pasă dacă toată cabana stătea să se dărâme, era a ei şi putea s-o 

folosească. Avea s-o curețe şi s-o facă lună. Urma să-şi încropească 
un cămin al ei, ceva ce nu avusese toată viaţa. Ea şi răposatul Black 
Jake Sawyer nu locuiseră decât în camere cu chirie, deasupra 
cârciumilor sau tavernelor. Norocul începea să i se schimbe şi n- 
avea de gând să caute calul de dar la dinţi. 

XXX 

Ross descălecă şi-şi întinse spinarea îndurerată. Nu putea suferi 
traversarea munţilor, până în vale. Valea era călduroasă şi uscată, 
chiar şi în luna octombrie; orăşelul Twin Hearts avea briza 
binecuvântată a oceanului ca să-l menţină răcoros pe tot parcursul 
anului. 

Trăgând în piept aerul înviorător de munte, Ross aruncă o privire 
spre cabană. Slavă Domnului, ajunsese acasă. Fumul alb se ridica 
blând din horn. Zâmbi. Era mâna Samanthei, nu încăpea nicio 
îndoială. Înainte de plecarea lui, cabana fusese năpădită de purici, 
aşa că-şi dusese hainele şi aşternuturile acasă la Sam, ca să-i afume. 
Căscând, se întrebă dacă Sam îi adusese lucrurile înapoi. Altfel, 
avea să se ducă el după ele, mai târziu. Acum nu voia decât să 
doarmă. Fie şi pe salteaua goală, dacă n-avea încotro. Traversă 
curtea spre grajd, descălecă, îşi ţesălă calul şi-i dădu de mâncare. 

Grădina de zarzavaturi îi atrase atenţia în timp ce mergea cu pas 
greoi spre cabană. Era plivită de buruieni. Poate că Maudie se 
simţise mai bine. O spera din toată inima. Când păşi pe verandă, 
ridică privirea spre cer. Ceaţa de dimineaţă învăluia vârfurile 
pinilor Douglas. Se trezuse cu noaptea-n cap ca să ajungă acasă, 
nerăbdător să se tolănească în patul lui şi să doarmă toată ziua. 

Deschizând uşa cabanei, abia dacă aruncă o privire prin living, 
înainte de a închide uşa în urma lui, pentru a se îndrepta spre 
dormitor. Căscă, frecându-şi faţa cu mâna, pătruns de oboseală 
până la oase. 

Uşa dormitorului era închisă. Ross o împinse cu vârful cizmei şi 
intră. Uşa se trânti în urma lui şi, înainte ca să se poată întoarce, 
Ross fu lovit de la spate destul de tare ca să se clatine pe picioare, 

izbindu-se de perete. Alunecă la podea, clătinând din cap, într-o 
încercare de a se dezmetici. 

Instinctiv, dădu să-şi scoată cuțitul vânătoresc, dar primi un şut 
în mână. Ridică ochii şi se pomeni privind gura familiară a propriei 
lui puşti de vânătoare. 

— Cine eşti? 

O femeie? Încercând să-şi limpezească vederea, Ross scutură iar 
din cap şi văzu o pereche de pulpe palide şi suple ieşind de sub 
poalele cu volane ale unei cămăşi roz. 

Ridică încet privirea, de-a lungul şoldurilor rotunjite, peste un 
piept ferm şi generos. Părul femeii, despletit şi învolburat în jurul 
feţei, era roşu ca o vâlvătaie, iar în ochii ei verzi nu se citea nici 
urmă de frică. 

— Eu? mugi Ross. Cine naiba eşti tu, şi ce cauţi în dormitorul 
meu? 

Femeia păru surprinsă un moment, apoi se răsti: 

— Ăsta-i dormitorul meu. leşi afară până nu-ţi zbor creierii. 

Cu o mişcare neaşteptat de rapidă, Ross apucă ţeava puştii şi sări 
în picioare. 

— Şi-acum, mârâi el, neluând în seamă teama care se strecurase 
dintr-o dată în ochii femeii, te mai întreb o dată. Cine naiba eşti? 

Femeia îşi reveni repede. Îndepărându-se doar puţin, i-o întoarse: 

— Cine eşti dumneata? 

Nu ajungeau nicăieri. 

— Mă numesc Ross Benedict, iar asta e casa mea. Prin urmare, şi 
dormitorul e tot al meu. 

Ochii femeii se îngustară. 

— Minţi. Ştiu cui îi aparţine această casă, şi nu eşti dumneata 
acela. Şi-acum, spune-mi, ce vrei de fapt? 

Stupefiat şi furios, Ross continuă s-o privească. 

— Vreau să ştiu ce naiba faci în dormitorul meu. E chiar atât de 
greu să înţelegi? 

Necunoscuta îi susținu privirea, la fel de furioasă. 

— Ăsta-i dormitorul meu, şi cabana e tot a mea, cel puţin pentru 
un timp. Şi... nu te mai zgâi la trupul meu, holbatule! 

Cu sprâncenele îmbinate, Ross întoarse capul, încrucişându-şi 
ferm braţele pe piept. 

— Te-am mai întrebat o dată: cine, naiba, EŞTI? 

— Şi de ce ţi-aş spune? Tu eşti cel care ai dat buzna în casa mea. 

Ross se răsuci în loc, văzând-o tocmai în timp ce-şi lega cordonul 
halatului pe sub pieptul generos. Pe când îşi simţea pântecele 
înfierbântându-se, în mintea lui îşi croi drum un gând. Slobozi un 
şirag, de înjurături atât de spurcate, de se învineţi aerul. 

— Sam. Samantha te-a pus să-mi faci figura asa, nu? Fir-ar al 
dracului să fie! 

Lovi cu pumnul în uşă — atât de tare, încât îi ieşi prin partea 
cealaltă. 

În spatele lui, femeia scoase un țipăt. 

Ross se întoarse spre ea, fără să ia în seamă aşchiile de lemn care i 
se înfipseseră în carne. Femeia îşi acoperise gura cu o mână. Cu 
cealaltă îşi ţinea strâns sub gât reverele halatului. 

— Ea a făcut-o, nu-i aşa? Sam te-a pus. 

Femeia îşi luă mâna de la gură doar atâta cât să întrebe: 

— S... Samantha Browne? 

— Da, răspunse el, cu glasul onctuos, plin de subînţeles. 
Samantha Browne. 

Necunoscuta înghiţi în sec. 

— De... de unde o cunoşti pe Samantha Browne? 

Ross începea să se sature. 

— Ştii foarte bine de unde o cunosc. 

Atitudinea femeii se schimbă. În loc să mai stea speriată lângă 
pat, îşi propri pumnii în şolduri, studiindu-l. 

— Ba nu ştiu. Ce-ar fi să-mi spui? Dai buzna aici ca un taur furios 
sau un nebun de legat, speriindu-mă de moarte. Cred că mi se 
cuvine o explicaţie. Vreau să zic, dacă eşti capabil să înşiri atât de 
multe cuvinte unul după altul. 

Ross rămase surprins un moment de tactica ei neobişnuită. La 
urma urmei, majoritatea femeilor se aruncau în braţele lui. Şi nicio 
femeie nemăritată, sau orice altă femeie în fond, nu-l mai făcuse 
vreodată holbat care se zgâia, taur furios sau nebun de legat. Ce-i 
drept, Trudy îl numise o dată armăsarul ei focos, dar asta se 
întâmplase după o noapte deosebit de satisfăcătoare în patul ei. 
Fusese un compliment, nu o vorbă de ocară. Vrăjitoarea asta 
roşcovană nu semăna cu niciuna dintre celelalte, trebuia să 
recunoască atâta lucru. 

— E sora mea. De parcă n-ai şti. 

Se întoarse şi studie gaura pe care o făcuse în uşă. 

— lar asta e cabana mea. Aici locuiesc. 

Femeia rămase cu gura căscată. 

— Sora... sora ta? 

Temperamentul lui Ross era volatil dar, după o explozie, se 
îmblânzea repede. 

— Acum înţelegi. Nu ştiu de ce jocuri îi arde lui Sam, dar asta-i 
casa mea. Dacă voi două v-aţi gândit că vicleşugul ăsta are sorţi de 
izbândă, ei bine, fir-ar să fie, puteţi s-aşteptaţi mult şi bine! 

— Nu cred să te fi înţeles, spuse ea cu băgare de seamă. Care 
vicleşug să izbutească? 

— Of, la dracu'! Lasă, nu contează. Îmbracă-te, numai, şi pleacă 
de-aici. Planul nu v-a reuşit, şi sunt frânt de oboseală. 

Căscă, scoțând intenţionat un sunet puternic şi dezgustător, 
înainte de a-şi scoate poalele cămăşii din pantaloni. 

Femeia nu se clinti. 

Se uitau unul la altul, ea cu o privire arogantă şi rece, el cu o 
expresie de o sexualitate declarată, în timp ce-şi descheia cămaşa. Şi- 
o desfăcu şi se scărpină, lăsând-o să-i vadă pieptul gol. De obicei, 
asta le alunga pe femeile încuiate. 

Deodată, necunoscuta îi dădu un brânci, luându-l pe nepregătite. 
Ross se lovi iar de perete. 

— leşi afară! îi ordonă ea. Am închiriat casa asta de la Samantha 

Browne şi, dacă ai vreo obiecţie, discută cu ea. Eu nu plec. 

Ross se desprise de perete, simțind un junghi de furie în piept. 
Avea să discute cu Sam, nici vorbă, ba chiar să-i ardă şi o mamă de 
bătaie. Pe urmă, urma să se întoarcă acasă şi s-o zboare afară pe 
vrăjitoarea asta cu păr ca focul cu şuturi în fund. 

Luându-şi puşca, ieşi val-vârtej din cameră. 

— Să ştii că nu s-a terminat, femeie! Când mă-ntorc, ar fi bine să 
te găsesc cu bagajele făcute şi tunde-o, fir-ar al dracului să fie! 

XXX 

Lily închise ochii şi se aşeză pe pat, vlăguită, cu inima bubuindu-i 
atât de tare în piept încât se temea să nu-i rupă coastele. Aşteptă un 
moment ca să-şi revină, după care se îmbrăcă în grabă şi se duse în 
bucătărie ca să înceapă pregătirile pentru prânzul ţapinarilor. 

În timp ce lucra, se gândi la bărbatul care tocmai plecase. Bărbat? 
Râse forţat, sec. Un urs, mai degrabă. Lily nu era o femeie scundă, 
dar el avea cu aproape un cap mai mult ca ea. Umeri atât de laţi, 
încât trebuia să se întoarcă într-o parte ca să încapă pe uşa 
dormitorului. Era un urs în toată regula, şi ca proporţii, şi ca 
maniere. Se îmbrăca doar ca un om, ca să-şi acopere 
comportamentul grosolan şi brutal. 

Amintindu-şi de ultima lui ameninţare, deveni ţeapănă. N-avea 
de gând să plece. Nici moartă. Totuşi, ardea curiozitate să afle de ce 
închiriase Samantha Browne o cabană care era deja ocupată. 

Capitolul 2 


Ross intră în casă ca o furtună, luând-o pe Sam prin surprindere. 
Când trânti uşa din faţă, sora lui tresări vizibil. Ridică privirea de la 
birou să vadă cine o speriase şi-i adresă un zâmbet cald. 

— Cum a fost drumul? Mă bucur că te-ai întors. 

Se aplecă peste un registru. 

— Trebuie să termin contabilitatea până se întoarce Derek acasă. 
Ai adus comanda de cherestea de la Chico? 

Calmul ei făcea sângele lui Ross să fiarbă în vene. 

— Ce mama dracului ţi-a trăsnit prin cap? 

Samantha ridică iar capul, uşor surprinsă. 

— Prin cap? Ţi-am spus, fac conta... 

— Nu asta te-am întrebat, şi-o ştii foarte bine, Samantha Mae 
Browne! 

Trăgând adânc aer în piept şi expirându-l încet, Sam închise 
registrul de pe birou, apoi îşi împreună mâinile în poală. Reuşi să 
zâmbească. 

— Ai... ai fost la cabană. 

— Vreau ca aia să plece! 

— O, Ross, nu pot face asta, replică Samantha, cu faţa umbrită de 
îngrijorare. N-are unde să se ducă, şi... 

— Şi te-ai gândit că poţi să mi-o bagi mie pe gât, da? A, nu, nici 
să nu te gândeşti! Mi-am dat cuvântul că n-am să te mai las 
niciodată să-mi faci chestii de-astea, Sam, şi n-am să te las. 

Samantha se ridică de la birou, înţepată, îşi îndreptă corsajul 
rochiei de flanelă albastră, apoi trecu în faţa lui. 

— Nu... nu ştiu despre ce Dumnezeu vorbeşti. Se... numeşte Lily 
Saw... 

— Nu mă interesează cum se numeşte, ce mama dracului! 

Sora lui oftă, apoi reluă încet: 

— Se numeşte Lily Sawyer. E bucătăreasă, şi... şi a venit la mine, 

căutând o slujbă. Cei de la tabără au nevoie de o bucătăreasă, Ross, 
o ştii la fel de bine ca mine. 

Lui Ross îi venea să mai găurească o uşă, dar încă mai avea aşchii 
înfipte în mână de la prima. 

— Ce caută în cabana mea? 

— Altă locuinţă destul de apropiată de tabără nu exista. 

— Şi nici acum nu există. 

Samantha întoarse capul, dezgustată. 

— Of, termină cu mugetele! l-am promis că poate sta acolo 
până... până când se iveşte altă ocazie. 

Ross încercă să-şi păstreze calmul. Nu avea încredere în 
Samantha. Descoperise cu ani în urmă că atunci când preacinstita 
lui soră şovăia în mijlocul unei fraze, nu era a bună. 

— Nu cred că toate astea s-au întâmplat din senin, Sam. Nu, tu ai 
copt totul, gândindu-te că dacă-mi trânteşti o femeie în cabană am 
să fiu prea gentleman ca s-o dau afară. Ei bine, continuă el, 
începând din nou să mugească, te-ai înşelat! Te-ai înşelat amarnic! 

Şi se întoarse să iasă. 

— N-am să te iert niciodată dac-o dai afară, Ross. 

Oprindu-se din mers, Ross se întoarse spre ea, aruncându-i o 
privire bănuitoare. 

— Poftim? 

În ochii căprui ai Samanthei, mari şi nevinovaţi, nu se mai zărea 
nicio licărire răutăcioasă. 

— Am spus că n-am să te iert niciodată... 

— Am auzit ce-ai spus, o întrerupse el. 

De câte ori mai încercase să-l însoare, niciodată nu-l mai 
ameninţase aşa. Şi îl irita. Îl neliniştea. Nu era deloc tipic pentru ea. 
Dintr-o dată, Ross se pomeni întrebând: 

— Şi-atunci, unde naiba am să locuiesc eu? 

Ridicând din umeri expansiv, Samantha răspunse: 

— Cabana e destul de mare pentru amândoi, nu? 

Simplul gând îl năucea. 

— Şi ce dracu' o să zică lumea? 

— Of, pentru numele lui Dumnezeu, Ross. Aici nu e societatea de 
salon din Boston. Suntem în Twin Hearts, California. Ce Dumnezeu, 
e la marginea lumii civilizate. Încă un brânci, şi-o să cădem cu toţii 
în Pacific. Oricum, mai e acolo şi Maudie. Stă atât de aproape, încât 
e ca şi cum ar locui în aceeaşi cabană cu voi. 

Ross porni iar spre uşă. 

— Dacă ăsta-i modul tău de a o compromite, silindu-mă să mă 
însor cu ea din cauza... 

— Of, nu fi prost! N-aş face una ca asta! Şi, oricum, nu... nu va 
dura mult, Ross, sincer! 

Simţindu-i în voce ezitarea care-o dădea de gol, Ross deschise 
larg uşa din faţă şi o preveni: 

— Poţi fi al dracului de sigură că n-o să dureze mult! 

Ajunsese la jumătatea drumului spre cabană, când se întoarse. 
Era atât de furios pe Samantha, încât uitase să-şi ia cu el şi hainele. 

XXX 

Lily termină de tăiat merele şi le tăvăli prin zahăr şi scorţişoară. 
Apoi le puse deoparte, în timp ce întindea aluatul de plăcintă. 
Fusese uimită de ustensilele de bucătărie care erau depozitate într- 
un hambar, în spatele cabanei. lar bucătăria era separată de restul 
casei. Mă rog, cel puţin era o cameră separată. Samantha îi spusese 
că, pe vremea când părinţii ei trăiau, mama ei gătise pentru tăietorii 
de lemne, aşa că bucătăria nu era numai o încăpere separată, ci şi 
una foarte mare. După ce-o curăţise lună, Lily se simțea acolo ca 
acasă. 

Întinse un cerc de aluat crud pe o tipsie de tinichea şi, cu mişcări 
delicate, o apăsă pe fundul tăvii, după care repetă procesul până 
acoperi astfel şase tăvi. 

Amintirea celor întâmplate înainte continua s-o frământe şi, când 
toate cele şase plăcinte fură gata de pus la copt, mâinile îi tremurau. 
Aruncă o privire pe fereastră, sperând ca nebunul să fi plecat de-a 
binelea. Toată dimineaţa fusese nervoasă şi neliniştită, aşteptând 

întoarcerea brutei. 

Când auzise primele zgomote afară, se speriase atât de tare încât 
crezuse că avea să-i explodeze inima. Ţinuse puşca lângă pat încă 
din prima noapte, iar instinctul de conservare îi învinsese 
întotdeauna temerile. Dar, îşi spuse ea cu un zâmbet obosit, puşca îi 
fusese oricum smulsă din mâini cu atâta uşurinţă... Îi mulțumea 
bunului Dumnezeu doar pentru că-l auzise venind. Cel puţin, 
avusese timp să-şi arunce pe trup halatul pe care i-l împrumutase 
Samantha. Altfel... 

Expiră prelung, zgomotos. Altfel, ar fi surprins-o goală-goluţă. 
Ar fi putut să... 

Lily se cutremură şi se rezemă de bufet, încercând să-şi păstreze 
respiraţia regulată, fără să se gândească la ceea ce-ar fi putut să-i 
facă. 

Auzind un zgomot, ridică privirea spre fereastră. 

Şi i se frânse inima. 

Se întorsese. 

Lily puse trei plăcinte în cuptor, apoi luă un cuţit şi începu să taie 
legumele pentru tocana pe care o pregătea pentru prânzul de a 
doua zi al ţapinarilor. 

N-avea să-l lase s-o dea afară din casă. Nici în ruptul capului. 
Dacă refuza s-o lase în pace şi să plece, nu-i rămânea decât să 
suporte situaţia cum putea. Măcar o avea pe bătrâna Maudie în 
vecini, deşi Lily se întreba cu ce-ar fi putut-o ajuta biata femeie. 
Stătuse cu ea câteva ore, privind-o cum moțăia. Era convinsă că n-ar 
fi ştiut nici dacă în camera alăturată izbucnea un război. Nu, nu-şi 
putea pune bază nicio bază pe ea — dar nimeni nu trebuia să ştie 
asta. 

ÎI simţi, mai degrabă decât să-l audă, intrând în spatele ei. Firele 
de păr de la ceafă i se zbârliră. 

Ross îşi drese glasul. 

Încercând să-şi păstreze calmul, Lily se întoarse spre el, cu 
speranţa că pe faţă nu i se citea nimic din tumultul interior. Era atât 

de înalt pe cât şi-l amintea. Şi mai înalt, poate. Şi arăta ca un animal 
păros. Părul negru îi era prea lung, cu bucle rebele în jurul 
urechilor, şi era convinsă că de luni de zile nu-şi mai aranjase barba 
deasă şi stufoasă. 

Se studiară cu prudenţă un timp, înainte ca Ross să vorbeasc în 
sfârşit. 

— Cred că-ţi pot tolera prezenţa aici un timp. Dar, numai ca să 
ştii, eu însumi am lucrat rama patului, ca să mi se potrivească mie. 
Nu renunţ la patul meu pentru nimic în lume, nici chiar pentru o 
afurisită de femeie. Aşa că nu mai intra în camera aia. Nu vreau să 
faci nimic înăuntru, să-ncerci s-o mături sau să deretici. Îţi las câtva 
timp ca să-ţi iei lucrurile de-acolo, dar de-acum începând, nu vreau 
să mai văd că ai pus piciorul în dormitorul meu. Au înţeles? 

Lui Lily îi fierbea sângele în vene. Strânse cu putere prăselele 
cuţitului. 

— Să fie clar, domnule... Benedict, am reţinut bine? începu ea, 
străduindu-se să nu-şi piardă cumpătul. Ai bunăvoința de a-mi 
permite să stau în cabana dumitale. Am dreptate? 

Ross dădu scurt din cap. 

— Dar nu am voie să dorm în nepreţuitul dumitale pat, nici să 
intru îndormitor. 

Acelaşi răspuns. 

— Dormitorul e al meu. 

Încercând în continuare să se stăpânească, Lily urmă: 

— Nici n-aş visa să-ţi încalc domeniul. Îmi voi lua lucrurile de- 
acolo cât pot de repede. Oricum, patul nici nu era prea confortabil. 

Mintea. În prima noapte petrecută acolo, crezuse că murise şi 
ajunsese în cer. Dar, în fond, orice pat ar fi fost mai plăcut decât cele 
cu care se obişnuise. 

Ross se întoarse spre uşă. 

— Bine. Atunci, ne-am înţeles. 

— Nu tocmai. 

Se opri în prag. 

— Ce mai e? 

— Am de făcut o muncă. Îmi petrec toată ziua gătind pentru 
tăietorii de lemne. Nu las pe nimeni să intre în bucătăria mea. Nici 
n-am timp să-ţi fac special de mâncare. 

Nu adăugă că întotdeauna mai pregătea trei mese pe zi pentru 
Maudie. 

— Pot mânca orice le pregăteşti băieţilor, răspunse el aproape 
binevoitor. 

— N-aş crede, replică Lily, cu o voce tăioasă ca oţelul. 

— Mă rog, eu sunt sigur că pot, insistă grăbit Ross. 

Lily trase aer în piept, expirându-l sonor. 

— Nu, cred că nu m-ai înţeles. 

Îşi propti pumnii în şolduri, privindu-l lung. 

— Dormitorul e al dumitale? Foarte bine. Bucătăria e a mea şi se 
aplică aceleaşi reguli. 

— Ce? 

Lily se întoarse spre zarzavaturi, uimită că putea mânui cuțitul 
acela fără să-şi taie un deget, de-atâta enervare. 

— M-ai auzit, domnule Benedict. Nu ai voie să intri în bucătăria 
mea fără să te invit eu. Ne-am înţeles? 

Ross scoase un muget ca de taur în spatele ei, apoi reuşi să 
replice: 

— Ei, şi ce-mi pasă mie? Oricum cred că mâncarea dumitale are 
un gust de găinaţ. 

Lily îşi îngădui un mic zâmbet. 

— Dacă eşti familiarizat cu gustul dejecţiilor de păsări, domnule 
Benedict, sunt sigură că nu-ţi va fi greu să-ţi procuri mâncarea de 
afară, la fel ca animalele celelalte. 

Când fu sigură că ieşise, scoase un oftat prelung, tremurător, şi se 
rezemă de bufet. Auzi — şi simţi — uşa trântindu-se, şi îl privi cum se 
îndrepta furios spre o buturugă. Ross puse un lemn deasupra, apoi 
începu să-l taie cu toporul, uşor ca un copil care rupe nişte bețe de 
chibrit. 

Lily se înfioră şi închise un moment ochii. Linia frontului fusese 
trasată. 

XXX 

O oră mai târziu, Ross încă mai tăia lemne. Avea destule ca să-i 
ajung toată iarna — poate chiar mai multe ierni. Aruncă ultimul lemn 
peste grămada celorlalte, apoi azvârli securea, ţintind cu atenţie 
buturuga. Tăişul se înfipse, iar coada vibră din cauza impactului. 

Era lac de năduşeală. Şi epuizat. Ştergându-şi transpiraţia de pe 
frunte cu mânecile, porni spre cabană. La nări îi ajunse mirosul de 
plăcintă cu mere proaspăt coaptă. Îi ghiorăi stomacul, şi-i răspunse 
cu o înjurătură. Nu pusese nimic în gură, de la patru dimineaţa, 
când pornise călare spre casă rozând ultimii biscuiţi pe care-i luase 
de la Chico. 

Păşind spre uşa cabanei, o deschise, lăsând-o să se lovească de 
perete. În casă, aroma de plăcintă era şi mai puternică, iar Ross făcu 
un efort să-i reziste, îndreptându-se hotărât spre dormitor. 

În timp ce trecea prin dreptul patului, văzu cămaşa de noapte şi 
halatul lui Lily, zăcând încă aruncate de-a curmezişul. Le înşfăcă în 
pumn, cu gândul de a le arunca în living. În schimb, le ridică în 
dreptul feţei şi inhală mirosul feminin proaspăt care stăruia în 
materiale. Un val de căldură îi inundă pântecele, făcându-l să se 
întărească, şi aruncă obiectele pe pat, blestemându-şi slăbiciunea. 

Luă un prosop şi săpunul de pe spălător şi ieşi în living, mergând 
repede spre uşa din faţă. 

— Şi ia-ţi naibii mai repede boarfele din dormitorul meu! 

XXX 

Răcnetul lui furios aproape c-o făcu pe Lily să scape plăcinta pe 
care tocmai o scotea din cuptor. Ţinând cu grijă tipsia încinsă între 
mănuşile de bucătărie, o puse pe bufet, sub fereastră, lângă celelalte. 

Ross ieşise iar, trântind uşa. Cu un zâmbet răutăcios, Lily se 
întrebă dacă lăsa vreodată un lucru făcut doar pe jumătate. 

Când se îndepărtă de bufet, văzu câte vase murdare se 
adunaseră. Avea nevoie de multă apă fierbinte ca să spele toate 

farfuriile şi oalele îngrămădite pe bufet şi chiuvetă. 

Cu găleata în mână, ieşi şi porni spre pompă, rugându-se să fie 
apă. De când sosise, o încercase de două ori, şi nu curgea. Uneori, 
apa curgea singură, iar cu alte ocazii nu reuşea să pompeze nicio 
picătură. Mişcă de câteva ori maneta. Nu se întâmplă nimic. 
Slobozind o înjurătură moderată, luă găleata şi porni cu hotărâre 
spre râul repede care curgea prin apropierea cabanei. 

Tocmai părăsea cărarea care ducea în luminiş, când îl văzu. Inima 
îi tresări în piept, iar Lily se întoarse repede, dar nu înainte de a-l fi 
văzut stând în apa până la genunchi şi ridicându-şi între picioare o 
mână săpunită. 

Apăsându-şi degetele pe gură, porni cu pas poticnit în susul 
potecii, în timp ce inima continua să i se zbuciume în piept. Încerca 
să nu se gândească la ceea ce văzuse, în timp ce căuta alt drum spre 
râu, dar imaginea refuza să i se şteargă din minte. 

Niciodată nu mai văzuse atât de mult păr pe trupul unui bărbat. 
Pieptul lui era acoperit de o blană deasă, la fel ca şi... locul de jos. 
Refuza să se gândească la ceea ce mai văzuse în locul acela. Pe lângă 
acest om, cu trupul lui fermecător de păros şi proporţiile sale 
imense, Jake ar fi arătat ca un băieţandru. 

Lily încercă să zâmbească forţat, maliţios, în timp ce-şi croia 
drum spre râu printre tufişuri, dar în schimb gura începu să-i 
tremure. Uneori, îi era un dor îngrozitor de Jake. Nu că ar fi fost 
bărbatul perfect — nici vorbă de aşa ceva. Dar se simţiseră bine 
împreună, iar intimitatea lor fusese întotdeauna plăcută — până când 
aflase că o înşela. Îşi dădu seama, spre propria ei consternare, că 
încă mai simțea lipsa acelei părţi din căsnicia lor care ducea spre 
dormitor. 

Zărind râul printre copaci, Lily îşi alungă din minte orice gânduri 
despre Jake şi porni repede spre apă. Când se aplecă de pe mal, 
piciorul îi alunecă pe iarba udă şi căzu cu fundul drept în râu. 
Ţipătul ei de surprindere străpunse tăcerea din jur şi, când încercă 
să se ridice, descoperi că nu reuşea să se ţină pe picioare, din cauza 

curentului prea puternic. 

Ridică privirea tocmai când Ross Benedict năvăli dintre copaci, 
având pe el doar o pereche de pantaloni încheiaţi pe jumătate. Părul 
de pe piept îi era încă ud, iar muşchii tari îi palpitau pe umeri şi 
braţe. 

Întise mâna spre ea, iar Lily, neavând încotro, îl lăsă s-o tragă 
afară din apă. Strânsoarea mâinii lui era caldă, puternică şi 
surprinzător de impresionantă, ca un curent electric. 

— Ce naiba făceai aici? 

Lily începea să se deprindă cu mugetele lui. 

— Încercam să iau apă şi am alunecat, răspunse ea scurt. 

Ross îi privi hainele ude. 

— Şi de ce tocmai de aici? întrebă el, aruncând o privire spre 
malul alunecos de unde se rostogolise. Cărarea e... 

Se întrerupse brusc, studiind-o. 

Lily luă găleata şi trecu pe lângă el, evitând să-l privească, pentru 
a nu i se observa roşeaţa de jenă din obraji. 

— Pot să iau apă din orice parte a râului îmi convine. Nu-s 
obligat-o s-o iau de... de lângă cărare. 

Ross o apucă de braţ, făcând-o să se întoarcă, surprinsă. 

— Dă-mi găleata. 

În ochii lui negri strălucea o luminiţă ciudată. 

Înghiţind convulsiv, Lily îi dădu găleata, apoi porni cu pas greoi 
către cabană, ţinându-şi deasupra gleznelor poalele îmbibate de 
apă. 

Aruncându-şi la uşă papucii uzi din picioare, se duse direct în 
dormitor, îşi luă valiza şi intră în bucătărie. Acolo, se apropie de 
sobă şi se dezbrăcă, uşurată că terminase de gătit pentru ziua aceea. 

Aruncând priviri furişe spre uşa închisă, luă pe ea un rând de 
haine uscate, rugându-se ca taurul să aibă atâta bun simţ încât să 
stea afară. 

Tocmai îşi încheia ultimul nasture al rochiei, când auzi o bătaie în 
uşă. 

— Ce e? întrebă ea, pe un ton certăreț. 

— Am... 

Ross îşi drese glasul. 

— Am... ăă... am adus apa. 

Lily deschise uşa şi-i luă găleata din mână, mulţumindu-i cu o 
înclinare scurtă a capului. Observă că încă nu-şi luase cămaşa pe el 
şi încercă să nu ia în seamă fiorul de plăcere care-i palpită în 


abdomen. 

Capitolul 3 


Spre sfârşitul după-amiezii, Ross era atât de flămând încât îşi 
simţea stomacul rozându-i şira spinării. Îşi luă pe el cojocul din 
piele de oaie, încălecă şi porni spre Twin Hearts s-o caute pe Trudy. 

Partea cea mai plăcută la Trudy, îşi spuse în timp ce intra în 
bucătăria ei, era că nu aştepta nimic de la el. Îi era alături oricând 
avea nevoie de ceva, iar acum avea nevoie în primul rând de 
mâncare, chiar dacă Trudy nu era cea mai bună bucătăreasă din 
lume. Îşi alungă din minte gândul la plăcina de mere savuroasă şi 
tocana fierbinte, plină cu ciosvârte de vânat şi zarzavaturi din 
propria lui grădină de legume afurisită. 

— Sărăcuţul de tine, gânguri Trudy, punându-i în faţă o farfurie 
de varză cu carne. Cazi de pe picioare de nemâncat ce eşti! 

Se aşeză în faţa lui Ross şi, ca întotdeauna, îşi vâri vârfurile goale 
ale picioarelor sub coapsele lui. De obicei, asta îl pregătea pentru 
ceea ce urma, dar în seara aceea nu avu nici un efect. La naiba, 
probabil că-i era prea foame ca să fie în stare să se mai şi excite. 

Trudy era de obicei tăcută, lucru care-i plăcea lui Ross, dar astă 
seară nu-i mai stătea gura. În timp ce trăncănea înainte, Ross o 
studie printre îmbucăturile de carne insipidă şi varză acră. 
Întotdeauna o găsise rezonabil de atrăgătoare, dar acum, din cine 
ştie ce motiv, părul ei sârmos, ca alama coclită, arăta de parcă s-ar fi 
putut aprinde iasca uscată cu el, iar faţa ei părea plină de pete. 

Îşi împinse farfuria într-o parte, deşi încă nu terminase de 
mâncat. Nu-i mai era foame. 

— Ţi-a fost de-ajuns? 

Trudy se ridică şi veni lângă el, atingându-i fruntea cu dosul 
mâinii. 

— Scumpule, arzi ca focul. 

Îşi trecu mâna peste pieptul lui, coborând apoi până între 
picioare. ÎI strânse nu tocmai cu blândete, după care îşi retrase 

mâna, surprinsă. 

— Nici măcar nu te-ai întărit, Ross. 

Şi începu să-i desfacă nasturii şliţului, dar Ross îi dădu mâna la o 
parte. 

ÎI privi întrebător. Împingându-şi scaunul înapoi, Ross se ridică. 

— Astă seară n-am chef, Trudy. 

Cu degete nervoase, femeia îşi strânse cămaşa peste pieptul 
voluminos şi îl privi cu o teamă stranie în ochi. 

— Am făcut ceva ce nu trebuia, scumpule? 

Ross se duse spre vatră, oprindu-se lângă foc. 

— Nu tu, eu sunt de vină... 

Ştia că aşa era, deşi nu prea pricepea de ce anume. 

Se întoarse dinspre cămin în timp ce Trudy venea spre el, iar 
când se lipi de trupul lui, îi atinse uşor spatele, dar n-o strânse în 
braţe. Parfumul ei îi era familiar, dar dintr-o dată Ross îl găsi 
înecăcios, dulceag şi mult prea puternic. De parcă s-ar fi scăldat în 
poşirca aia. 

— Mă sperii, scumpule. Niciodată nu te-am mai văzut să te 
lipseşti de-o tăvăleală-n pat. 

Ross îi aplică o palmă pe crupă, apoi se întoarse cu privirea spre 
foc. Trudy era o femeie de treabă, deşi Ross ştia că el nu era singurul 
bărbat cu care avea de-a face. În lipsa unui termen mai potrivit, 
putea spune despre ea că era o gospodină/târfă văduvă. Soţul ei 
murise de doi ani, într-un accident la tăiatul lemnelor. Trudy nu 
avea alt mijloc de subzistență decât ceea ce socoteau bărbaţii că i se 
cuvenea în schimbul serviciilor ei. Nu numai că le oferea patul ei, 
dar le dădea şi de mâncare şi-i oblojea când aveau nevoie, le asculta 
nemulțumirile şi le alina tristeţile. Avea o inimă bună. 

Însă Ross n-avea poftă să se vâre între coapsele ei. Nici în seara 
aceea şi nici, poate, altă dată. Era o revelaţie a dracului de şocantă, 
însă pur şi simplu nu se mai putea vedea pe sine însuşi culcându-se 
cu ea. 

— Totuşi, aş vrea să mai trec din când în când pe la tine... ca să 

stăm de vorbă. 

— Să stăm de vorbă? Atâta tot? 

Trudy părea necăjită. 

— Hai să fim cinstiţi, îi spuse el cu blândeţe. Nu-s singurul bărbat 
cu care te vezi, Trudy. Ştim amândoi asta. 

— Păi... păi da... răspunse ea. Dar... of, Ross! 

Se aruncă în brațele lui. 

— Am... crezut întotdeauna că... că poate, într-o bună zi... o să 
ne... 

Ross o respinse cu toată delicateţea de care era în stare. Ochii ei 
înotau în lacrimi, iar pe obraz i se prelingeau dâre de boială neagră. 

— N-am să mă însor niciodată. Ne-am simţit straşnic de bine în 
pat şi nimic mai mult. lar tu eşti o femeie cumsecade, Trudy... 

Îi atinse bărbia, ridicându-i faţa spre el. 

— Să ţii minte asta. Nu strica tot ce-a fost între noi, închipuindu- 
ţi că ar fi fost mai mult. 

Trudy îşi trase nasul şi-şi şterse lacrimile cu mâneca, întinzând şi 
mai mult vopseaua de ochi. 

— Dar ai să mai treci pe la mine? 

Ross îi zâmbi cu căldură. 

— Am spus că asta vreau, nu? Va trebui să-mi dai de mâncare 
din când în când. 

Presupunea că mâncarea lui Trudy era mai gustoasă decât 
găinaţul, deşi nu cu mult. 

Înălțându-se pe vârfuri, Trudy îl sărută. 

— Vin imediat. 

Fesele ei abundente, pline de gropițe, fremătară sub cămaşă în 
timp ce se ducea în dormitor. Când reveni, ţinea în mână o năframă 
de-a lui. 

— Poftim, spuse ea desfăcând-o şi petrecându-i-o pe după gât. 
Data trecută, ţi-ai lăsat-o la mine. Am tinut-o într-un sertar, cu 
rufăria mea de corp. 

Mirosea din greu a colonia ei favorită — aceeaşi pe care şi-o 

aplicase şi acum. Ross încercă să nu strâmbe din nas. Aplecându-se 
s-o sărute pe frunte, răspunse: 

— Îţi mulțumesc, Trudy. Eşti o femeie de ispravă. 

— lar tu eşti un bărbat deosebit, Ross Benedict. Dar recunosc că 
nu te înţeleg. 

Ross îşi luă haina de pe cuier şi o îmbrăcă. 

— Nu eşti singura. 

Venise la ea în seara aceea hotărât să facă acelaşi lucru pe care-l 
făcuse întotdeauna: să se ospăteze cu mâncarea fără gust a lui 
Trudy, apoi să-i tragă o trântă zdravănă şi pofticioasă în pat. Când 
colo, găsise bucatele ei de-a dreptul scârboase şi, cinstit vorbind, nu- 
şi putea imagina că s-ar mai fi culcat vreodată în patul ei. 

XXX 

După ce văzu ce mai făcea Maudie, Lily făcu o baie şi se schimbă 
pentru culcare, după care se ghemui pe un scaun de lângă foc, 
plănuind ce să le gătească ţapinarilor pentru săptămâna viitoare. 
Samantha îi promisese că a doua zi urma să vină după ea, ca să 
cumpere împreună provizii. 

Şi, îşi spuse Lily, arcuind cu scepticism o sprâncreană, mai 
trebuia s-o întrebe pe Samantha de ce-i închiriase o cabană care era 
în mod clar ocupată. Şi, nici mai mult nici mai puţin, de fratele ei. 

Neputându-şi închipui nici un motiv serios de a fi făcut aşa ceva, 
Lily clătină din cap şi reveni la lista de cumpărături. 

Din când în când, ridica privirea, întrebându-se când avea să dea 
buzna taurul furios. N-o interesa câtuşi de puţin unde era. Şi, 
oricum, nu era treaba ei. Spera să nu se mai întoarcă niciodată. 

Dar, când îl auzi apropiindu-se călare, descoperi că palmele-i 
transpiraseră brusc, iar inima îi bătea cu putere. Îşi inspectă lista, 
prefăcându-se nespus de preocupată, când în sfârşit Ross intră în 
cabană. 

Observă dintr-o privire cum arăta şi fu nevoită să recunoască 
faptul că era surprinsă. În pofida bărbii şi a părului răvăşit, 
pantalonii strânşi pe picior, cămaşa albă şi cojocul bej din piele de 

oaie îi stăteau aproape elegant. În jurul gâtului avea legată larg o 
basma albă. 

— 'Seara, salută el cu un glas răguşit şi profund. 

Lily înghiţi în sec. 

— Bună seara, răspunse ea. 

Aproape că-şi schimbase părerea despre el, când Ross trecu prin 
dreptul ei în drum spre dulapul unde-şi ţinea băutura, iar la nările 
ei ajunse un iz deloc plăcut. Strâmbând din nas, Lily se încruntă. 
Mirosea ca un codoş de casă deochiată — dar, la urma urmei, ce-i 
păsa ei? N-o privea unde-şi petrecea Ross Benedict timpul. Şi, de 
fapt, nici nu se mira că trebuia să cumpere afecțiunea femeilor. Cum 
puteau fi frate şi soră, el şi Samantha cea dulce şi delicată, nu era în 
stare să priceapă, şi pace! 

Ross se oprise în spatele ei, turnându-şi ceva într-un pahar. 
Whiskey, fără îndoială. 

— Pot să... ăă... să-ţi ofer ceva de băut? 

Un păhărel de brandy ar fi fost binevenit, dar Lily clătină din cap. 

— Nu. Nu, mulţumesc. 

Ţinând în mână paharul pe jumătate plin cu băutură 
chihlimbarie, Ross se aşeză pe celălalt scaun din cameră, faţă-n faţă 
cu ea, şi începu s-o privească. 

Lily încercă să nu se foiască sub căutătura lui iscoditoare. Dintr-o 
dată, toată ideea de a locui împreună în acea cabană i se părea în cel 
mai bun caz ridicolă, iar în cel mai rău, necuviincioasă. Ştiuse de la 
început că prezenţa lui Maudie nu conta decât cu numele, dar până 
acum asta n-o deranjase cu adevărat. Lily ar fi vrut să se retragă la 
bucătărie, dar ceva o ţinea ţintuită pe scaun. 

Tăcerea se întindea între ei ca o coardă, virbând de energie 
neexprimată. 

Ross puse paharul pe o mescioară rotundă de lângă scaun, apoi 
scoase o pungă mică de piele. 

— Te supără dacă fumez? 

Ridicând nonşalant din umeri, Lily răspunse: 

— E cabana dumitale. 

— Mă bucur că ţi-ai adus aminte, mormăi el, în timp ce-şi răsucea 
o ţigară. 

Lily se prefăcu că-şi studia lista, dar uneori îi mai azvârlea câte o 
privire, pe sub genele lungi şi dese. Lumina focului cădea pieziş pe 
chipul lui, scoţându-i în relief planele limpezi ale feței. Avea un nas 
de patrician şi, în pofida bărbii stufoase, Lily putea să vadă că 
pomeţii îi erau înalţi şi ascuţiţi. Fără îndoială, îşi lăsase barbă ca să- 
şi acopere obrajii supţi, de culoare smeadă. Cel puţin, aşa spera să 
fie — deşi, din cine ştie ce motiv, ştia că nici nu putea fi vorba de una 
ca asta. 

— Scrii o scrisoare? 

Lily tresări. Nu-şi dăduse seama că şi el o privea. 

— Poftim? 

Ross arătă cu capul spre teancul de hârtii din mâinile ei. 

— Îi scrii cuiva? 

— Nu, e... e o listă cu mâncarea băieţilor pentru săptămâna 
viitoare. 

După ce-şi drese glasul, Ross trase o duşcă prelungă din pahar. 

Mirosul sufocant al coloniei de matracucă încă mai plutea prin 
aer, şi deodată Lily ţinu neapărat să-i aducă aminte de linia 
frontului care fusese trasată mai devreme. 

— Nu mă pot hotărî dacă să pun şuncă tăiată în fasole, sau doar 
s-o prăjesc şi să pun pe fiecare farfurie câte o felie groasă. Cu sos de 
muştar, desigur. 

Oftă, apoi continuă: 

— Şi pe urmă, pentru marţi, poate plăcintă cu carne de oaie, sau 
tot cu şuncă. Fireşte, îmi va mai rămâne şuncă din ajun... deci cred 
că aş mai putea face o tocăniţă. Pare să le placă, şi e uşor de făcut. 

Se sili să râdă uşor. 

— Nu trebuie decât s-o ştregătesc şi, la urma urmei, fierbe 
singură cât e ziua de lungă, şi tare-mi mai place mirosul. Dumitale 
nu? 

Cu o exclamaţie, îşi duse mâna la gură. 

— O, îmi pare rău, domnule Benedict. Nădăjduiesc că mirosul 
gătitului meu nu te deranjează. 

Ross mai luă o gură de whiskey şi se încruntă, cu privirea spre 
foc. 

— Şi pe urmă, mai e şi desertul, continuă Lily, sperând că Ross se 
chinuia atât de rău pe cât părea. Mâine vor primi plăcintă cu mere. 
Cred c-aş putea face plăcintuţe cu carne tocată, dar poate că n-ar 
strica o prăjitură, ca să mai schimbăm... Am o reţetă pentru un chec 
marmorat foarte bun, cu glazură groasă de ciocolată, sau poate o 
prăjitură cu portocale ar merge mai bine. Of, dar aia consumă atât 
de mult unt... Ştiu! exclamă ea, cu un zâmbet nevinovat. Voi face o 
prăjitură dospită şi-am să torn peste ea frişcă bătută cu zahăr. Şi 
afine sălbatice proaspăt culese, deasupra. Ce părere ai...? 

Ross îşi turnă pe gât restul de băutură şi trânti paharul pe masa 
de lângă el. Stătea şi mai încruntat, cu sprâncenele negre îmbinate 
deasupra ochilor. 

— "te bună. 

Salutul îi ieşi pe gură ca un blestem. Se ridică de pe scaun şi porni 
furtunos spre dormitor, trântind uşa în urma lui. 

Cu un zâmbet satisfăcut, Lily stinse lampa, înăbuşi focul din 
cămin şi se duse în bucătărie. După ce-şi desfăşură salteaua în faţa 
sobei, îşi scoase halatul şi se strecură în culcuşul ei de pe podea. 

Somnul o ocolea, şi ştia de ce. Aranjamentul acela era de 
neîngăduit. Cu siguranţă, trebuia să se găsească o locuinţă potrivită 
în altă parte. Dacă Samantha Browne n-o ajuta să caute, avea să şi-o 
găsească de una singură. Nu c-ar fi deranjat-o să doarmă pe jos. 
Când plecase din San Francisco, fără un gologan în buzunar, 
dormise pe unde apucase, şi putea s-o mai facă din nou. 

Totuşi, nu suporta gândul de a-i da ursului aceluia urlător 
satisfacția de a crede că reuşise s-o alunge din casă. Partea asta o 
zădăra teribil. Totuşi, trebuia să plece, pentru că începea să simtă şi 
altceva. Ceva ce nu mai simţise de când descoperise infidelitatea lui 

Jake. Şi, aşa să-i ajute Dumnezeu, nu stătuse singură cu Ross 
Benedict decât o zi. Lucrurile nu puteau să meargă decât din rău 
spre mai rău. 

XXX 

Ross stătea culcat pe o parte, cu privirea spre uşă. Rezemându-se 
un moment în cot, dădu cu pumnul în perne, numai pentru a 
descoperi că nici aşa nu reuşea să se simtă mai bine. 

Acum ştia de ce nu mai putea să se culce cu Trudy, dar nu 
înţelegea. Ce naiba, această Lily Sawyer nici măcar nu-i plăcea, şi- 
atunci cum putea să fie ea cauza? Se înşela, fără îndoială. Mda, asta 
era. Nu putea fi din pricina ei. De luni de zile începuse să se simtă 
tot mai neliniştit în preajma lui Trudy. Poate fiindcă ştia că avea 
gânduri mai serioase decât el cu relaţia dintre ei. lar Ross n-avea 
nevoie de încurcături. 

Trudy era o fată bună. La dracu, poate că avusese şi el o zi 
proastă, atâta tot. Data viitoare când mai trecea pe la ea, aveau să se 
culce împreună şi să-şi scoată pârleala pentru seara asta. Aşa, 
urmau să fie mulţumiţi amândoi. Mda, sigur, asta trebuia să facă. 

Dar, când se trânti pe spate, cu privirea în tavan, constată 
nedumerit că nici măcar acest gând nu reuşea să-i aprindă sângele 
în vene. 

Capitolul 4 


Magazinul lui Borden se afla pe marginea unei faleze de unde se 
puteau admira valurile oceanului. După prânz, Lily şi Samantha îşi 
sorbeau cafelele, aşteptând ca proviziile să fie încărcate în căruţă. 
Oceanul avea un efect hipnotic. Abia dacă schimbaseră câteva 
cuvinte. 

În sfârşit, Lily abordă subiectul cabanei. 

— Samantha, dacă tot ştiai că fratele tău locuieşte în cabană, de ce 
Dumnezeu mi-ai închiriat-o mie? 

Samantha îşi turnă un cocoloş de frişcă în cafea şi-l amestecă 
încet, cu gesturi delicate. În timp ce bătea cu lingurita în buza ceştii, 
oftă. 

— Cred că am înţeles greşit intenţiile fratelui meu. Am... am 
crezut efectiv că voia să... să-şi petreacă lunile de octombrie şi 
noiembrie în valea din cealaltă parte a munţilor. 

Luă o înghiţitură de cafea, privind-o lung pe Lily cu ochii ei 
căprui, mari şi nevinovați. 

— Înţeleg, răspunse Lily. Ei, acum când ştim că n-o va face, poate 
că ar trebui să-mi găsesc altă locuinţă. 

Degetele delicate ale Samanthei se ridicară la gât. 

— A, nu cred că ai şanse să găseşti altceva, Lily. 

— Dar trebuie să existe ceva! 

Samantha începu să urmărească modelele de pe muşama cu 
degetul. 

— Dar bucătăria de la cabană este echipată pentru a găti cantităţi 
mari de mâncare, şi e atât de aproape de tabără... 

— lar în cabană locuieşte fratele tău, replică Lily, încercând să 
vorbească pe un ton cât mai rezonabil. 

— Îți place acolo, nu-i aşa? Nu ai condiții ideale ca să găteşti 
pentru tăietorii de lemne? Crede-mă, alt loc nu există — decât, 
poate... 

Se întrerupse, strângând din buze. 

— Decât, poate, unde, Samantha? 

— O, nu ţi-ar plăcea. Zău că nu ţi-ar plăcea! sublinie Samantha, 
cu convingere. Sărmana Maudie a locuit pentru scurt timp acolo, 
înainte de a se muta în cealaltă cabană de pe proptietatea noastră, 
însă... 

— De ce nu mă laşi să hotărăsc singură? 

Ridicând mâinile într-un gest de capitulare, Samantha se sculă în 
picioare de la masă şi-şi strânse capa de catifea neagră în jurul 
umerilor. 

— Bine — dar crede-mă când îţi spun că n-o să-ţi placă. 

Lily se ridică şi ea, strângându-şi pe trup capa mult mai subţire. 
Ardea de nerăbdare să vadă noua locuinţă. Cu siguranţă, orice ar fi 
fost de preferat în locul condiţiilor în care locuia acum. 

XXX 

Când văzu camera, lui Lily i se strânse inima. Deşi era pe terenul 
vecin cu sala de mese unde mâncau ţapinarii, doar cu un mare efort 
de imaginaţie ar fi putut să fie numită „locuinţă”. Luminată slab 
printr-o singură ferestruică, trăsnea a şoareci morţi şi lemn 
mucegăit. Şi avea pământ pe jos. Ceva o zbughi într-un colţ 
întunecat, făcându-le pe ambele femei să tresară, apropiindu-se 
instinctiv una de alta. 

Lily înghiţi în sec şi încercă să nu respire pe nas. 

— Vrei să spui că bucătăresele dinainte chiar au locuit aici? 

Samantha îşi acoperi nasul cu batista. 

— De când a murit mama, au fost numai bucătari. Până la 
Maudie şi la tine. 

Lily îşi ridică poalele şi se retrase spre uşă, abia aşteptând să iasă. 

— Însă chiar şi aşa... 

Imediat ce ajunseră la aer curat, ambele femei inspirară cu 
lăcomie. 

— Acum îţi dai seama şi tu de ce mor după tine tăietorii de 
lemne, Lily. 


40 


Lily se cutremură. Da, îşi dădea seama. 

— Dacă foştii bucătari ţineau şi bucătăria taberei aşa cum țineau 
casa, mă mir că oamenii n-au murit otrăviţi. 

Samantha o luă de braţ, pornind cu ea spre căruţă. 

— Acum înţelegi ce-am vrut să spun. Cocioaba asta nu-i mai 
mult decât o vizuină. 

Clătinând din cap, Lily întrebă: 

— Altceva nu se mai găseşte? 

Se urcară încăruţă, strângându-se una lângă alta ca să-şi ţină de 
cald în umezeala rece. 

— Nimic destul de aproape, răspunse Samantha, cu o veselie 
ciudată în voce. Cum spuneam, mama obişnuia să gătească pentru 
băieţi. De-asta e atât de aproape cabana. 

Căruţa porni hurducându-se pe drumul desfundat care pleca din 
tabără. 

— Ross a spus că ne aşteaptă ca să ne ajute la descărcatul 
proviziilor! spuse Samantha, cu un zâmbet voios. 

Simpla rostire a numelui era de ajuns pentru a-i provoca lui Lily 
spasme haotice în stomac. Nu ştia ce-avea să facă, dar dintr-o dată 
simţi că tremura de furie. Dacă Ross Benedict era cât de cât un 
gentleman, avea să se mute şi să-i lase ei casa. 

XXX 

Ultimele provizii fură puse la locurile lor, iar Samantha se aşeză 
la masa din bucătărie, sorbind încet dintr-o ceaşcă de cafea 
proaspătă. 

— Întotdeauna mi-a plăcut încăperea asta, murmură ea, cu o 
privire duioasă. 

— Aici ai crescut? 

Samantha clătină din cap. 

— Nu eu, numai Ross. Când m-am născut, tata a insistat să ne 
mutăm în oraş. 

Apoi zâmbi. 

— Dar întotdeauna veneam cu mama când gătea. Îmi plăceau la 

nebunie mirosurile. 

Trase adânc aer în piept. 

— Şi încă îmi mai plac. Ce găteşti? Miroase delicios. 

Complimentul o făcu pe Lily să roşească. 

— Am pus la fiert nişte carne de oaie pentru plăcinte. Probabil 
ceapa miroase atât de bine. 

Samantha aruncă o privire spre colţul bucătăriei. 

— Ce-i acolo? 

Urmărindu-i direcţia ochilor, Lily răspunse: 

— A, aia-i salteaua mea. 

Imediat, capul Samanthei se întoarse spre ea. 

— Ce-ai zis că e? 

— Păi... salteaua mea. 

Samantha o privi lung. 

— Unde dormi? 

Lily arătă spre sobă. 

— Acolo. E plăcut şi cald. 

— Pe Jos? 

Prietena ei ridică din umeri. 

— Sigur, răspunse ea simplu. 

Samantha clătină din cap, vizibil nedumerită. 

— Nu-mi vine să cred că Ross te poate pune să te culci pe podea. 

Lily nu avea intenţia să-i explice aranjamentul pe care-l 
stabiliseră. 

— A, nu-l învinui, Samantha. Aproape că am ocupat tot restul 
cabanei. Doar nu era să-i invadez şi patul. 

Samantha se ridică, legându-şi una de alta panglicile capei 
înainte de a-şi ridica gluga. 

— Dar, Lily... chiar pe jos? De ce nu i-am spus lui Derek să aducă 
o canapea? Avem în salon una pe care n-o folosim decât rareori... 

— Prostii, o întrerupse Lily. N-ar avea nici un rost, oricum. N-am 
să stau aici de multă vreme. Nu voi înceta să-mi caut altă locuinţă, 
să ştii. 

Samantha oftă, îndreptându-şi şalul peste capă. 

— Da, cred că aşa vei face. Dar, Lily, Maudie o să-ţi simtă lipsa 
dacă pleci. 

Părea dezamăgită, ca şi cum s-ar fi aşteptat ca Lily să-şi 
abandoneze slujba. 

Lily nu-şi putu stăpâni un zâmbet. 

— Ăsta sună a şantaj emoţional, Samantha. Nicio grijă, n-am să te 
las baltă. 

Samantha părea muncită de un gând. 

— Poftim? 

— N-am să te las fără bucătăreasă pentru tăietori. 

— A... A, asta-i... asta-i bine. Mulţumesc, Lily, îţi sunt foarte 
recunoscătoare. 

Porni spre uşă, apoi se opri. 

— Chiar sperasem... 

Adresându-i lui Lily un mic surâs, ridică din umeri. 

— Da? 

Samantha clătină din cap, în timp ce răspundea: 

— Nimic. Mă bucur atât de mult că ne-am cunoscut. Apropo, 
Derek şi cu mine găzduim o petrecere, vinerea viitoare, seara. Nimic 
pretenţios, se-adună doar câţiva vecini. Nu ţi-ar plăcea să vii şi tu? 

— Eşti foarte amabilă, zâmbi Lily. Îţi mulțumesc, vin cu mare 
plăcere. Te pot ajuta cu ceva? 

— O, Cerule, cât mă bucur că ai întrebat! Menajera mea s-a dus 
până la Sacramento, ca să stea un timp cu fiica ei, care aşteaptă să 
nască. Ţi-aş fi recunoscătoare pentru cea mai mică mână de ajutor. 

Zâmbetul lui Lily se lăţi. 

— Contează pe mine! 

Dând din cap, distrată, Samantha se întoarse spre uşă şi o 
deschise. 

— Aş vrea doar... Lasă, nu contează. Pe curând, Lily. 

Nedumerită, Lily o privi cum pleca, apoi reveni la bucătărie. 
Tocmai gusta din zeama de carne, când Ross îşi drese glasul în 

spatele ei. 

Se întoarse, cu lingura mare de lemn încă în mână. La vederea 
lui, simţi că o treceau fiori prin burtă. Niciodată n-avea să se poată 
obişnui cu statura aceea uriaşă. Dar o singură privire spre chipul lui 
o înştiinţă că era ceva în neregulă. 

— Ce s-a întâmplat? 

— Maudie, răspunse el. Tuşeşte cu sânge. Cred că... 

— O, Doamne! 

Lily aruncă lingura pe bufet şi porni grăbită spre el. Ross o prinse 
de braţ. 

— Am s-o duc la Santa Rosa, în josul coastei, propuse el. E 
singurul loc pe care-l putem folosi drept spital, şi întotdeauna se 
găseşte un doctor liber. 

Inima lui Lily bătea cu putere. 

— Dar... dar în Twin Hearts nu aveţi doctor? 

— De obicei da, răspunse Ross, dar a trebuit să se ducă la 
cherestegeria din susul râului. A avut loc un accident grav. 

Lily îşi smulse braţul şi-şi luă capa din cârligul de după uşă. 

— Vin şi eu cu tine. Vei avea nevoie de cineva care s-o ajute să se 
simtă mai comod. 

— Mă îndoiesc că te-aş putea opri, murmură Ross, în timp ce o 
urma pe uşă afară. 

XXX 

Când se întoarseră, se făcuse târziu, iar Lily era frântă de 
oboseală. În timp ce o ajuta să coboare din şaretă, Ross îi spuse: 

— Nu vreau să par crud sau nesimţitor, dar în împrejurările de- 
acum, cred că e mai bine să nu se afle că Maudie s-a internat în 
spital. 

Lily îl înţelegea prea bine. Prezenţa lor împreună în casă, fără 
nimeni prin apropiere, ar fi cauzat multă vâlvă. De fapt, Lily se 
hotărâse deja ca, în lipsa lui Maudie, să se culce în cabana ei. 

Se duse la bucătărie să termine treburile pe care le lăsase 
nefăcute, în timp ce Ross deshăma calul de la şaretă şi-l ducea grajd. 

Intră şi el în bucătărie, în timp ce Lily strângea ultimele vase. 

Se foi nervos de pe un picior pe altul. 

— Mă.. mă gândeam să te anunţ că mă mut. 

Lui Lily i se uşură inima, apoi se frânse, în timp ce simţea un fior 
de dezamăgire prostească, deşi era tocmai lucrul pe care-l sperase. 

— Te... te muţi? abia reuşi ea să bâiguie. 

Ross îşi răsfiră părul cu degetele. 

— Voi fi alături, în cabana lui Maudie, dacă... în fine, dacă ai 
nevoie de mine la ceva. 

Vena din gâtul lui Lily pulsă cu putere, făcând-o să şi-o apese 
instinctiv cu două degete. 

— Mă gândeam că poate ar fi mai bine să mă duc eu acolo. 

Ross clătină din cap. 

— Mie mi-e mai uşor. Nu mă deranjează. 

— Ai să te simţi bine în cabana ei? 

Întrebarea îi scăpase pe negândite. 

— Există un pat... Am să mă descurc. 

Lily îşi reprimă un junghi de vinovăţie. Ross ţinea la patul lui, şi 
totuşi era dispus să i-l cedeze. Nici nu ştia ce să spună. Renunta la o 
mare parte din confortul lui personal pentru ea, ceea ce o 
surprindea sincer. 

Ross aruncă o privire piezişă spre plită, unde fierbea mărunt 
carnea de oaie cu ceapă, îşi mai drese o dată glasul, apoi ieşi pe uşă. 

Lily era aproape tentată să-l întrebe dacă nu dorea ceva de 
mâncare. 

XXX 

Când fu sigură că Ross ieşise din cabamă, se duse în dormitor. 
Un zâmbet îi arcui gura, căci Ross aranjase aşternutul şi pufuise 
pernele. 

Ducându-se la dulap, îl deschise şi văzu agăţate înăuntru hainele 
lui. Se întrebase adeseori de ce nu fusese nici un obiect de-al lui 
acolo în ziua când venise ea la cabană. Întotdeauna dorise să afle, 
dar niciodată nu se gândise la asta când avea în apropiere vreo 


45 


persoană pe care putea s-o întrebe. Închise uşile şi se întoarse să se 
uite prin cameră. Era mare şi masculină, la fel ca el. Patul era enorm. 
Cât de bine îşi amintea nopţile când dormise acolo înainte ca el să 
dea buzna, ca să ia dormitorul din nou în primire! 

Atunci, fusese prea speriată ca să stăruie asupra evenimentelor 
din acea dimineaţă, dar acum, când ajunsese să-l cunoască măcar 
puţin pe Ross Benedict, îşi dădea seama cât de tensionată ar fi putut 
să devină situaţia. Dacă intra acum şi o găsea îmbrăcată doar cu 
cămaşa subţire, de împrumut, ce s-ar fi întâmplat? Oare i-ar fi 
descheiat-o ca s-o privească? lar ea l-ar fi lăsat, sau la o adică l-ar fi 
încurajat chiar s-o facă? 

Simţind dintr-o dată că i se înmuiau genunchii, Lily se aşeză pe 
marginea patului şi trase adânc aer în piept, în timp ce inima i se 
zbuciuma între coaste. După ce-şi trase respiraţia, se ridică şi trecu 
în partea cealaltă a patului, privindu-l din mers. Ross era un bărbat 
masiv. Probabil că un pat de mărime normală i-ar fi dat senzaţia că 
dormea într-un leagăn de copil. 

Eşarfa lui era petrecută împrejurul unui colţ al patului. Lily o luă 
şi şi-o apropie de faţă, inspirând mirosul. Cu un sunet de dezgust, o 
azvârli cât colo. Era impregnată cu colonia ieftină a târfei. 

Se duse la uşă, o deschise şi ieşi, închizând-o ferm în urma ei. Îşi 
dădea seama că, probabil, târfa se culcase în patul acela până când 
îşi făcuse ea apariţia, încurcând stilul de viaţă al lui Ross. 

O durere sâcâitoare, pe care n-o putea înţelege, îi încleştă 
stomacul, aşa că se duse în bucătărie, făcându-şi de lucru cu aluatul 
pentru plăcintele cu carne. 

În timp ce frământa coca, la fel îşi frământa şi sentimentele. 
Individul era doar puţin mai presus decât un animal. Nu merita să- 
şi bată capul sau să sufere pentru el şi în nici un caz n-avea de ce să- 
şi facă griji. Dacă avea puţin noroc, urma să-şi petreacă fiecare 
noapte la târfa lui. Aşa, cel puţin, n-avea să-i fie prin preajmă, 
iritând-o încontinuu. Şi când se gândea că fusese cât pe ce să-i ofere 
de mâncare! Slavă Domnului că-şi venise în minţi la timp. 

Poate că, dacă mai întâi afuma aşternuturile, i-ar fi putut folosi 
patul, dar dacă mirosul târfei pătrunsese în cearşafuri şi saltea atât 
de adânc încât nu mai voia să iasă de-acolo, cu atât mai rău pentru 
ea. Nu, îşi spuse, bătând nemilos cu pumnii în aluat, n-avea să mai 
pună piciorul în camera aceea. Urma să-şi închipuie că nici nu 
exista. Spera ca şoarceii să se cuibărească în saltea şi să se 
înmulțească acolo pentru multe, cât mai multe generaţii. 

O voce mică din capul ei încercă s-o întrebe de ce era atât de 
revoltată pe un om pe care abia dacă-l cunoştea, un om care avea tot 
dreptul să-şi trăiască propria lui viaţă. Înăbuşi necruţător mica voce 
sâcâitoare. Cumva, era plăcut să simtă din nou ceva - chiar şi o furie 
prostească şi inexplicabilă. 

XXX 

— Te-ai mutat? 

Sam părea sincer necăjită. 

— M-am mutat, Sam. Înţelegi, micul tău plan n-a reuşit. 

— Of, pentru numele lui Dumnezeu, Ross. Tot îndrugi vrute şi 
nevrute despre asta şi... şi n-am nici cea mai vagă idee despre ce 
vorbeşti. 

Samantha împături ziarul şi îl puse pe masa din bucătărie, 
probabil pentru ca Derek să-l poată citi a doua zi dimineaţă. 

— Aşadar, unde locuieşti? 

Ross îşi puse în farfurie o porţie mare din budinca ei de orez, 
turnând deasupra frişcă pentru a ascunde faptul că Samantha 
pârlise mâncarea, dându-i o tentă maronie slabă. La naiba, atât de 
flămând încât ar fi mâncat până şi bucatele surorii lui, care erau 
chiar mai rele decât ale lui Trudy. 

— Deocamdată, dorm în hambar, minţi el, începând să înfulece 
cât mai repede budinca, pentru ca să nu-i simtă gustul. 

Samantha scoase un sunet dezgustat. 

— Of, Ross! Dar e o colibă prăpădită! 

— Mă rog, dacă ai loc aici... 

— Sigur că n-am, cum ştii foarte bine, îl întrerupse ea. 

Începu să se plimbe prin încăpere. 

— Cred că hambarul acela ar putea fi curățţit şi făcut să arate mai 
prezentabil... 

Deodată, se întoarse spre el, cu mâinile în şolduri. 

— Ştiai că Lily doarme pe jos? 

Ross bănuise. Ce altă soluţie ar mai fi fost? Nu avea nici măcar o 
canapea. Foindu-se sub privirea ei furioasă, răspunse: 

— Păi, acum n-o să mai fie nevoie. Poate să se culce-n patul meu 
afurisit. 

— Bine! 

Samantha se răsuci în loc şi porni spre fereastră. Când se 
întoarse, avea o expresie mai-mai să-l sfâşie. 

— Cum ai putut-o lăsa să se culce pe podea, Ross? Aşa te-au 
învăţat mama şi tata? 

Ross luă o sorbitură prelungă de cafea, pentru a-şi clăti gura de 
gustul amar al orezului ars. Ce putea să spună? Cum naiba i-ar fi 
putut spune că din cauza acelei Lily Sawyer făcea lucruri pe care 
înainte nici nu le-ar fi visat? Se purta ca un bădăran necioplit, când 
el de fapt nu era aşa. Cu celelalte femei pe care le trimisese 
Samantha să-l curteze încercase măcar să fie civilizat, deşi pe unele 
îi venisesă le strângă de gât. Dar Lily Sawyer îl făcea să uite de 
bunele maniere şi de faptul că-i plăceau femeile. ÎI făcea să ragă ca 
un urs şi să tropăie de colo-colo ca un elan rănit. ÎI scotea din minţi! 

— Ştii că voia să plece? 

Văzându-i expresie surprinsă, Samantha dădu din cap. 

— Da, da! Insista să găsească altă locuinţă, şi singura liberă în 
apropierea taberei era cămăruţa aia murdară şi îngrozitoare pe care 
o foloseau bucătarii dinainte. 

Făcu o mutră scârbită, cutremurându-se. 

— Noroc că şi ea a găsit-o la fel de dezgustătoare ca mine. Dacă 
tu nu te-ai fi mutat din casă, mă tem că în cele din urmă acolo s-ar fi 
dus. 

— Christoase..., murmură el. Acuma-mi spui! 

— Nu-i deloc de râs! 

— Nici nu-mi ardea să fac haz! La naiba, dacă ştiam că era gata să 
plece, rămâneam în casă. 

Samantha îşi despleti coada lungă de la spate şi începu să-şi 
maseze capul. 

— Pentru numele lui Dumnezeu, dacă te porţi aşa în faţa ei, mă 
mir că încă nu te-a otrăvit. 

În pofida furiei care-i fierbea prin trup, Ross reuşi să izbucnească 
în râs. 

— Nicio şansă! replică el, înainte de a se gândi bine ce voia să 
spună. 

— Nu zău? Şi cum poţi fi aşa desigur? întrebă Samantha, 
privindu-l cu ochi scăpărători. 

— De-aia, fiindcă refuză să-mi dea de mâncare, mormăi Ross, în 
timp ce pornea spre uşă. 

Râsul surorii lui îl plesni în spate ca o lovitură cu un prosop ud. 

— Ce spui? 

— Ce-ai auzit. 

Deodată, pe Ross îl cuprinse amărăciunea. Sora lui ar fi trebuit să 
fie mai înţelegătoare. 

— Bravo ei! se bucură Samantha. Am ştiut eu că are curaj, încă 
din clipa când am văzut-o stând în locul ăla pustiu de lângă oraş, 
udă până la oase. 

Ross se încruntă. 

— Parcă spuseseşi că a venit la tine ca să caute de lucru. 

Samantha se răsuci spre el, cu poalele cămăşii înfoindu-i-se în 
jurul gleznelor. 

— Am... am spus eu asta? 

— Da, surioară, replică Ross cu un calm ameninţător. 

Ridicând din umeri, Samantha îi întoarse spatele. 

— Şi ce contează? 

Ross clătină din cap. 

— Ti-am mai spus şi-nainte, Sam, şi ţi-o spun şi acum: n-o să ţină. 

Sora lui îl privi cu reproş, peste umăr. 

— Important este că te-ai purtat îngrozitor cu ea. Ai fost cel mai 
mare mârlan. Nu pot s-o condamn pentru că refuză să-ţi dea de 
mâncare. 

Ross observă că feţele de masă bune ale Samanthei stăteau 
stivuite pe bufetul de lângă uşă. 

— Pe astea de ce le-ai scos? 

Poate că sora lui nu moştenise talentele culinare ale mamei lor, 
dar era o gospodină desăvârşită. 

— Vineri dăm o petrecere. 

Samantha luă farfuria din care mâncase el şi o puse în ligheanul 
de vase, turnând deasupra apă fierbinte dintr-un ibric. 

— O petrecere? Şi nu mă inviţi şi pe mine? întrebă Ross, cu un 
sentiment de dezamăgire şi trădare. 

— De ce te-aş invita? Niciodată nu faci altceva decât să-ţi râzi de 
prietenii noştri. 

— Mda, bine, dar... înainte m-ai invitat întotdeauna, Sam. 

Oftând, Samantha ridică din umeri. 

— Of, vino dacă ţii cu tot dinadinsul. Cred că nu te pot opri. 

Lipsa ei de entuziasm îl ustura. Sigur, făcuse haz pe seama 
prietenilor ei, dar nu cu gând rău. 

Se întoarse spre fereastră. Vântul se înteţise şi sufla prin ramurile 
pinului de lângă geam. Acestea zgâriau sticla, ca şi cum ar fi 
încercat să intre în casă. Ross se cutremură, gândindu-se la lungul 
drum prin frig până acasă. 

— E o vreme destul de urâtă, Sam. Te deranjează dacă dorm şi eu 
aici la noapte? 

Samantha îi luă pălăria din cuier şi i-o aruncă. 

— Ba bine că nu! 

În acel moment, Derek intră în bucătărie. 

— Ce se întâmplă aici? Se-aude tocmai până-n cabinet cum vă 
răţoiţi unul la altul. 

— Ştiai că mitocanul ăsta cât toate zilele a lăsat-o pe biata Lily să 

doarmă pe jos? îl întrebă Samantha, cu pumnii proptiţi în şolduri. 

Derek făcu un pas înapoi, ridicând mâinile ca pentru a o ţine la 
distanţă. 

— Eu n-am nici un amestec! 

— Of, la naiba, Derek, mormăi Ross. N-am ştiut că se culca pe jos. 
Nu eu am pus-o să doarmă acolo. 

Derek râse. 

— A, nu, poţi s-aştepţi! N-am de gând să-ţi ţin partea, Ross. 

Ross simţi iar că-l apuca mila de sine însuşi. 

— Nu vrei să-mi iei apărarea? Dar sunt nevinovat! 

Derek o cuprinse pe Samantha în braţe, frecându-şi nasul în părul 
ei. 

— Şi nu vreau nici să mă culc pe canapea, bătrâne. Aş fi un prost, 
să mă cert cu frumoasa mea soţie. 

Samantha privi spre Ross, dând din cap cu superioritate. 

— Vezi? Şi-acum, valea! Aici nu poţi să te culci. 

Fratele ei era năucit. 

— De ce? 

Luându-i haina din cuier, Samantha i-o aruncă şi pe aceea. 

— Nu meriţi un culcuş cald în noaptea asta, insistă ea, 
împingându-l spre uşă. Du-te şi dormi cu calul tău! Acolo ţi-e locul! 

Ross ieşi în noapte, tresărind dureros când uşa se trânti în spatele 
lui. La toţi dracii! Femeile. Niciodată n-avea să fie-n stare să le 
înţeleagă. 

Capitolul 5 


Ross îşi duse calul de dârlogi până în grajd, îl țesălă şi-i dădu de 
mâncare, apoi porni cu paşi greoi spre micuța cabană a lui Maudie. 
Era rebegit de frig, căci deşi avusese vântul din spate în tot timpul 
drmului spre casă, îl pătrunsese până la oase. În timp ce trecea prin 
dreptul ferestrei de la bucătărie, observă pâlpâirea unei lămpi. Se 
uită înăuntru, apoi se retrase, surprins şi simțindu-se vinovat că 
trăsese cu ochiul. 

Lily stătea aşezată pe saltea, cu picioarele încrucişate, în dreptul 
sobei, periindu-şi părul. De ce nu era în pat, la căldură, sub pături? 
La ce naiba-i folosea lui să doarmă în hambar, dacă ea insista să se 
culce tot pe afurisita aia de podea? 

Mârâind o înjurătură, Ross intră în casă şi deschise uşa de la 
bucătărie. Lily scoase o exclamaţie de surprindere, dar când văzu că 
era el îşi mută privirea. 

— Ai putea încerca să baţi la uşă, îl dojeni ea, continuând să-şi 
treacă peria prin păr. 

Lampa răspândea destulă lumină pentru a-i face părul să 
strălucească roşu ca focul. Şocat, Ross simţi dorinţa de a descoperi 
dacă triunghiul dintre picioarele ei avea o culoare mai închisă sau 
mai deschisă. Faptul că un asemenea gând reușea să i se strecoare în 
cap îl înfuria îngrozitor. 

— Ce naiba faci aici? 

Lily îşi strecură picioarele goale în aşternut, apoi îşi trase pătura 
până la mijloc şi rămase rezemată într-un cot, privindu-l. Sânii i se 
mişcau seducător sub cămaşa de noapte, unul stându-i sprijinit de 
braţ. Deşi prin material nu se distingea decât forma rotundă, lui 
Ross i se uscă gura. 

— Cred că se vede foarte clar, domnule Benedict. Mă pregătesc 
de culcare. 

— Şi de ce nu eşti în patul meu, fir-ar al dracului să fie? 

În timp ce vorbea, Ross îşi dădu seama că întrebarea lui avea un 
dublu înţeles, ceea ce-l enervă şi mai tare. Ideea îi venise ca de 
niciunde. 

Lily îi susţinu privirea, iar furia pe care-o văzu sticlind acolo 
aproape că-l făcu să tresară. 

— Prefer să mă culc pe jos, se mulţumi ea să răspundă, deşi Ross 
simţi că ar fi avut mai multe de spus. 

— Asta-i cea mai mare prostie, mârâi el. 

— Nu sunt proastă! 

— Mă rog, că faci prostii, asta-i sigur, o informă Ross. 

Lily se ridică în capul oaselor, proptindu-şi pumnii în şolduri, cu 
o mişcare care-i făcu sânii să se repeadă înainte prin cămaşa de 
noapte. 

— Ca de pildă? 

Ross continua să-şi simtă gura uscată ca un ghem de câlţi şi 
încercă să nu-i privească sfârcurile care împungeau materialul 
cămăşii. 

— Ca de pildă, asta, răspunse el, arătând în jur. Şi... şi încercarea 
de a lua apă de la râu din alt loc decât cel pe care l-am amenajat eu. 
La naiba, ieri ar fi putut să te ia curentul! 

— N-am avut încotro. 

Ar fi trebuit să se mulţumească doar cu atât, dar preferă să 
insiste: 

— De ce? 

— Ştii foarte bine de ce! 

Ross bănuia că-l văzuse făcând baie, iar acest gând îl excita şi mai 
mult. 

— Şi ţi-a plăcut ceea ce-ai văzut? 

Spre propria lui satisfacţie, o văzu foindu-se stânjenită. 

Susținându-i privirea, Lily tăcu câteva momente, înainte de a-i 
răspunde: 

— Am văzut specimene mai reuşite — la grădina zoologică. 

Ross zbucni în hohote de râs, apoi se întoarse să iasă. 

— La naiba, dacă n-ai de gând să-mi foloseşti patul, eu mi-l iau 
înapoi. 

— Banu ţi-l iei. 

În spatele lui, vocea ei răsuna ucigător de rece. 

Întorcând capul, Ross o întrebă peste umăr: 

— Şi ce-ai de gând să faci? Să mă arunci cu forţa pe uşă afară? 

— A, nu, răspunse ea, cu un zâmbet îngheţat ca inima unei 
vrăjitoare. Am să-i dau foc în timp ce dormi. 

Ross se gândi la spusele ei, studiind zâmbetul acela de gheaţă, în 
care se simțeau o putere şi o îndărătnicie peste măsură de mari. 

— Ai fi în stare. 

— Nu te îndoi, domnule Benedict. Şi-acum, ieşi afară din 
bucătăria mea. Şi data viitoare, fă bine şi bate la uşă înainte de a 
intra. 

— Pe dracu'! mormăi Ross, deschizând uşa. Te porţi de parc-ai fi 
de neam regal, nu doar o amărâtă de bucătăreasă! 

XXX 

Lily oftă prelung, zgomotos, şi se culcă pe spate cu mare grijă. 
Nici un gentleman n-ar fi sâcâit-o aşa. Un gentleman nici n-ar fi 
adus vorba de incidentul cu baia în râu, chiar dacă o vedea cu ochii 
lui privindu-l. Dar ştia că Ross Benedict nu putea fi numit 
„gentleman”, când nici chiar om nu era decât până la un punct. 

Se cutremură, în timp ce-n minte-i apărea din nou imaginea 
goliciunii lui. N-o fi fost el gentleman, dar era bărbat, ba bine că nu. 
Şi, amintindu-şi cum îşi țţinuse bărbăţia îi mâna săpunită, îşi dădu 
seama că era chiar un bărbat şi jumătate. 

Un bărbat şi jumătate cu târfele. Da, îşi spuse ea, dintr-o dată 
recunoscătoare pentru mica voce care-i tot şuşotea prin cap. Nu 
încăpea nicio îndoială că era un bărbat şi jumătate cu târfele lui. 
Alea ridicau în slăvi pe oricine, atâta vreme cât îşi primeau banii. 
Deşi Lily se culcase doar cu un singur bărbat în viaţa ei, auzise 
destule comentarii şi aluzii ca să ştie că mărimea nu avea nimic în 
comun cu performanţa. 

Auzi uşa din faţă trântindu-se, urmată de paşii lui care se 
îndepărtau spre cabana lui Maudie. Oare se simţea vinovată pentru 
că nu-l lăsa să-şi folosească propriul pat? 

În timp ce se cuibărea mai adânc în aşternut, doar puţin 
incomodată când osul bazinului i se înfipse în podea, ajunse la 
concluzia că nu. 

XXX 

În zorii zilei următoare, Lily duse copaia afară, apoi scoase 
aşternutul de pe patul lui Ross şi îndesă cearşafurile în apa clocotită, 
plină de săpun. Adăugă puţin salpetru pentru înălbit, după care 
aruncă alături şi năframa lui cu parfum de curvă, având grijă s-o 
atingă doar cu vârfurile degetelor. În timp ce cearşafurile fierbeau, 
scoase salteaua şi o agăţă pe frânghia întinsă între doi stejari din 
curte. Luând paleta pe care o folosea la spălat, începu s-o bată, 
împrăştiind în văzduh nori de praf pe care-l absorbea repede ceața 
de dimineaţă. 

Nu avea intenţia să doarmă în aşternutul curat, dar nu suporta 
gândul că păstra urmele parfumului unei târfe. Orice femeie ar fi 
fost de aceeaşi părere, şi nu avea nicio legătură cu el. 

— Ce încerci să omori acolo? 

Surprinsă, Lily se opri din atacul asupra saltelei, cu inima 
bătându-i de efort şi din cauza apariţiei lui neaşteptate în spatele ei. 

— Mirosul curvei tale, se răsti ea fără să stea pe gânduri. 

Imediat, îşi blestemă limba neferecată şi refuză să se întoarcă spre 
el. 

— Al cui? 

Glasul lui Ross părea amuzat. 

Încercând să-şi ascundă gafa, Lily îl întrebă: 

— Când a fost spălat ultima oară aşternutul ăsta? 

— Ce naiba contează, dacă tot n-o să doarmă nimeni în el? 

— Avea un miros care pătrundea până-n toate colţurile casei, 
răspunse ea tăios. Şi... şi basmaua aia a ta albă. Sau, adăugă ea, 
întorcând uşor capul, aia îi aparţine târfei tale? 

Ross o privea cu un zâmbet larg, enervant. 

— A, e a mea, nicio grijă. Mi-o încălzesc între coapsele scumpei 
mele târfe. 

Obrajii lui Lily se înfierbântară. 

— Bărbaţii! Sunteţi o adunătură vrednică de tot disprețul. Nu 
există nici unul credincios printre voi. 

Luându-i paleta din mână, Ross o întrebă: 

— Cui ar trebui să-i fiu eu credincios? Nevastă n-am. Şi chiar 
dacă aş avea, mă îndoiesc că m-ar satisface destul ca să nu calc şi pe 
de lături. Ştii, aşa ceva e normal pentru bărbaţi. 

Lily fierbea. Îşi amintea prea bine acele cuvinte. Le auzise şi din 
gura lui Jake Sawyer. Îl privi cum bătea salteaua şi tare-i mai veni 
să-i ia paleta din mână şi să-i ardă şi lui vreo două, cu cea mai mare 
plăcere. 

Ross îi înapoie paleta, apoi arătă cu capul spre albie: 

— Când eşti gata să le-ntinzi pe alea la uscat, dă-mi o strigare. 
Sunt în casă, dreg gaura pe care m-ai făcut s-o sparg în uşă. 

Lily îl privi cu gura căscată. 

— Gaura pe care eu te-am făcut s-0...? 

— Dacă nu erai tu, nu s-ar fi întâmplat nimic. 

Ross îi zâmbi ironic, apoi plecă spre cabană cu pas ţanţoş. 

Lily se uită după el cum se îndepărta, simțind un chef nebun să 
se furişeze pe la spate şi să-i croiască una-n cap. Dar, la drept 
vorbind, îi era recunoscătoare. De fiecare dată când se îndupleca, 
gândindu-se la efectele profunde pe care le avea asupra ei, Ross 
spunea câte o prostie şi iar o provoca să se înverşuneze contra lui. 
Slavă Domnului! Nu avea nevoie să se simtă atras de încă un bărbat 
care, la fel ca Jake Sawyer, era tot atât de moral ca un cotoi de pe 
maidan. 

XXX 

Ross chicoti forțat, închipuindu-şi că se simţea foarte satisfăcut, 
în timp ce se îndepărta. Nu era aşa, deşi tot ceea ce-i spusese despre 
prostiile cu fidelitatea era adevărat. Sau, cel puţin, fusese cândva. Şi 

la urma urmei, ia mai ducă-se dracului! Ce-i făcuse? 

Poate că era geloasă. Zâmbi, simțindu-se străbătut de fiori calzi. 
Din cine ştie ce motiv ciudat şi inexplicabil, adevărul îl încânta 
negrăit de mult. Totuşi, trebuia să pună ideea la încercare. 

Se gândi la petrecerea lui Sam şi a lui Derek şi-şi frecă încântat 
palmele. Se întreba dacă Trudy era ocupată în seara aceea. Junghiul 
de vinovăţie care i se strecură în conştiinţă la gândul că se folosea de 
ea fu înăbuşit imediat când Ross conchise că scopul justifica 
întotdeauna mijloacele. 

XXX 

Pentru petrecerea Samanthei, Lily îşi luase cea mai bună rochie 
pe care o avea, dintr-un material verde şi subţire care-i scotea în 
evidenţă părul şi ochii. Tare rău avea să-i mai pară când avea să se 
uzeze prea mult ca s-o mai poată purta. Abandonase de mult 
crinolina greoaie de oțel, mângâindu-se cu gândul că şi celelalte 
femei din orăşelul acela de ţapinari renunţaseră la crinolinele lor. 

Stătea lângă bucătărie, privind cum soseau ceilalţi oaspeţi. 
Majoritatea erau bărbaţi care făceau afaceri în Twin Hearts, cu toţii 
însoţiţi de soţii simpatice şi, în unele cazuri, chiar drăguţe. 

Lui Lily nu-i plăcuseră niciodată prea mult petrecerile şi era 
recunoscătoare că acceptase să vină la a Samanthei numai dacă 
putea s-o ajute la bucătărie. Remarcase oftatul clar de uşurare ale 
acesteia şi se întrebase ce motiv avea — până când gustase mâncarea 
Samanthei, în ajun când luase prânzul la ea. 

În timp ce Lily turna din nou berea cu mirodenii pe care o 
încălzise pentru bărbaţi, în cameră, unde până atunci domniseră 
sporovăielile şi râsetele, se lăsă dintr-o dată tăcerea. Două femei 
care stăteau lângă ea tresăriră, apoi începură să şuşotească. Lily se 
uită spre uşă să vadă ce se întâmplase şi deodată stomacul îi făcu 
acea mică tumbă în gol, ca întotdeauna când în faţa ochilor ei apărea 
Ross. 

Ross tocmai intrase în cameră, uriaş şi chipeş — cu o femeie 
agăţată de braţ. 

Inima lui Lily începu să bată nebuneşte, în timp ce o străpungea 
un junghi prin stomac. Se simţi înfrigurată, înfierbântată şi scăldată 
în sudori reci ca gheaţa şi arzătoare ca focul, toate în acelaşi timp. 
Era o senzaţie detestabilă. Refuzând s-o învrednicească măcar cu o 
privire pe femeia aceea, reveni la treburile ei şi observă că vasul cu 
bere caldă îi tremura în mâini. Se retrase grăbită la bucătărie. 

Tocmai încerca să-şi potolească bătăile nebuneşti ale inimii, când 
uşa bucătăriei se deschise brusc, lovindu-se de perete. 

— Of! Îmi vine să-l omor! 

Dintr-o singură privire, Lily observă furia Samanthei. 

— Pe cine? întrebă ea, prefăcându-se interesată numai într-o 
doară. 

— Pe fratele meu, fireşte! răspunse scurt Samantha. 

— De ce? 

Într-adevăr, voia şi ea să ştie. Nu-l cunoştea decât de-o 
săptămână, şi deja o ardeau palmele să-l strângă de gât. 

— Fiindcă a adus-o pe aia. 

Lily începu să taie felii o pâine cu scorţişoară. 

— „Aia”, cine? 

Inima continua să-i bubuie în piept. 

— Târfa oraşului, cine să fie? Întotdeauna am fost foarte mândri 
de faptul că-n Twin Hearts nu există un tractir legitim. 

Samantha ţistui din limbă, dezgustată. 

— Şi nici n-avem nevoie. O avem pe Gertrude Harding. Şi, ca să 
încurce şi mai rău situaţia, majoritatea bărbaţilor căsătoriţi din 
camera aia chiar i-au... folosit serviciile. Îţi poţi imagina ce stânjeniţi 
trebuie să se simtă? 

Lily termină de tăiat feliile de pâine. Va să zică, era adevărat. 
Durerea aceea îngrozitoare continua să-i sfâşie stomacul, ridicându- 
i-se în piept. Cunoştea originea acelui sentiment, îl avusese şi când 
descoperise pentru prima dată că Jake frecventa hogeacurile locale. 
Dar cu Jake fusese măritată. Era absolut firesc să se simtă lezată, 
furioasă şi, da, chiar geloasă. Dar acum...? Nu! Doamne, nici măcar 

nu-l plăcea pe Ross Benedict. De ce Dumnezeu să-i pese de ceea ce 
făcea el în viaţa lui particulară? 

— Asta-n fond e problema lor, nu-i aşa? Dacă nu le făcea plăcere 
s-o ia razna, acum n-ar fi avut nicio grijă. 

— Of, nu mai fi aşa de logică, Lily. Toată lumea ştie că 
majoritatea bărbaţilor se mai abat şi pe căi greşite din când în când. 

— O singură dată dacă se abat, e prea mult, replică Lily. Dar 
poate că fratelui tău îi place sincer femeia asta. 

— A, ba nu, nu-i place deloc. Anume mi-a făcut-o, ca să se 
răzbune pe mine pentru toate ocaziile din trecut, când am încercat 
să-l însor. 

Turnă apă fierbinte peste vasele murdare din lighean. 

— În fiecare ajun al Anului Nou, îl combinam cu câte una dintre 
femeile nemăritate şi respectabile din regiune. În fiecare an am făcut- 
o, Lily. Şi crezi că măcar mi-a mulțumit vreodată? Aşa crezi? Nici 
vorbă! Se purta de parcă i-aş fi pus un laţ de gât şi-l duceam spre un 
copac să-l linşez. Dar asta... asta le pune capac la toate. Niciodată 
nu s-a mai grozăvit cu Trudy Harding în faţa mea. Niciodată! 

— Poate că în felul ăsta încearcă să-ţi spună ceva. 

Samantha scoase din dulap o tavă mare şi rotundă şi începu să 
aranjeze fursecurile pe ea. 

— Ca de pildă? 

— Probabil că încearcă să-ţi spună să nu te mai amesteci în viaţa 
lui. 

— Of, dar nu pot, nu-nţelegi? Îşi e cel mai rău duşman al lui 
însuşi! Are nevoie de mine ca să... ca să-i rânduiesc viaţa. De-asta 
am şi... 

Îi aruncă lui Lily o privire vinovată, apoi îşi drese vocea. 

— Of, frate! Mă dau bătută. Dacă vrea să... să-şi irosească viaţa 
curvăsărind, atunci nădăjduiesc să-i ardă sufletul în focurile iadului. 

Lily nu-şi putu stăpâni un zâmbet. 

— N-aş prea crede că-i doreşti asta. 

— Într-adevăr, oftă Samantha, nu pot să-i doresc aşa ceva. Dar, 

Lily, sperasem... 

O privi lung, cu o expresie jinduitoare întipărită pe faţă. 

— Ce speraseşi? 

Samantha ridică din umeri. 

— Că tu... că el... că voi doi... În fine, mă-nţelegi tu. 

Lily fu izbită de o revelaţie. 

— Să nu-mi spui că mi-ai închiriat cabana ştiind că fratele tău 
urma să se întoarcă! 

Un moment, Samantha tăcu, apoi răspunse: 

— Recunosc că da. Efectiv, credeam... Vreau să zic, v-aţi potrivi 
de minune împreună. 

Începu să-şi facă de lucru cu fursecurile, aranjându-le şi 
rearanjându-le pe tavă. 

— De unde era să ştiu că veţi ajunge să nu vă puteţi suferi unul 
pe altul? 

Lily simţi că se înroşea. Nu ştia ce sentimente avea pentru Ross 
Benedict, dar începea să-şi dea seama că nu-i era nesuferit. 

— Ei, n-aş putea spune că nu ne putem suferi unul pe altul, 
Samantha. 

— Dar tu refuzi să-i găteşti, probabil pentru că te-a tratat ca pe... 
ca pe o zdreanţă, ceea ce nu înţeleg deloc, fiindcă n-a fost crescut 
aşa. Serios, Lily, mama s-ar răsuci în mormânt dacă ar şti cum s-a 
purtat Ross cu tine. 

Lily prefera să nu discute despre relaţia ei cu Ross Benedict. De 
fapt, i-ar fi fost imposibil s-o facă. Cum să-i poată explica Samanthei 
nişte lucruri pe care nici chiar ea însăşi nu le înţelegea? 

Auzind scârțâitul unei mobile împinse pe podele, se întoarse spre 
uşă chiar în timp ce Derek Browne o deschidea. Zâmbind, Derek 
întinse brațele spre soţia lui. 

— Primul dans e întotdeauna al nostru, iubito. 

Lily simţi o nouă durere în piept, căci privirea în care o învăluia 
Derek pe Samantha era plină de adoraţie. Ar fi fost gata să parieze 
pe ultimul dolar din buzunar că omul acela nu-şi înşela soţia 

niciodată. 

— Of, Derek..., îl dojeni cu blândeţe Sam. Trebuie să termin tava 
asta de fursecuri... 

— Prostii, Sam, o întrerupse Lily. Du-te şi dansează cu bărbatul 
tău. Termin eu aici. 

Lily era recunoscătoare că avea o ocupaţie în bucătărie, dar când 
tava fu gata, trebui s-o ducă în camera cealaltă. Astfel, avea şi ocazia 
de a o observa cât mai bine pe Trudy Harding. 

Ea şi Ross stăteau într-un colţ, complet ignoraţi de toţi ceilalți 
musafiri. Continuând să se agaţe de braţul lui Ross, Trudy avea 
expresia forțată a cuiva care se străduie din răsputeri să se simtă 
bine, eşuând însă lamentabil. Totuşi, era drăguță. Poate cam 
durdulie, însă avea o faţă foarte plăcută. Când ridica privirea spre 
Ross, ochii ei mari şi căprui semănau foarte mult cu ai unui 
căţelandru amorezat. Junghiul de durere străpunse din nou 
stomacul lui Lily. 

Dar ştia că nu putea s-o antipatizeze pe acea femeie — dacă nu din 
alt motiv, măcar fiindcă era clar că toate celelalte femei din cameră o 
detestau. Ross îşi aplecase capul să asculte în timp ce Trudy îi 
şoptea ceva, iar Lily cuprinsă de panică văzându-l că dădea din cap, 
pentru a porni apoi amândoi spre ea. Vru să se refugieze în 
bucătărie, dar ştia că n-ar fi făcut decât s-o urmeze acolo. 

În timp ce se apropiau, Lily recunoscu mirosul de coloniei, iar în 
sufletul ei se declanşă un război. Era o proastă dacă se lăsa deranjată 
de un biet parfum ieftin, însă la nivel strict feminin o râcâia. 

Ross Benedict şi Trudy Harding se opriră în faţa ei, atât de 
aproape încât mirosul fu cât pe ce s-o înece. Avu un moment pentru 
a-şi da seama că nu colonia o îngreţoşa, ci bătălia care se purta 
înlăuntrul ei. 

— Domnişoară Sawyer? Eu sunt Trudy Harding, se prezentă 
cealaltă femeie, întinzându-i zâmbitoare mâna. 

Lily zări scurt chipul lui Ross, care-i impunea din privire să fie 
măcar ea singura persoană prezentă care se purta civilizat cu 

partenera lui. N-ar fi trebuit să-şi dea osteneala. Indiferent cine era 
femeia aceea şi cu ce se ocupa, Lily constatase că nu putea s-o 
antipatizeze. Îi părea prea rău pentru ea. 

Lily îi strânse mâna, simţindu-i palma la fel de bătătorită ca a ei, 
şi răspunse: 

— Sunt doamnă, dar te rog să-mi spui Lily. 

— A, deci şi dumneata eşti văduvă? întrebă Lily, cu ochii 
umplându-i-se de speranţă. 

— Da, într-adevăr. 

— Ai auzit, Ross? îl bătu ea pe braţ, cu un gest jucăuş. Ti-am spus 
eu că aşa am auzit. Acum, când ştiu asta, sunt sigură că putem fi 
prietene. 

Lily îi distinse speranţa din voce. Îi mai simţi şi singurătatea şi 
starea de isterie latentă, căci şi ea le cunoscuse destul de des. Oricare 
dintre celelalte femei prezente ar fi putut s-o înțeleagă dacă ar fi 
vrut, dar niciuna nu voia. Văduvia lăsa o femeie complet 
nepregătită pentru viaţă. În unele privinţe, Lily avusese noroc. 
Infidelitatea lui Jake îndulcise lovitura singurătăţii, la moartea lui, 
căci Lily se înstrăinase de el cu luni în urmă. lar izolarea o făcuse să- 
şi câştige independenţa. Încă dinainte de moartea lui Jake, fusese 
hotărâtă să-şi găsească o slujbă respectabilă. Evident, şi poate că nu 
din vina ei, Trudy nu ajunsese la aceeaşi concluzie. 

— Sunt sigură că se poate, îşi auzi ea propria voce răspunzând. 
Ce-ar fi să-mi faci o vizită, într-o zi? 

Ochii de căţeluş ai lui Trudy se dilatară. 

— O, nu... nu te-aş deranja? 

— Deloc. 

Lily descoperi că vorbea sincer. Ba chiar aştepta cu nerăbdare — 
dintr-o sumedenie de motive, dintre care nu pe ultimul plan era 
dorinţa de a-l înțelege mai bine pe mitocanul care o târa după el pe 
nefericita aceea la o petrecere, silind-o să se simtă atât de îngrozitor. 

Acordurile săltăreţe ale melodiei „Oh, Dem Golden Slippers” 
anunţară începutul dansului. Lily aruncă o privire spre violonist, 

dornică să se retragă în bucătărie, dar nevrând să pară 
nepoliticoasă. 

— Haide, Trudy, să le-arătăm cum se face. 

— Ross Benedict, ştii că nu pot dansa în seara asta. 

Privind-o pe Lily, Trudy ridică din umeri. 

— În după-amiaza asta mi-am sucit glezna. De-asta mă ţin de 
braţul lui Ross. 

Apoi se lumină la faţă: 

— De ce n-aţi dansa împreună? 

Lily şi Ross formulară amândoi nişte scuze, vorbind în acelaşi 
timp. 

— Prostii. Ştiu cât de mult îţi place să dansezi, Ross. 

Lily simţi că roşea, cu obrajii înfierbântându-i-se ca focul. 

— Ei, e o melodie veselă, răsunse el, cu privirea stăruindu-i spre 
faţa lui Lily. Cred că am putea. 

— O, nu, eu... 

— Roag-o frumos, Ross, insistă Trudy, dându-i un pumn uşor în 
braţ. Ce-i cu tine? 

Ross articulă mut o sudalmă, pe care Lily i-o citi clar pe buze. 

— Nu face nimic, Trudy, spuse ea. Oricum, trebuie să mă întorc 
la bucătărie. 

Se răsuci în loc să plece, dar simţi o mână pe braţ. Instinctiv, ştiu 
că nu era a lui Trudy, căci o străbăteau fiori până în umăr. 

— Îmi acorzi acest dans? 

Dacă în ochii lui Ross s-ar fi zărit cea mai mică undă de 
neseriozitate, Lily l-ar fi trimis să se-arunce într-o prăpastie. Dar nici 
vorbă de aşa ceva. 

Trăgând tremurător aer în piept, îşi spuse că putea s-o facă, atâta 
vreme cât muzica era vioaie şi zglobie. Din păcare, în momentul 
când păşi în braţele lui Ross, „Oh, Dem Golden Slippers” fu înlocuită 
cu „I'll Take You Home Again, Kathleen”, iar Lily trebui să pornească 
încet în jurul livingului, cuprinsă în braţele capabile ale lui Ross 
Benedict. 

Voia să vorbească, să risipească tensiunea pe care o simţea stând 
atât de aproape de el, dar dintr-o dată îşi simțea limba legată. 
Indiferent ce părere avea despre el, nu putea să nege că era un 
dansator minunat. O conducea pe ring, iar ea îl urma ca şi cum ar 
mai fi făcut acelaşi lucru de-o sută de ori înainte. 

Cu o mişcare subtilă, Ross o trase mai aproape. Lily se încordă în 
braţele lui, dar nu se retrase. 

— Ne potrivim, îi şopti el la ureche. 

Avea pieptul lat şi dur, iar Lily făcu un efort să se gândească la 
altceva. Nu era posibil, căci i-l văzuse gol, şi n-avea să-l uite nici 
dacă trăia până la nouăzeci de ani. Imaginea îi plutea din nou pe 
dinaintea ochilor. 

— Nu fi prost, abia reuşi ea să bâiguie. 

Ross chicoti, cu un sunet cald şi profund care-i încreţea carnea pe 
trup. 

— Mereu mă contrazici, nu-i aşa, Lily? 

Era prima oară când i se adresa pe nume. Pielea continua s-o 
furnice, şi simțea că se sufoca, într-un fel cum nu i se mai 
întâmplase de când îi făcuse curte Jake. Trebuia să se silească să 
păstreze distanţa, dacă nu şi pe plan fizic, măcar la nivel mintal. 
Uşurarea şi dezamăgirea o cuprinseră în egală măsură, când muzica 
se opri în sfârşit. 

Încercă să se retragă, dar Ross o ţinea strâns. Ochii i se ridicară 
brusc spre ai lui, şi-i văzu pofta din privire, cu teamă că şi în 
expresia ei se citea acelaşi lucru. 

— Melodia s-a terminat, domnule Benedict. 

— Cred că muzica noastră abia a început, Lily. 

În privirea lui întunecată şi periculoasă nu se mai zărea nici urmă 
de amuzament. 

Lily înghiţi în sec. 

— lar vorbeşti prostii. 

Cu mâna coborâtă pe şalele ei, Ross o strânse lângă el. Lily îi 
simţi duritatea, chiar prin îmbrăcămintea groasă. Privirile li se 

întâlniră din nou. Într-a lui se citea o undă de bună dispoziţie. 

— După intimităţile prin care am trecut împreună, dulcea mea 
Lily, cred că ar trebui să-mi spui Ross. 

Faptul că avea îndrăzneala de a pomeni pe faţă despre pofta care- 
i încerca pe amândoi îi alimentă şi mai mult furia. 

— Cred că ar trebui să-ţi spun că eşti un mitocan, domnule 
Benedict. Ai uitat că ţi-ai adus o parteneră? Cum o poţi lăsa la 
cheremul femeilor ăstora? 

Privirea lui nu se desprinse dintr-a ei. 

— Trudy poate ţine piept oricui. Şi suntem numai prieteni. 

Lily pufni, cu un sunet deloc elegant. 

— De-asta aşternuturile tale sunt îmbibate cu mirosul coloniei ei? 

Ross zâmbi, cu riduri mărunte formându-i-se la colţurile ochilor. 

— I-auzi, Lily! Am impresia că eşti geloasă. 

Rămânând cu gura căscată, Lily se retrase, uluită de o remarcă 
atât de îndrăzneață - şi ridicolă. 

— Ceea ce mă surprinde, domnule Benedict, e că acest cap al 
dumitale, atât de plin de sine, nu te face să-ţi pierzi echilibrul şi să te 
duci de-a berbeleacul pe covor. 

Şi, cu paşi hotărâți, porni spre bucătărie. O dată ajunsă acolo, se 
aşeză pe un scaun, aşteptând să i se liniştească bătăile inimii. 

Rămase în bucătărie, făcându-şi de lucru cu spălatul vaselor. N-ar 
mai fi pus piciorul în cealaltă încăpere nici dacă ar fi luat foc uşa din 
dos. 

Capitolul 6 


Samantha insistă ca Ross s-o ducă pe Lily acasă. Trudy turui 
încontinuu tot drumul. Lily nu ştia dacă prezenţa ei alături o făcea 
să se simtă nervoasă, sau dacă în mod normal era atât de gureşă. În 
orice caz, se simţea incomod, deşi ştia că aranjamentul avea sens. 
Singura variantă ar fi fost să rămână la Samantha, dar Lily trebuia 
să pună aluatul de pâine la dospit înainte de a se duce la culcare, iar 
dimineaţa să se scoale devreme pentru a frământa pâinile şi a le 
coace pentru prânzul tăietorilor de lemne. 

Spre marea ei surprindere, o lăsă mai întâi pe Trudy la ea acasă. 
Lily fu amărâtă s-o vadă pe Trudy cuprinzându-l pe Ross cu braţele 
pe după gât şi sărutându-l. Din cine ştie ce motive, în momentul 
când buzele ei fură gata să-l atingă, Ross întoarse capul, oferindu-i 
obrazul. 

Lily fu cât pe ce să-şi dezvelească dinţii. Dacă făcuse acel gest 
anume pentru ea, n-ar fi trebuit să se deranjeze. Putea foarte bine să 
plece pe furiş înapoi la Trudy după de Lily adormea - ce ştia ea? 

Porniră spre casă, ropotul de copite pe pământul bătătorit şi 
zornăitul zurgălăilor de la hamuri fiind singurele sunete care 
tulburau liniştea nopții. 

Când intrară în curtea din fața cabanei, Lily coborî repede din 
şaretă şi intră. Avea de lucru; nu-şi putea pierde vremea cu Ross 
Benedict, deşi tot drumul spre casă numai la el se gândise. N-ar fi 
trebuit să danseze împreună. Era destul de rău că simţise freamătul 
dorinţei, dar faptul că, după cum prea bine ştia, şi el îl simţise, 
înrăutățea şi mai mult lucrurile. Fusese tentată să-l întrebe de ce o 
pusese intenţionat pe Trudy într-o situaţie jenantă, invitând-o la o 
petrecere unde se vedea clar că nu era binevenită, dar asta ar fi 
însemnat să înceapă o conversaţie, şi nu găsea că era o idee prea 
nimerită. 

Tocmai terminase de pregătit aluatul cu drojdie, când auzi stropii 

de ploaie răpăind în fereastra bucătăriei. Până se dezbrăcă şi se vâri 
în aşternut, ploaia deveni un adevărat potop. Încotoşmănată cu 
păturile, în întuneric, Lily începu să asculte furtuna. Vântul urla, 
aruncând trâmbe mari de apă în ferestre. 

În spatele ei, unde pusese făina şi zahărul, auzi un pic-pic-pic rău- 
prevestitor. Ridicându-se de pe saltea, aprinse lampa şi se furişă 
spre colțul respectiv al bucătăriei, crispându-se când văzu apa care 
de prelingea pe marginile vaselor. Puse lampa jos şi trase proviziile 
grele pe podea, adăpostindu-le sub masă ca să rămână uscate. 

Revenise în culcuş doar de câteva minute, când simţi primul 
strop de ploaie lovind-o drept în faţă. Strecurându-se iar afară de 
sub pătură, aprinde din nou lampa şi făcu un tur al bucătăriei, 
descoperind multe locuri unde apa picura pe jos. 

Mută sub masă, lângă făină şi zahăr, toate lucrurile care erau în 
pericol să se ude, apoi aşeză mai multe oale ca să adune în ele apa 
care se infiltra prin acoperiş. 

Încercând să se culce din nou, descoperi că salteaua i se umezise, 
iar perna era udă leoarcă. Mirosul de pene îmbibate în apă o făcu să 
icnească îngreţoşată. 

Deşi îi contrazicea fiecare dram de bun-simt, patul cel mare şi 
uscat din dormitor o îmbia irezistibil. O fi fost ea încăpăţânată, dar 
proastă nu era. N-avea nici un sens să se culce într-un aşternut udat 
de ploaie, când la doar zece paşi distanţă o aştepta un pat gol. 
Părăsind bucătăria, îşi încrucişă degetele, rugându-se ca acoperişul 
să nu curgă şi deasupra dormitorului. 

Intră, închise uşa şi ascultă. Nu se auzea nici un picurat şi, deşi în 
cameră era frig, totul părea să fie uscat. După ce întinse o pătură în 
plus pe pat, se strecură repede între cearşafurile de flanelă, 
ghemuindu-se. O cuprinse o letargie ca de plumb şi adormi repede. 

XXX 

În cabana lui Maudie, apa şiroia ca printr-o strecurătoare. Ross 
înjură, fiind în sfârşit atât de ud încât nici nu-şi mai putea închipui 
că avea vreo şansă să adoarmă. La toţi dracii cu mamele lor cu tot, 

dacă Lily tot nu voia să-i folosească patul, avea să se culce el acolo. 
N-avea nici un rost să răcească bocnă, când un pat absolut bun 
stătea nefolosit. 

Repezindu-se spre cabană prin ploaia torențială, Ross dădu 
buzna înăuntru, închise uşa în calea vântului năprasnic şi se duse 
direct la cămin, să aţâţe focul. Rămase aşezat lângă vatră până când 
căldura îi pătrunse în oase, apoi se ridică şi porni spre dormitor. 

Era întuneric, dar nu avea nevoie să aprindă lampa; îşi cunoştea 
propria cameră ca-n palmă. Se dezbrăcă de hainele ude, blestemând 
când descoperi că i se umeziseră până şi indispensabilii de lână. Şi-i 
descheie şi şi-i scoase, aruncându-i din picioare, fără să-i pese unde 
nimereau. 

Dârdâind, ridică marginea păturii şi se vâri repede în pat, 
scoțând un oftat de desfătare când cearşafurile moi îi cuprinseră 
trupul. 

Întinse mâna spre perna a doua — şi când colo descoperi o claie de 
păr mătăsos, buclat. 

— Ce dra...? 

Lily visase — sau, cel puţin, aşa credea ea. Glasul lui o convinse că 
nu era un vis. Trezindu-se de-a binelea, se dădu jos din pat, înainte 
de a se întoarce spre el, cu inima bătându-i în gât. 

— O, Doamne, o, Doamne, o, Doamne...! murmură ea, pornind 
grăbită către uşă. 

Ross ajunse la uşă înaintea ei. 

— Nu, i se rostogoli gros glasul, din adâncul pieptului. 

Înghițind în sec, Lily îşi strânse la gât cămaşa de flanelă. 

— Dă-te la o parte. 

— Nu, repetă el. Al dracului să fiu dacă ştiu ce se petrece între 
noi, dar ceva se întâmplă. Încă de la început a fost, şi-o ştim 
amândoi. 

În cameră era frig; Lily începu să tremure. 

— Nu înţeleg despre ce vorbeşti, răspunse ea, încercând să nu 
clănţăne. 

— Nu? 

Ross dibui după mâna ei şi i-o desprinse de la gât. 

— Poftim, spuse el, cu glasul doar puţin mai sonor decât o 
şoaptă. Atinge-mă, şi pe urmă spune-mi dacă greşesc sau nu. 

Mâna ei i se întinse pe piept, simțind părul sârmos în palma 
sensibilă. Lily încercă să şi-o retragă, dar Ross i-o ţinea strâns. Fără 
voia ei, dorinţa începu să-i pulseze prin trup şi simţi cum i se 
înmuiau genunchii. Ross îi mişcă mâna peste muşchii tari de pe 
pieptul lui, iar când Lily nu se mai împotrivi, i-o luă şi pe cealaltă şi 
i le trase pe amândouă mai jos, peste ombilic, apoi şi mai jos. 

Lily îi auzi respiraţia căznită şi-şi dădu seama că şi ea abia putea 
să respire. Când degetele ei îi atinseră rădăcina groasă şi tare, simţi 
că i se tăiau picioarele, iar locul dintre coapse, locul care dormise de 
când descoperise curvăsăria lui Jake, în urmă cu trei ani, se însufleţi 
ca o leoaică deşteptată din somn, aţâţată de o foame teribilă. 

Trăgând-o spre el, Ross o ridică în braţe şi o duse la pat. După ce 
ajunseră sub pături, se încleştară unul de altul, strâns. Lily simţea 
nevoia să ajungă şi mai aproape, iar când Ross îşi mişcă mâna în 
susul coapsei ei, ridicându-i şi cămaşa, îl încurajă, săltându-şi 
şoldurile de pe saltea şi ajutându-l să înlăture veşmântul stânjenitor. 

Ameţită de dorinţă, de desfătă cu senzaţia trupului lui lipit de al 
ei, frecându-şi sfârcurile de părul lui de pe piept, arucându-şi un 
picior peste coapsele lui ca să-l aducă şi mai aproape. 

Mâna lui se strecură între cele două trupuri, coborând spre delta 
ei chinuită de dorinţă, şi o atinse acolo doar o clipă, azvârlind-o 
vertiginos spre un orgasm care-i făcu dinţii să clănţăne. Lily rămase 
lângă el, buimăcită de ceea ce se întâmplase. Îşi găsise împlinirea — 
dar cu ce preţ? Se simţea ca o stricată. Întorcându-şi capul, simţi 
lacrimile care i se prelingeau peste şaua nasului şi pe obraz, până în 
păr. Ross îi lipi umerii de cearşaf şi începu să-i sărute şi să-i 
dezmierde sânii. Excitaţia ameninţa s-o cuprindă din nou, iar Lily 
îşi prinse buza de jos între dinţi ca să nu tipe. Era scârbită de sine 
pentru că avea atâta nevoie de el, se dispreţuia pentru că-l dorea. 


69 


ÎI simţea rigid şi dur lângă coapsa ei, dar îşi înfruntă imboldul de 
a-l atinge. O parte ascunsă din adâncul făpturii ei încă se mai ruşina 
de felul cum îi reacţiona trupul. 

— Ah, Lily, Lily... murmură el printre sărutări. Pasiunea ta îmi 
taie respiraţia... 

Se apropie de gura ei, iar Lily şi-o deschise, primindu-i sărutul, 
răspunzându-i cu o surescitare crescândă care-i mistuia ultimele 
fărâme de gândire raţională. Barba lui Ross era moale; niciodată nu 
mai sărutase un bărbat cu barbă. Nu era sigură că-i plăcea, dar îi 
plăcea senzaţia buzelor lui peste ale ei, a limbii lui împreunându-se 
cu a ei. Excitaţia îi creştea, şi-i atinse braţele, pieptul, abdomenul, 
îngăduindu-şi să coboare şi mai mult pentru a-i mângâia bărbăţia 
masivă, mişcându-i pielea înainte şi-napoi până când Ross începu să 
tremure şi să se zguduie lângă ea. 

— Destul! 

Îi dădu mâna la o parte, i-o ridică la gură şi o sărută. 

— Vrei să mă slobozesc ca un puştan? 

— Nu..., şopti ea, ademenindu-l, desfăcându-şi picioarele ca să-l 
poftească înăuntru. 

Ross intră, iar senzaţia fu atât de voluptuoasă, încât pe Lily o luă 
cu leşin. 

— Ooooh..., şopti ea în pragul lacrimilor, a trecut atâta timp... 
atâta timp... 

ÎI cuprinse cu picioarele împrejurul şoldurilor şi-l absorbi cât 
putea de adânc, în timp ce Ross se legăna lângă ea, cu respiraţia 
tremurătoare şi aspră în urechea ei. 

O simţi începând din nou, senzaţia aceea neputincioasă de 
plăcere, şi se agăţă de el, dorind vraja, simţind-o cum se răspândea 
printr-însa ca mierea încălzită la soare. 

Ross înţepeni, apoi se răsturnă pe o parte, trăgând-o după el. Lily 
rămase astfel, prea secătuită ca să vorbească, sa poate prea nesigură 
pentru ca s-o facă. Ştia că ar fi trebuit să plece, dar nu exista nici un 
loc care să nu fie umed şi friguros. lar în pat era atât de cald... Ross 

era stât de cald... 

O cuprinse în braţe, potrivind trupurile amândurora ca două 
linguri, iar Lily adormi din nou, dorindu-şi ca dimineaţa să nu 
trebuiască să apară în faţa lui. 

XXX 

Ross dorea cu disperare să adoarmă; nu putea. Cum dracu' să 
poată dormi un bărbat, cu un trup ca al lui Lily strâns la piept? 

Respirația ei era adâncă şi regulată. Convins că dormea, începu 
să-i mângâie tandru sânii, închizând ochii de plăcere. Nici nu ştia 
ce-ar fi trebuit să simtă; propriile lui emoţii îl tulburau. Crezuse că 
avea să cânte ca un cocoș, în faţa felului cum reacţionase Lily. Şi 
când colo, era zguduit de profunzimea pasiunii ei. Şi a lui. 

Mâna îi coborî peste abdomenul ei moale şi cald, până deasupra 
petecului mătăsos care o acoperea. Nu avea nicio reţinere, căci un 
deget i se afundă şi mai jos, printre bucle, în fanta de dedesubt, 
atingând carnea umedă şi alunecoasă a feminităţii ei. Găsindu-i 
mugurul umflat, începu să-l mângâie. 

Lily scoase un sunet din gâtlej, apoi gâfâi zgomotos, cu un sunet 
care dovedea că se trezise. Îndoindu-şi piciorul înapoi peste al lui, îi 
deschise drumul. Nu peste mult, se întoarse cu faţa spre el şi iar se 
împreunară, cu o patimă care clocotea îmbătător ca vinul pus la 
fiert. 

Ross rezistă impulsului de a rămâne într-însa, deşi ar fi dorit să 
adoarmă aşa. Se întoarse iar pe spate şi, când Lily se răsuci cu faţa 
în cealaltă direcţie, se simţi ridicol, cu un sentiment straniu de 
însingurare. 

XXX 

Lily se trezi înaintea zorilor. Deşi îi era cald şi simţea o satisfacţie 
fizică supremă, oroarea şi regretul pândeau în sufletul ei ca o 
furtună pe cale să izbucnească. Înainte ca sentimentele ei pentru 
Ross să poată ieşi iar la suprafaţă, se îndepărtă de trupul lui mare şi 
dur şi se dădu jos din pat. 

În timp ce ieşea din cameră, îşi dădu seama că cele din timpul 

nopţii se întâmplaseră pentru că ea îngăduise să se întâmple. Nu 
avusese încotro; nevoia i se acumulase ani de-a rândul. Dar acum se 
sfârşise. Se simţea din nou stăpână pe sine. Putea să-l ţină la 
distanţă. 

Totuşi, când se gândea la ceea ce făcuseră, i se tăia respiraţia şi iar 
îi venea pofta de el. Of, fir-ar să fie! Bărbaţii erau o adunătură de 
necredincioşi. Atât tatăl ei, cât şi răposatul ei soţ, fuseseră nişte 
muieratici. Îşi îngropase de mult sentimentele faţă de ei, dar acum 
apăruse Ross Benedict, care aducea o femeie la petrecere şi se culca 
pe urmă cu alta. Deşi Lily bănuia că, în urma acestui lucru, nu era 
cu nimic mai grozavă decât el, se hotărî ca niciodată să nu se mai 
lase momită în patul lui Ross. 

Puse lemne pe foc, apoi se îmbrăcă, sperând ca noianul de treburi 
pe care le avea de făcut să-i alunge din minte desfrânarea purtării ei 
din noaptea trecută. Nu putea să înţeleagă cum de ajunsese la 
orgasm numai după simpla atingere a degetelor lui. Cu siguranţă, i 
se întâmplase pentru că nevoia îi crescuse peste măsură, după atâţia 
ani de abstinenţă. 

Alungându-şi gândurile, intră în bucătărie, şi fu cuprinsă de 
deznădejde. Oalele pe care le pusese ca să adune apa de ploaie în 
timpul nopţii se umpluseră, unele revărsându-se deja pe podea. 
După ce turnă apa din câteva în două ibrice mari, pe celelalte le 
vărsă în nişte cazane, pentru a folosi apa mai târziu. Trebuia să 
pună pâinea la copt înainte de a începe să şteargă şi să spele pe jos, 
dar mai întâi făcu un ibric de cafea. 

Tocmai când termina de frământat jimblele, Ross bătu în uşa 
deschisă la bucătărie. 

— Îmi permiti să intru? 

Linia frontului pe care o stabiliseră în prima zi părea acum o 
copilărie. 

— Sigur că da. 

Lily se întoarse şi, la vederea lui, o străbătu un val de dor. Deşi 
era îmbrăcat, îşi putea imagina trupul de sub haine, şi roşi. lar 

ochii... Niciodată nu observase cât de întunecoşi îi erau, precum 
cafeaua neagră şi la fel de fierbinţi, în timp ce o contemplau. Totuşi, 
în privirea lui se zărea şi o undă de furie — sau altceva asemănător. 

— Am... am făcut cafea. Te rog, serveşte-te. Şi... mai sunt nişte 
biscuiţi rămaşi de ieri, în cutia aia de tablă din spatele sobei. În 
dulap e unt şi gem. 

Ross dădu din cap dar, în timp ce se servea, nu scoase o vorbă. 
Mugşcă dintr-un biscuit cald, apoi ridică privirea spre tavan. 

— Da' ştiu c-o să am ceva de lucru pe ziua de azi... 

— Ploaia pare să fi stat, măcar pentru un timp. 

Conversaţia banală şi ineptă o călca pe Lily pe nervi. Simţea 
nevoia să facă ceva, aşa că luă puţină apă fierbinte din rezervorul de 
lângă sobă şi o turnă într-o găleată pentru spălat, apoi adăugă 
săpun de casă ras. După ce se dizolvă, umplu până sus găleata cu 
apă de ploaie. 

Încerca să se gândească numai la spălatul podelelor, dar simplul 
fapt că Ross o privea o făcea să se simtă rigidă şi stingherită. Simţea 
că se gândea la aceleaşi lucruri ca ea, însă ştia că nu putea vorbi 
despre ceea ce se petrecuse în noaptea trecută. Ce-ar fi putut spune? 
Că n-ar fi trebuit să se întâmple? Că n-avea să se mai întâmple 
niciodată? Ştia toate astea. Şi spera că le ştia şi el. 

— Ascultă..., începu Ross. În legătură cu cele de azi-noapte... 

— N-ar fi trebuit să se întâmple, îl întrerupse Lily, cu răsuflarea 
tăiată. 

Ross o studie, în timp ce lăsa peria să cadă în găleată, 
rezemându-şi mâinile pe genunchi. Din cine ştie ce motiv pe care 
nu-l putea înțelege, nu suporta s-o vadă aşa, spălând podelele ca o 
servitoare nesuferită. 

— Da, cred că ai dreptate... N-ar fi trebuit să se întâmple, dar 
eu... 

— Şi n-o să se mai întâmple niciodată. Nu... N-am nicio scuză 
pentru purtarea mea atât de îndrăzneață. Îmi pare rău, continuă ea 
spăşită. Nu ştiu ce m-a apucat. te rog... te rog, uită doar tot ce-a fost. 

— Să uit că s-a întâmplat? Şi cum naiba crezi c-aş putea să fac 
asta? 

Acum era furios, furios pe cuvintele care-i spuneau atât de clar ce 
simţea Lily. Se ridică în picioare, apoi veni până în faţa ei. 

Lily stătea cu capul plecat. 

— Te rog, îl imploră ea. Nu mă face să mă simt şi mai prost decât 
mă simt deja. 

Furia lui Ross se transformă în durere. Nici el nu-şi putuse 
înţelege propriile sentimente, dar pe dedesubtul tuturor se simţise 
al dracului de bine. Niciodată nu mai fusese atât de sigur că un 
lucru era firesc. lar acum, Lily îi spunea că nu fusese deloc normal. 

Ridicându-şi mâinile, Lily începu să-şi facă de lucru cu părul, iar 
această mişcare îi atrase lui Ross atenţia spre sânii ei, strânşi în 
pieptarul cămăşii. Amintirea felului cum se simţiseră în mâinile şi 
sub buzele lui îi făcea gura să se usuce. Îşi imaginase cum ar fi 
arătat la lumina zilei, cum ar fi arătat Lily goală în razele soarelui. 
Aceste gânduri îi aţâţau jăraticul imaginaţiei şi părea cel mai firesc 
lucru, din moment ce şi ea îl văzuse scăldându-se în râu. 

— Azi am să-mi trag aşternutul şi perna lângă foc. Sper ca până 
diseară să se usuce destul ca să le pot folosi. N-am să... mai intru în 
dormitorul tău. 

Lui Ross i se înteţi furia, dându-i senzaţia că-i exploda capul. 

— Uită-te la mine şi spune-mi că nu ţi-a plăcut ceea ce-am făcut. 
Nu-s chiar atât de prost, Lily. Ştiu când o femeie se preface, şi ştiu şi 
când nu se preface. lar tu nu te-ai prefăcut. Erai la fel de dornică să 
se întâmple ca mine. Ce naiba, te-ai spulberat în clipa când te-am 
atins. 

Cu capul în continuare aplecat, Lily închise ochii, lăsând să-i 
scape un oftat tremurător. 

— Şi-acum, continuă el, uită-te la mine şi spune-mi, drept în faţă, 
că nu ţi-a plăcut. 

Încet, Lily ridică privirea spre el. Duritatea pe care i-o văzu în 
ochi o şocă. 

— Nu mi-a plăcut. Poate că aveam nevoie de aşa ceva, Ross 
Benedict, dar ai încredere-n ce-ţi spun, nu sunt mândră şi nu mi-a 
făcut nicio plăcere. 

Ross simţi un val zdrobitor de furie şi frustrare. 

— Nu te cred. 

Şi plecă, dornic să lase cât mai repede în urmă răspunsul ei rece 
şi calculat. 

O oră mai târziu, tocmai peticea acoperişul, când auzi o trăsură 
intrând în luminiş. Scuipă o sudalmă la vederea lui Trudy, care 
cobori din cupeu şi porni hotărâtă spre uşa cabanei. 

Capitolul 7 


Lily o introduse pe Trudy în bucătărie şi-i indică un scaun. 

— Te rog să scuzi deranjul. Acoperişul curge, şi nu îndrăznesc să 
pun nimic la loc până nu mi-l repară. 

— N-am mai fost niciodată în cabana lui Ross, spuse meditativ 
Trudy. E destul de drăguţ aici. 

Surprinsă, Lily se întoarse spre ea cu o privire prudentă. 

— N-ai mai fost niciodată aici? 

— Nu. 

Văzându-i expresia, Trudy adăugă: 

— Nu mă crezi. 

Lily, simțindu-se prost, se întoarse la treburile ei. 

— Te... te rog să mă ierţi. Credeam că... Mă gândeam... 

— Ei bine, Lily, ai crezut şi te-ai gândit greşit. Singura femeie care 
a avut voie vreodată pe domeniul lui Ross, până când ai apărut tu, a 
fost Samantha, înţepata aia de soră-sa. 

Lily simţi un val de căldură cuprinzându-i inima. 

— A, Samantha nu-i chiar atât de rea. E chiar foarte plăcută şi 
fermecătoare. 

Trudy pufni. 

— Ba cu mine nu e deloc aşa. Fireşte, ştiu de ce. Ea şi alte 
„doamne” din Twin Hearts dau vina pe mine pentru toate belelele 
din oraşul ăsta. 

Lily n-o putea contrazice, aşa că încercă să abordeze o nouă 
tactică: 

— Consider că a fost foarte nepoliticos din partea lui Ross să te 
aducă la petrecerea de aseară. 

Trudy râse. 

— Nepoliticos? De ce? 

După ce întinse aluatul de fursecuri pe bufetul presărat cu făină, 
Lily începu să-l taie în formă de cercuri, cu ajutorul unui capac de 

borcan, punând cercurile de cocă pe o tipsie. 

— Cu siguranţă, ştia cum aveai să fii primită. 

— A, sigur că ştia, ba bine că nu. 

Lily scoase ultima pâine din cuptor, apoi introduse în locul ei 
fursecurile. 

— Şi nu te-a deranjat? 

Trudy ridică din umeri. 

— Ştiam că avea un motiv s-o facă, din clipa când m-a invitat. 
Înainte, nu m-a mai poftit niciodată la vreuna din petrecerile surorii 
lui. 

Tăcu un moment, în timp ce o studia pe Lily. 

— N-am ştiut de ce o făcuse de data asta, până când am văzut că 
erai şi tu acolo. 

Inima lui Lily făcu un salt. 

— Eu? De ce tocmai eu? 

— E clar că voia să te facă geloasă. 

Acest comentariu o năuci pe Lily, care se rezemă de bufet. 

— De ce Dumnezeu crezi asta? 

La naiba! De ce-i bătea inima atât de tare? 

— N-oi fi având eu prea multă minte când e vorba de viaţa mea, 
Lily, dar pe Ross îl cunosc. Am fost... apropiaţi ani de zile. Probabil 
ai aflat că ceea ce fac eu ca să am din ce trăi nu e deloc un lucru 
respectabil. Pe scurt, i-am lăsat pe mulţi bărbaţi din oraşul ăsta să 
mă întreţină, inclusiv pe Ross. 

Stomacul lui Lily se strânse ca un pumn încleştat. Scrâşnind din 
dinţi, continuă să întindă şi să taie aluatul de fursecuri, ca şi cum 
nimic nu s-ar fi întâmplat. Oricât ar fi fost de prostesc, o deranja 
faptul că Ross şi Trudy trăiseră împreună. 

— Dar, nu demult, cam pe vremea când am aflat că venise o 
văduvă roşcovană şi frumoasă care gătea pentru tăietorii de lemne, 
Ross a venit la mine la cină. Din păcate, altceva nu mai voia. A spus 
că nu era din vina mea, ci dintr-a lui. Atunci am înțeles că altcineva 
îi cucerise cu adevărat inima, şi am bănuit că era vorba de tine. 

— Dar... dar... de bâlbâi Lily. Nici măcar nu ne placem. Nu ne- 
am... vreau să zic... n-am... 

— Lasă Lily. Orice-aţi făcut sau n-aţi făcut, nu contează. Ştiu că în 
cele din urmă tot o să se întâmple. Când am văzut cum se uita la 
tine, aseară... 

Oftă. 

— Nu-şi mai lua ochii de la tine. La mine nu s-a uitat aşa nici 
măcar o dată. Dacă ar fi făcut-o, mi-aş fi zis că aveam măcar o şansă 
cu el. Dar n-am eu parte de norocul ăsta, adăugă ea cu tristeţe. 

Lily făcu un efort să lucreze mai departe. Îi tremurau mâinile. 
Genunchii i se înmuiaseră. Pulsul îi bubuia prin cap, sângele îi 
vâjâia în urechi. Ceea ce spusese Trudy era o aiureală! Oricum n- 
avea nici un rost să stăruie cu gândul asupra acelui lucru, căci Ross 
spusese chiar el că pentru un bărbat era firesc să fie infidel. 

— Îmi pare rău dacă ceea ce-am spus te-a tulburat, Lily. 

La auzul vocii lui Trudy, Lily tresări. Aproape că uitase de 
prezenţa ei acolo. 

— Nu, spuse ea, dezmeticindu-se. Nu-i vorba de asta, zău aşa. 
Numai că... cred că ai înţeles lucrurile greşit. 

— Înţeleg. 

Trudy părea dezamăgită. 

— Ei, cred că e timpul să plec... 

— Aşteaptă, o întrerupse Lily. Nu pleca. Îţi sunt recunoscătoare 
pentru companie, Trudy, şi pentru sinceritate. Aş dori să te ajut cu 
ceva. 

— Să mă ajuţi? 

Lily se aşeză pe scaunul din faţa ei. 

— Nu mă priveşte, şi poţi să mi-o spui dacă vrei, dar... n-ai vrea 
să-ţi câştigi existenţa altfel? 

Vizibil nedumerită, Trudy o privi cu ochi mari. 

— Şi ce să fac? Nu mă pricep la nicio meserie. Sfinte, nici măcar 
nu-s o bucătăreasă prea grozavă! 

Lily o prinse de mână: 

— O, dar oricine poate găti. lar ceea ce nu ştii, pot să te învăţ eu. 
Am nevoie de ajutor. Mare nevoie. 

Faţa lui Trudy se schimonosi, în timp ce ochii i se umpleau de 
lacrimi. 

— Ai... ai vrea ca eu să lucrez cu tine? 

Expresia ei o făcu pe Lily să se simtă foarte încurcată. 

— N-am vrut să te tulbur. Serios, nu e treaba mea ce faci. Şi... şi 
simplul fapt că eu n-aş face anumite lucruri nu înseamnă că tu n-ar 
trebui să le faci. Vreau să zic, n-am dreptul să mă gândesc că ai vrea 
să faci altceva... 

— Chiar ai dori să lucrez aici, cu tine? Serios? 

— Îmi pare rău. N-ar fi trebuit să-mi închipui... 

Trudy îşi acoperi faţa cu mâinile, suspinând încet. 

Lily se simţea îngrozitor. Se duse în spatele scaunului lui Trudy, 
punându-i mâinile pe umeri. 

— Îmi pare atât de rău..., se scuză ea din nou. 

— Nu... nu-mi vi-vine să cred că ai vr-vrea să lucrez cu tine..., se 
bâlbâi Trudy, printre sughiţuri. Ai... ai face tu asta... pentru mine? 

Lily începea să înţeleagă. 

— Sigur că da. Doar ţi-am propus, nu? 

Cealaltă continuă să plângă. 

— Nicio femeie din oraşul ăsta n-a mai făcut vreodată ceva 
frumos pentru mine. 

Aplecându-se, Lily o îmbrăţişă. 

— N-o fac numai ca să mă port frumos, Trudy. Într-adevăr, aş 
avea mare nevoie de ajutor. 

Trudy se agăţă de braţul ei, dar nu se putea opri din plâns. 

— O, Lily... Îţi mulțumesc atât de mult...! 

— Ce naiba se întâmplă aici? 

Ambele femei ridicară privirile, când Ross intră în bucătărie, dar 
niciuna nu scoase o vorbă. 

— Ce i-ai spus, Lily? De ce naiba ai făcut-o să plângă? 

Furia stârnită de bănuiala lui o făcu pe Lily să se înroşească la 

faţă. 

— N-am făcut-o. Adică, ba da, dar nu e ceea ce... 

Nu, n-avea de gând să se apere. Nu în faţa lui. 

— Of, mai taci din gură, Ross Benedict! 

Privirea lui Ross se îndreptă spre faţa înlăcrimată a lui Trudy. 

— Trudy? Te-a supărat? Te simţi bine? 

Lily îi oferi o batistă lui Trudy, care o luă şi se şterse la ochi. 
Trăgându-şi zgomotos nasul, răspunse: 

— Mai tacă-ţi gura, Ross. De ce te repezi mereu să tragi 
concluzii? Asta-i unul din cele mai nesuferite năravuri ale tale. 

Ross rămăsese în mijlocul bucătăriei, năucit de atacurile lor 
verbale. Aruncându-şi mâinile în sus, cu un gest de abandon, 
întrebă nervos: 

— De ce mama dracului vă luaţi de mine acum? 

— Of, las-o-ncolo de treabă! răspunse Trudy, începând să-şi 
revină. Dacă trebuie musai să ştii, Lily tocmai mi-a oferit o slujbă. 

Ross o privi nedumerit. 

— O slujbă? Şi ce să faci? 

— Păi, s-o ajut să gătească pentru tăietorii de lemne doar, ce 
altceva? 

Lily îi văzu expresia neîncrezătoare, înainte de a şi-o ascunde 
grăbit. Ştia la ce se gândea: că i-o propusese lui Trudy numai ca să 
afle mai multe despre el. Simţind cum îi creştea furia, îşi spuse că 
Ross Benedict avea un cap şi mai plin de sine decât îşi imaginase. 

— Trudy o să gătească? întrebă el, pe un ton complet neîncrezător. 

— Am s-o ajut — nu-i aşa, Lily? 

— Sigur că da, răspunse Lily, continuând să stea în spatele lui 
Trudy. Şi am într-adevăr nevoie de ajutor, Ross. Dacă o vezi pe 
Samantha înaintea mea, spune-i că e prea mult de lucru pentru o 
singură persoană. Dacă nu e de acord cu ce am făcut, atunci poate 
ar fi mai bine să-şi găsească altă bucătăreasă. 

Deodată, pe Lily o cuprinse revolta pentru felul cum se purtaseră 
Samantha şi toate celelalte femei din Twin Hearts cu Trudy. Şi toţi 

bărbaţii, la o adică. 

— Ţi-ai părăsi slujba pentru asta? 

— Da, Ross, aş face-o. 

Şi nu glumea. 

— Până una-alta, cred că ţi-e foame. A mai rămas nişte tocană pe 
plită. Şi te rog să mănânci şi restul biscuiţilor. Te-aş servi chiar eu, 
dar la ceea ce simt faţă de tine şi toţi ceilalţi din oraşul ăsta în 
momentul de față, mă tem că ţi-aş da cu mâncarea-n cap. 

leşi grăbită din încăpere, ridicându-şi capa uzată de pe scaunul 
de lângă foc, şi ieşi din cabană, lăsându-i pe Ross şi Trudy singuri în 
bucătărie. 

XXX 

Lily nu putea lipsi prea mult, pentru că avea prea mult de lucru. 
Şi, după mica izbucnire, se simţea mai bine. Cu ani în urmă, Jake îi 
comparase temperamentul cu un vulcan, erupând pe neaşteptate şi 
pustiind totul în cale. 

Când reveni la cabană, văzu dezamăgită că Trudy plecase. 

Ross o aştepta în bucătărie. 

— Trudy a scos fursecurile din cuptor înainte să se ardă. 

În graba de a pleca, Lily uitase de ele. Le puse pe un raft, apoi 
întinse aluatul şi mai tăie un rând, aranjându-le pe tipsie. 

— Va să zică, spuse Ross în spatele ei, acum ce planuri ai mai 
ticluit? 

Lily simţi că-i îngheţa inima. 

— Planuri? 

— Mda. De ce naiba ai vrea s-o angajezi pe Trudy? 

— Şi de ce n-aş angaja-o? 

Ross pufni în râs, dar nu-i răspunse. 

Strângând în mână lingura de amestecat, Lily se întoarse spre el. 

— Dacă-ţi închipui că am angajat-o doar ca să aflu mai multe 
despre tine, înseamnă că eşti mai încrezut decât îmi imaginasem. 

Ross pufni din nou. 

— Şi nu asta crezi? 

Lily ridică din umeri. 

— Nu găsesc nici un alt motiv ca să nu fii de acord. 

— S-ar fi putut să-ţi treacă prin minte faptul că nu-i în stare să 
pregătească nici măcar o ceaşcă de cafea care să se poată bea. 

Simţind primul fior de incertitudine, Lily replică: 

— Dar, cu siguranţă, poate să gătească. Ce femeie nu-i în stare de 
aşa ceva? 

— Hai să zicem doar că nu e una dintre... calităţile ei cele mai 
atrăgătoare. 

Aluzia lui o întărâtă pe Lily şi mai tare. 

— Nu ţi-a trecut nici un moment prin cap că s-ar putea să aibă 
nevoie de o prietenă? A avut parte de destule tifle şi dispreţ de la 
voi toţi ca să-i ajungă pentru-o viaţă întreagă, n-am nicio îndoială. 

— Eu n-am râs niciodată de ea, Lily. 

— Poate că n-ai râs. Dar ai adus-o la o petrecere, ştiind prea bine 
că n-avea să fie binevenită. Asta nu crezi că arată cât de mult o 
respecţi? 

Ross o studie în tăcere. 

— Îmi pare rău pentru ce-am făcut. A fost o greşeală. Nu trebuia 
s-o pun într-o asemenea situaţie. Dar ştii din ce-şi câştigă existenţa, 
nu? 

Sătulă dintr-o dată de tot jocul, Lily spuse; 

— Da, ştiu. Chiar ea mi-a spus. Dar mai ştiu şi prin ce-a trecut, 
Ross. Am trăit şi eu acelaşi lucru. Sunt văduvă, ai uitat? Numai că 
suntem două persoane diferite. Eu, când mi-am pierdut soţul, 
devenisem deja independentă, pentru că, înţelegi, el încetase să mai 
facă parte din viaţa mea. Singur preferase aşa. Îşi găsea... 
satisfacţiile prin alte părţi. Cu târfe de modă veche. Şi nu doar una, 
ci mai multe. Nici nu mai ştiu de câte ori a intrat împleticit în casă, 
trăsnind a colonie ieftină, aşteptându-se să-i răspund la... 

Se întrerupse, furioasă că dezvăluise o parte atât de dureroasă 
din viaţa ei. 

— După ce a murit, a trebuit să fac ceva ca să supraviețuiesc. Am 


82 


ales gătitul, fiindcă mă pricepeam şi-mi plăcea. 

Lăsă cuvintele să-şi facă efectul, înainte de a continua. 

— E clar că Trudy ştie la ce se pricepe cel mai bine. Îi place 
compania bărbaţilor, în pat şi în afara lui. Dar, aşa cum ţi-am mai 
spus şi adineaori, Ross Benedict, chiar dacă s-ar putea ca şi eu să am 
nevoie de asta, mie nu-mi place. 

ÎI mintea, şi se mintea şi pe sine, pentru că îi plăcuse într-adevăr. Îi 
plăcuse foarte, foarte mult. Numai că nu era mândră cu asta. 

Ross tăcu mult timp, încordat, fără să-şi abată privirea dinspre a 
ei. 

— După ceea ce-am făcut aseară? replică el într-un târziu. La 
naiba, amândurora ne-a plăcut. Lily, nu e cazul să... 

— Vrei te rog să nu-mi mai tot aduci aminte? îl imploră ea. Îți 
mai spun o dată şi gata: nu mi-a plăcut. 

Mai trecu un minut de tăcere încordată. În cele din urmă, Ross 
murmură: 

— Nicio clipă n-am să te cred. 

Lily se întoarse spre bufet, ştiind că vorbele lui erau mai 
adevărate decât ale ei dar nevrând s-o recunoască. 

— N-ai decât să crezi ce vrei. Nu te pot opri. 

Într-o clipă, Ross ajunse în spatele ei, strângând-o la piept. 
Mâinile lui îi cuprinseră sânii; cu degetele mari, începu să-i frece 
sfârcurile prin materialul rochiei. Lily îl simţi, gros şi dur, în şale, şi 
toţi nervii din trup îi reacționară. Totuşi, încercă să reziste. 

— Nu, îl rugă ea în şoaptă, când o mână a lui Ross îi coborî sub 
talie, strecurându-se spre îmbinarea coapselor. Te rog, te rog mult, 
nu... 

Până şi-n propriul ei auz, rugămintea suna fără pic de convigere. 

Ross o întoarse cu faţa spre el, apoi se aplecă s-o sărute. Lily îl 
întâmpină flămândă, pe negândite — căci dacă încerca să gândească, 
şi-ar fi pierdut minţile. 

Sărutul le învăpăie pasiunea şi, deşi îi simţi degetele dibuind la 
nasturii rochiei, Lily nu l-ar fi putut opri nici să fi vrut. Palmele lui 

pe sânii ei goi o readuseră în fire şi îl împinse, cu pieptul 
palpitându-i agitat. 

— Nu. 

Îşi adună corsajul la loc, dar Ross îi dădu mâinile la o parte, 
desfăcându-i din nou rochia. 

— Aşa e cinstit, Lily, o îmbie el. 

— Ce vrei să spui? întrebă Lily, cu toată făptura vibrându-i de 
dorinţă. 

— Tu m-ai văzut gol, îi aminti Ross, deşi în ochi nu i se zărea 
nicio undă de umor. 

Amintirea trupului său gol reveni în mintea lui Lily, făcând-o să 
ameţească de o poftă care-i dizolva orice împotrivire. Dorinţa şi 
umilința se luptau pentru supremație în ființa ei. Îşi aminti 
sentimentele ei despre devotament şi fidelitate, iar umilinţa învinse. 
Împingându-l la o parte, căzu pe un scaun şi-şi rezemă capul pe 
braţ, incapabilă să-şi mai stăpânească suspinele. Cum ar mai fi 
putut să continue aşa? Îl dorea. Avea nevoie de el. Era îndrăgostită 
de el până peste cap. De el. Un bărbat faţă de care nu putea nutri 
nici încredere, nici respect. 

Amintindu-şi toate nopţile pe care le petrecuse în singurătate, 
aşteptând zadarnic întoarcerea lui Jake în patul ei, ştiu cu 
certitudine că, dacă se lăsa biruită de sentimentele pentru Ross, avea 
să treacă din nou prin aceleaşi suferințe. Doamne, de ce avea un 
gust atât de jalnic la bărbaţi? 

Suferinţa ei îl înjunghia pe Ross ca un cuţit în burtă. Voia s-o 
mângâie, dar ştia că Lily nu l-ar fi lăsat. Şi de ce s-o fi făcut? Ţinea 
minte că-i spuse că n-ar fi putut — şi nici n-ar fi vrut — să-i fie 
credincios. Cum îi putea dovedi că nu fuseseră decât nişte vorbe 
aruncate la întâmplare? Vorbe rostite ca să-şi alunge sentimentele 
pe care nu le dorea. Vorbe pe care înainte le crezuse întotdeauna, 
însă chiar şi atunci sunaseră dintr-o dată fals şi găunos. Vorbe care-l 
făceau să pare aidoma bărbatului cu care Lily se măritase şi pe care 
îl pierduse. Vorbe care aveau să-i despartă pentru totdeauna, dacă 

n-o putea convinge că nu fuseseră serioase. 

Se duse la uşă, rezemându-şi mâinile de o parte şi de alta a 
acesteia. 

— Apropo, spuse el, amintindu-şi pentru ce venise la ea. M-am 
dus să văd ce mai face Maudie. Se simte bine, dar medicul vrea s-o 
mai ţină în spital cam o săptămână. Îmi pare rău, am vrut să-ţi spun 
mai devreme, dar când am găsit-o pe Trudy aici, mi-am cam uitat 
vorba. 

În spatele lui, Lily îşi trase nasul. 

— Aha. Mă bucur. Îţi... îţi mulţumesc că mi-ai spus. 

Ştiind că nu mai avea nimic de spus sau de făcut, Ross o lăsă 
singură, să-şi lingă rănile în tihnă. 

Capitolul 8 


În timp ce Ross termina de peticit acoperişul cabanei şi pe cel al 
casei lui Maudie, Lily îşi mută salteaua şi perna mai aproape de foc. 
Era hotărâtă să se culce din nou în bucătărie. Din când în când, îşi 
încrucişa degetele, rugându-se ca aşternutul să se usuce bine. 

Trudy reveni mai târziu, pentru a începe să înveţe de la ea, dar 
când se înseră, Lily şi Ross rămăseseră din nou singuri. 

Stăteau aşezaţi lângă foc. Lily pregătea listele de bucate, iar Ross 
citea un ziar pe care şi-l cumpărase din oraş. Dacă s-ar fi uitat cineva 
înăuntru, îşi dădu seama Lily, ar fi crezut că vedea un cuplu 
petrecând o seară liniştită împreună, înainte de a se duce la culcare. 

La culcare. Simplul cuvânt o făcea să simtă că i se înroşeau obrajii, 
căci patul lui Ross nu mai servea doar la dormit, ci şi la găsirea unor 
satisfacţii depline. 

— Vreau să-mi prezint scuzele. 

Cuvintele lui picară din senin, smulgând-o pe Lily din visare. 

— Poftim? 

— Pentru început, vreau să-mi cer iertare pentru că am strigat la 
tine în ziua când m-am întors acasă de la Chicago şi te-am găsit în 
dormitor. 

Lily îşi îngădui un mic zâmbet. 

— Vrei să spui, în ziua aia când te-am lovit în cap cu patul puştii? 

Ross scoase un mormăit ursuz, apoi îşi drese glasul. 

— Mda, în ziua aia... Credeam că tu şi Sam vă... înțeleseserăţi 
să... în fine, să mă combinati cu tine, încheie el pe un ton stânjenit. 

Lily descoperise deja că exact acesta fusese planul Samanthei. 
Totuşi, voia să audă şi ce avea Ross de spus. 

— Şi de ce să fi crezut una ca asta? 

— Păi, ce naiba... De ani de zile tot încearcă să mă însoare. În 
fiecare ajun de An Nou, mă împerechează cu câte una dintre 
prietenele ei nemăritate, şi-mi petrec toată seara simţindu-mă 

îngrozitor, ca o râmă în cârligul pescarului. Anul trecut, am ajuns la 
concluzia că m-am săturat. N-aveam de gând să mă mai las dus de 
nas de ea, şi i-am şi spus-o. A fost hotărârea mea luată de Anul Nou. 

Dregându-şi încă o dată glasul, împături ziarul şi-l puse pe masă. 

— Şi m-am gândit că poate asta era o încercare a ei de a se 
răzbuna pe mine. 

Lily îşi strânse picioarele sub trup, ca să şi le încălzească. 

— Pot să te asigur că n-am ştiut absolut nimic despre planul ei, 
dacă într-adevăr a urzit vreunul. 

— O, îl urzise, ba bine că nu. Ştia al dracului de bine că plecasem 
doar pentru câteva săptămâni. Tu probabil ai crezut despre cabană 
că era neocupată, fiindcă în lipsa mea o afumase împotriva 
puricilor. Îmi luase toate hainele şi aşternuturile. 

Îi zâmbi strâmb. 

— Ţi-a închiriat casa cu bunăştiinţă, deşi era ocupată. De mine. Şi 
deşi ştia că urma să mă întorc tocmai prin perioada când tu începeai 
să te aclimatizezi. Probabil s-a gândit că am fi putut să... 

Cu faţa lipsită de orice expresie, Lily îl întrebă: 

— S-a gândit că am fi putut să... ce? 

— Ştii tu, murmură el. Să ne... cuplăm. 

— Mă rog, abia izbuti ea să răspundă, cred că putem s-o 
asigurăm că planul ei a dat greş. Lamentabil. 

Îi adresă un zâmbet rece, apoi reveni la pregătirea listei de 
bucate. 

— Mda, reflectă Ross, frecându-şi mustaţa cu degetul. Problema e 
că, de data asta, nu prea cred că s-a mai înşelat atât de amarnic... 

Inima lui Lily începu să bată cu putere sub cămaşa de noapte. 
Cuvintele lui erau neîndoielnic adevărate. Încă de la bun început, 
între ei existase o atracţie fizică puternică. Şi încă se mai simţea. lar 
ea putea chiar să-şi dorească în sinea ei ca situaţia să fie altfel, aşa 
încât să poată fi adevărat, dar Ross nu era un bărbat cu nimic mai 
breaz decât Jake. Sau decât tatăl ei. Mai degrabă refuza să mai aibă 
orice fel de bărbat, decât încă unul care să-i fie necredincios. 


87 


— Atracția fizică nu înseamnă nimic fără fidelitate, Ross, spuse 
ea, în timp ce pulsul îi palpita cu putere în vena de la baza gâtului. 

Ross se încruntă. 

— Asta ce naiba ar vrea să însemne? 

— Înseamnă, începu Lily pe un ton sever, că Jake — răposatul meu 
soţ — şi cu mine erau absolut compatibili. Pe plan fizic. Dar el era un 
porc infidel. Mai degrabă aş rămâne nemăritată, decât să mai am 
relaţii intime cu un bărbat care nu-mi poate fi credincios, indiferent 
cât de puternic m-ar atrage. 

— Eu te atrag, Lily? 

Glasul lui era la fel de seducător ca whisky-ul vechi. 

Lily se foi, stingherită de întrebare. 

— În noaptea trecută, aveam anumite nevoi, iar tu... tu ai fost 
dispus să mi le astâmperi. Asta-i tot. 

— Dovedeşte. 

— Ce?!? 

— Dovedeşte că asta a fost tot. Dovedeşte-mi că poți să mă săruți 
fără să te exciţi acum, când ţi s-au... astâmpărat nevoile. 

Vizibil amuzat, începu să-şi descheie cămaşa. Părul lui de pe 
piept era astât de stufos, încât firele ieşeau prin butoniere. 

Lui Lily i se uscă gura, dar totuşi se arătă indignată. 

— N-am să fac una ca asta. 

— De ce nu? [i-e frică să nu simţi ceva? 

— Numai repulsie aş putea să simt! se răsti ea, hotărâtă să nu 
răspundă unei cereri atât de ridicole. la spune-mi, celorlalte femei 
ale tale chiar le place tot părul ăsta de pe chipul tău? 

Ochii negri ai lui Ross licăriră jucăuş. 

— Celorlalte femei ale mele? Recunoşti că şi tu eşti una dintre 
femeile mele, Lily iubito? 

— Of, nu fi prost! pufni ea, trântindu-şi hârtiile pe jos. Şi nu-s 
iubita ta. Mă duc la culcare. 

Pentru un om atât de masiv, Ross era surprinzător de agil. O opri 
în uşa bucătăriei şi o strânse la piept, apăsându-i mâinile sub 

cămaşa lui, pe pielea fierbinte. 

— Un bărbat păros îi poate ţine de cald unei femei, Lily. 

Lily strânse din dinţi, rezistând imboldului de a-şi freca faţa de 
pieptul lui, dar nu-şi putu controla bătăile inimii, nici moleşeala 
caldă din josul abdomenului. 

— Dă-mi drumul. 

— Un sărut, Lily. Doar un sărut, ca să-mi dovedeşti că numai de- 
atâta ai avut nevoie. Că nu doreşti să se repete ceea ce s-a întâmplat 
între noi azi-noapte. Acum, că ţi s-au astâmpărat nevoile, repetă el, ți- 
ar fi destul de uşor să-mi dăruieşti un sărut. 

O ademenea. O aţâţa. Cu atâta siguranţă, încât nu mai putea să-i 
reziste. Of, cât mai detesta aroganţa la un bărbat! Tare mai voia să-l 
vadă rostogolindu-se de pe înălțimea unde se cocoţase atât de 
ţanţoş. 

— În regulă, spuse ea. Nu va fi nicio problemă. 

Ridicându-se pe vârfuri, îi atinse gura. Se aştepta ca Ross s-o 
înhaţe şi s-o devoreze: plănuia ca atunci să rămână moale şi inertă. 

Spre surprinderea ei, îi simţi vârful limbii abia atingându-i în 
treacăt buzele, în timp ce perniţele degetelor lui mari îi încercuiau 
sfârcurile, iar partea din faţă a pantalonilor de doc îi apăsa uşor 
abdomenul. 

Dorinţa explodă între coapsele lui Lily ca o floare desfăcându-şi 
petalele şi, când gura lui se deschise peste a ei, îi răspunse la sărut 
şi-şi aruncă braţele pe după gâtul lui. Tot autocontrolul îi pierise. 

Ridicând-o în aer, Ross îşi înfăşură mijlocul cu picioarele ei şi-i 
susținu fesele în palme, frecându-se de ea. O mână i se strecură sub 
cămaşa de noapte şi halat, pe coapsa goală, strecurându-se apoi spre 
fund. 

Merse poticnit cu ea până la un scaun, pe care se prăbuşi. Lily 
rămase călare peste şoldurile lui, pradă unei dorinţe atât de 
puternice încât îi izgonea orice gânduri, în timp ce-şi căuta plăcerea. 
Ross îi desfăcu halatul şi-i descheie nasturii cămăşii, eliberându-i un 
sân. I-l sărută. Îi linse sfârcul. Îşi frecă barba de el, înteţind şi mai 

mult dorinţa lui Lily. 

Carnea ei goală îi apăsa şliţul rigid al pantalonilor. ÎI ademeni să 
continue mângâierile drăgăstoase ale sânului, în timp ce-l călărea 
din răsputeri până când sâmburele de voluptate plesni, azvârlind-o 
într-o spirală care clătina întreaga lume. 

Lily respira greu şi nu-şi mai simţea oasele... Îi era ruşine că nu 
se putuse stăpâni. 

Ducându-i mâna la pantalonii lui, Ross şi-i descheie cu cealaltă 
mână şi o îndemnă să-l atingă. Dorinţa se învăpăie din nou, dar Lily 
o înfruntă, retrăgându-şi mâna, într-un refuz de a se lăsa ispitită. 

Mâinile lui îi cuprinseră coapsele, apăsându-i fanta cu degetele 
mari. 

— Nu fi crudă, Lily, îi şopti, cu glasul răguşit ca al vântului de 
iarnă. 

Lily îl lăsă să-i ducă mâna înapoi la prohab şi şi-o vârî înăuntru, 
peste indispensabili, pentru a simţi că rămăsese la fel de dur şi 
fierbinte. Tremurând de dorinţă nebinevenită, îl mângâie până când 
Ross devemni țeapăn, începând să se cutremure sub ea. 

— Ah, Lily iubito, hai în pat. 

Lily coborî repede de pe genunchii lui, încheindu-şi cămaşa de 
noapte, în timp ce pornea grăbită spre bucătărie. 

Închise uşa în urma ei, se duse la saltea şi căzu deasupra, cu 
lacrimile de furie arzându-i ochii. Nu-şi putea închipui ce se 
întâmpla cu ea. ÎI dorea cu ferocitate. Putea să-l iubească uşor. 
Probabil că-l şi iubea deja. Dar era complet nepotrivit pentru ea. Un 
bărbat ca el era nepotrivit pentru orice femeie care-şi dorea un soţ 
credincios şi iubitor. 

XXX 

A doua zi dimineața, Ross nu se zărea nicăieri. Lily începu să 
lucreze şi, nu peste mult, sosi Trudy. Munceau cu plăcere împreună, 
iar timpul trecea repede. Când ceasul de pe consolă bătu de 
unsprezece ori, Lily auzi căruţa de la tabără oprind în faţa casei. Ea 
şi Trudy duseră biscuiţi şi ştrudelele cu mere la căruţă, apoi Lily îi 

spuse vizitiului să ia de pe bufetul din bucătărie plăcintele cu carne 
de iepure. 

Omul reveni cu plăcintele şi le puse în căruţă, măsurând-o pe 
Trudy cu privirea. 

— Ce-i cu tine-aciia, Trudy? 

— Păi... eu... ăă... 

— Lucrează cu mine, interveni Lily. 

Vizitiul se cocoşă de râs. 

— Munceşti la bucătărie? Ce, mi te rătăcişi pe drum? 

Trudy se înroşi ca focul. 

— E o muncă cinstită, Lou. 

Ştergându-şi ochii cu mâneca, Lou încercă să-şi stăpânească 
râsul. 

— Zi-mi că nu-i pen-todeauna, Trudy. Că altfel, băieţii tare-o să 
fie dezamăgiţi. 

Lily îl împinse spre căruţă. 

— Vrei, te rog, să duci mâncarea asta la tabără până nu se 
răceşte? 

— Sigur, sigur..., murmură amical căruţaşul. 

Se săltă pe capra de lemn şi plesni din hăţuri peste cai. Dar, în 
timp ce se îndepărta, cele două femei încă îi mai auziră hohotele de 
râs. 

Lily o cuprinse pe Trudy cu un braţ pe după talie. 

— Nu-l lua în seamă. 

— N-o să-mi fie uşor, Lily. 

— Nici un lucru de preţ nu se câştigă uşor, draga mea. 

Intrară în cabană, iar Lily pregăti prânzul. 

— Nu te-ai gândit niciodată să te recăsătoreşti? 

— Cale de mile întregi de-aici, nu se găseşte nici un burlac. Decât 
Lou şi câţiva din fârtaţii lui, da' nu-mi place nici unul. Şi, fireşte, mai 
e şi Ross. 

Lily simţi un gol în stomac. 

— Şi el... nu te-a cerut niciodată? 

— Nu. Într-o vreme, nu demult, tare-aş mai fi vrut să mă ceară, 
Lily. 

— ŞI... şi acum. 

— Acum e-aşa de-nnebunit după tine că nicio altă femeie nu mai 
contează pentru el. 

În sufletul lui Lily se stârnea un vălmăşag tot mai mare de 
sentimente. 

— Crezi că există pe lumea asta vreun bărbat care să-i poată fi 
credincios soţiei? 

— O, da, răspunse Trudy. Roy al meu aşa era. 

— De unde ştii? 

— N-am nicio îndoială. Eram atât de apropiaţi... nu-mi era 
numai soţ şi amant, ci şi cel mai bun prieten. Puteam să-i spun orice. 

Lily rumegă această informaţie, cu gândul la Jake. Şi el îi fusese 
soț şi amant — dar... prieten? Niciodată nu simţise aşa ceva din 
partea lui. Existau destule lucruri pe care n-ar fi îndrăznit să i le 
spună despre ea însăşi. 

Tocmai se aşezaseră să mănânce, când se auzi o bătaie în uşă. 

Când deschise, Lily scoase o exclamaţie de surpriză: 

— Donald! 

Zâmbind, cu faimoasele lui gropiţe în obraji, Donald South o 
cuprinse pe Lily în braţe, strângând-o cu putere. 

— Arăţi aşa de bine că-mi vine să te mănânc, Lily-fată. 

Lily îl lăsă pe fostul ei patron s-o îmbrăţişeze, apoi se desprinse. 

— Ce Dumnezeu cauţi aici? Şi cum m-ai găsit? 

Mâinile lui îi rămaseră pe umeri, în timp ce o privea lung. 

— Eşti frumoasă ca întotdeauna. Te măriţi cu mine? 

Lily râse, apoi îi luă o mână şi-l trase în cabană. 

— Nu te-ai schimbat deloc. Cum m-ai găsit? îl întrebă ea din nou. 

— N-a fost prea greu, răspunse Donald. Am umblat doar din 
oraş în oraş, întrebând dacă n-a poposit pe-acolo o roşcovană 
frumoasă ca un vis. 

— Noi tocmai ne aşezaserăm la masă. Te rog, mănâncă şi tu cu 

noi, Donald. 

Donald ezită. 

— Nu ştiam că mai eşti cu cineva. N-aş vrea să deranjez. 

— Prostii. 

Intrară în bucătărie, iar Lily i-l prezentă lui Trudy, care se înroşi 
ca racul când Donald, galant, îi sărută mâna. 

— Ce-ai făcut de când ţi-a ars pensiunea? îl întrebă Lily. 

— Am încercat să mă decid în ce să investesc mai departe, 
răspunse el, aşezându-se faţă-n faţă cu Trudy. Asta m-a şi adus spre 
nord, de fapt. M-am săturat de San Francisco. 

Lily îl privi lung. Era chipeş şi blond, într-un stil nordic. Şi o 
ceruse în căsătorie o dată, numai că atunci fusese serios. Oricât de 
mult l-ar fi dorit, Lily nu putuse primi. Şi totuşi, orice femeie care ar 
fi reuşit să pună mâna pe el se putea socoti nespus de norocoasă. 
Lily simţea că ar fi fost un soţ credincios. Totuşi, nu-i scăpăra nicio 
scânteie în suflet. Simţea că i-ar fi fost mai bine singură decât cu un 
bărbat pe care nu-l iubea, oricât de fidel i-ar fi fost. La fel cum îi era 
mai bine singură decât cu un bărbat pe care-l iubea, dar care nu 
putea să-i fie credincios. 

După masă, Lily şi Donald începură să depene amintiri, în timp 
ce Trudy spăla vasele şi făcea curat în bucătărie. Lily observă că 
privirea lui Donald se îndrepta adesea spre Trudy în timp ce aceasta 
se apleca peste ligheanul cu vase, iar Trudy, când îi luă farfuria, se 
arătă nefiresc de sfioasă. Poate că, la urma urmei, nu avea nevoie 
decât de un nou început. 

— Mi-a fost dor să te văd prin preajmă, Lily Sawyer, spuse 
Donald, întinzându-se peste masă pentru a-i lua mâna într-a lui. Aş 
fi vrut să rămâi cu noi. 

— Acolo nu mai rămăsese nimic pentru mine, Donald, ştii asta. 
Mai întâi a murit Jake, iar pe urmă, peste doi ani, a ars pensiunea. 
Voisem să plec încă înainte de asta, iar incendiul m-a ajutat să mă 
hotărăsc. 

Donald se uită prin bucătărie. 

— Şi ai venit aici. A cui e casa asta, de fapt? 

— A mea, se auzi un răspuns morocănos. 

Toate capetele se întoarseră spre uşă. Când îl văzu pe Ross, Lily 
rămase cu gura căscată şi-şi trase repede mâna de sub a lui Donald. 

— Ross? Chiar tu eşti? 

Ross intră în bucătărie, fără nicio undă de plăcere în ochi, pe când 
îl cerceta din privire pe Donald South. 

— Nu-mi vine să cred...! 

Vocea lui Trudy era la fel de neîncrezătoare ca a lui Lily. 

— Ţi-ai ras barba, şi mustaţa! 

Nici lui Lily nu-i venea să creadă. Se simţea slăbită, nedumerită şi 
plină de dor la vederea lui. Era la fel de chipeş, pe cât de frumoasă îi 
era sora. Avea pomeţi înalţi, buze doar atât de groase cât să fie 
senzuale, iar Lily nu putea să înţeleagă cum de nu observase până 
atunci cât de dese şi de arcuite îi erau genele negre care-i mărgineau 
ochii. Îşi tunsese şi părul, care-i stătea pieptănat cu ondulaţii 
naturale, de un cafeniu închis, aproape negru. 

— Nu-i decât păr, răspunse el scurt. O să-mi crească la loc. 

Continua să-l privească neabătut pe Donald. 

Acesta se ridică şi-i întinse mâna, pe care Ross i-o strânse cam 
fără tragere de inimă. 

— Donald South. 

— Ross Benedict. 

Strângerea de mână fu scurtă. 

— E pe-aici ceva în care să merite să investesc? se interesă 
Donald. 

— Cherestegerii, pe toată distanţa până pe coastă, răspunse Ross. 
În apropiere de frontiera cu Oregonul e una care are probleme. 
Probabil că cei de-acolo s-ar bucura să te vadă. 

Donald îl studie un moment, apoi zâmbi şiret. 

— Totuşi, pe-aici nu e nimic, aşa-i? 

— Nnt. Nimic pe-aici. 

Zâmbetul lui Donald se lăţi, în timp ce întorcea capul dinspre 

Ross către Lily. 

— Cred că ai dreptate. Pe-aici nu pare să se găsească nimic 
pentru mine. 

Îşi ridică vestonul de pe spătarul scaunului. 

— Trudy? Ce zici, te duc până acasă? 

Lumina din ochii lui Trudy păli la fel de repede pe cât se 
aprinsese. 

— O... of, încă nu pot să plec. Mai am... 

— Vei avea timp destul ca să faci restul dimineaţa, o întrerupse 
Ross. Am s-o ajut eu pe Lily să termine de făcut curat la bucătărie. 

Lily îl privi lung. Era gelos! Abia aştepta să-l dea afară din cabană 
pe bietul Donald! Simţi un val de speranţă care-i tăie respiraţia. 

Donald îl măsură pe Ross scurt cu privirea, apoi se aplecă şi o 
sărută pe Lily drept pe gură. Când îi dădu drumul, ochii îi licăreau. 

— Nu uita ce ţi-am propus, Lily. 

Apoi se întoarse spre Trudy şi-i luă braţul, petrecându-l printr-al 
lui. 

— Vino, frumoasă domniţă, caleaşca te aşteaptă. 

Lily îi privi cum plecau, apoi începu să-şi facă de lucru cu oalele 
pe care le spălase Trudy, punându-le în ordine pe raftul de lângă 
fereastră. 

— Ce ţi-a propus? 

Mâinile lui Lily începură să tremure, dar continuă să rânduiască 
vasele. 

— Ce ţi-a propus, Lily? 

În glasul lui Ross se simţea o undă de ameninţare. 

— Nu cred că e treaba ta, răspunse Lily. 

— Baeu cred că e! 

Se răsuci cu faţa spre el. Sperând să poată schimba vorba, îi 
spuse: 

— Nădăjduiesc că nu de hatârul meu te-ai bărbierit, Ross. S-ar fi 
putut să spun că prefer un bărbat fără barbă — dar, cu barbă sau 
fără, bărbatul acela nu eşti tu. 

— Şi cine e, Donald? 

Nu-i luă în seamă mârâitul din glas. 

— M-a... m-a cerut cândva de soţie. lar azi m-a cerut din nou. 

Deşi ştia prea bine că ar fi leşinat dacă-i răspundea afirmativ. 

Expresia lui Ross rămase stoică, iar privirea, la fel de asră. 

— Şi la urma urmei, cine naiba e Donald South ăsta? 

Lily începu să şteargă masa. 

— A fost proprietarul pensiunii unde am lucrat. A ars. De-asta 
am plecat. 

— De ce nu te-ai măritat cu el prima oară când te-a cerut? 

Trăgând aer în piept, adânc, tremurător, Lily răspunse: 

— Fiindcă... fiindcă nu-l iubeam. 

— Şi acum îl iubeşti? 

Lily clătină din cap. 

— Nu. 

— Mărită-te, cu mine, Lily. 

Inima ei îşi luă zborul, aproape scăpându-i din piept. 

— Nu... nu... nu... pot să fac asta. 

— De ce naiba nu poţi? 

Reuşind în sfârşit să-şi adune sentimentele răvăşite şi să se 
controleze, Lily spuse: 

— De ce m-aş mărita cu tine, Ross? Oferta lui Donald e mai 
sigură. Nu l-oi fi iubind, dar măcar ştiu că mi-ar fi credincios. Şi... şi 
întotdeauna am crezut că mă voi mărita o singură dată în viaţă, din 
dragoste. Chiar înainte de moartea lui Jake, iluzia asta prostească s- 
a spulberat. Jake nu mi-a fost un soţ fidel. Şi n-am să mă mărit cu 
încă un bărbat care nu-mi va fi. 

Lăsându-se pe un scaun, Ross îşi frecă pielea netedă cu degetele, 
apoi îşi apăsă podurile palmelor peste ochi. 

— La naiba. Ce te face să crezi că ţi-aş fi necredincios? 

— Chiar tu mi-ai spus. 

Când Ross dădu s-o întrerupă, Lily îi acoperi gura cu degetele. 

— Mi-ai spus că nu e firesc ca un bărbat să-i fie fidel doar unei 

singure femei. 

Ross îi cuprinse degetele într-ale lui, strângându-i-le cu putere. 

— Mă iubeşti, Lily? 

Lily încercă să-şi smulgă mâna, dar el o trase pe genunchi. 

— Poate, dar... dar ăsta nu-i un motiv suficient ca să mă mărit cu 
tine. 

— Şi dacă ţi-aş spune că şi eu te iubesc? 

Inima ei se însufleţi iar de speranţă, însă Lily încercă să şi-o 
stăpânească. 

— Tot... tot n-ar fi de ajuns, Ross. lubirea fără încredere nu 
ajunge. 

— La naiba! Eu nu-s afurisitul ăla de Jake al tău! 

— Dar în ziua aceea când îţi spălam aşternutul, ai vorbit exact ca 
el. 

— Încercam să te provoc, atâta tot. 

— Ai reuşit. Şi n-am să uit niciodată! declară Lily, smulgându-se 
din poala lui. 

Ross se ridică în picioare, cu mâinile în buzunarele de la spate. 

— Ce pot face ca să te răzgândeşti? 

— În acest moment, nimic, răspunse ea, înfruntându-şi cu greu 
lacrimile. 

Nu putea să cedeze. Pur şi simplu nu putea. Dar măritişul cu 
Ross o ispitea, căci ştia că i-ar fi adus o viaţă îmbătătoare, plină de 
satisfacţie şi împlinire — numai dacă el n-ar fi simţit nevoia să calce 
în străchini. 

Capitolul 9 


Ross ieşi ca o furtună din cabană, se duse la grajd şi înhăţă 
securea şi secera, după care porni furios spre desişul pe care ar fi 
trebuit să-l defrişeze cu săptămâni în urmă. 

De fiecare dată când afirmase incapacitatea unui bărbat de a-i fi 
credincios unei femei, propriile sale cuvinte se întorceau împotriva 
lui. N-avea nicio şansă de a o convinge pe Lily că urma să-i fie 
credincios. Dar asta, fir-ar să fie, nu-l putea opri să încerce. Simplul 
gând că putea să vină cineva şi să i-o ia îl ardea ca un acid. 
Niciodată nu mai ţinuse atât de mult la o femeie încât să şi-o 
dorească pentru el. O dorea pe Lily şi numai pe Lily. Ştia că voia să- 
şi trăiască toată viaţa alături de ea. 

O iubea. O iubea pentru că se împrietenise cu Trudy, când 
nimeni altcineva n-ar fi făcut-o. O iubea pentru spiritul ei şi chiar şi 
pentru limba ei ascuţită, căci ştia că pe dedesubt era vibrantă şi 
pasională. Ideea că ar fi fost şi mai înflăcărată dacă-i câştiga 
încrederea îl sleia complet. 

Fără să dea multă atenţie muncii brute pe care o făcea, îşi imagina 
toate locurile unde voia să facă dragoste cu ea. În râu, cu picioarele 
ei în jurul mijlocului; pe podea, în faţa focului, cu ea călare; afară, pe 
un strat de frunze, în faţa lui Dumnezeu şi a lumii. 

Deodată, auzi un trosnet şi, până să se dezmeticească, fu aruncat 
la pământ... 

XXX 

Lily îl auzi urlând. Cu un nod de groază în gât, apucă instinctiv 
puşca lui Ross, ieşi în fugă din cabană şi o luă la goană spre locul de 
unde auzise sunetul. Pasul îi şovăi doar un moment când îl văzu pe 
Ross căzut la pământ, unde se lupta cu un urs negru. 

Ridicând puşca, Lily trase în aer, rugându-se ca detunătura să 
sperie animalul. La auzul împuşcăturii, ursoaica îi dădu drumul lui 
Ross, ridicând capul doar atâta cât Ross să se poată rostogoli de sub 

ea, săltându-se în genunchi. Lily trase din nou, iar ursoaica fugi 
greoi în hăţiş. 

Aruncă puşca la pământ şi se repezi spre Ross. Acesta stătea încă 
în genunchi, cu pieptul şi antebraţele şiroindu-i de sânge. 

— O, Ross! O, Doamne sfinte! 

Îl apucă de o subsuoară şi-l ajută să se ridice în picioare. 

— Mă... gândeam la... tine..., bâigui el. Nu... n-am fost... 
atent... 

— Taci, îl linişti Lily, încercând să fie tare, deşi se simţea nespus 
de slabă. Vino, acum. Ajută-mă să te duc la cabană. 

Merseră cu paşi împleticiţi spre verandă, unde Ross urcă treptele 
cu mare greutate. 

— Pieptul... mă arde şi... şi băşici... carne vie... 

Intră clătinat în casă, iar Lily abia îl putu ţine să nu cadă la podea. 

— O, sărăcuţul meu drag. Încă puţin doar, iubitule. Doar încă 
puțin. 

Păru să treacă o oră până ajunseră la pat, dar o dată aflaţi acolo, 
Lily făcu un efort pentru a-şi stăpâni tremurul mâinilor şi începu să- 
i examineze rănile. Frica o făcu să simtă un gol în stomac. Avea 
nevoie de un doctor. Mare nevoie. Dar nu-l putea lăsa singur. 

Se repezi în bucătărie, înhăţă ibricul de ceai, nişte prosoape şi 
trusa ei de cusut. După ce reveni lângă Ross, îi tăie cămaşa şi începu 
să-i tamponeze rănile, crispându-se când îi văzu carnea vie. 

Chipul lui era schimonosit de durere, dar îi prinse degetele şi le 
duse la buze. 

— Mi-ai... mi-ai spus... drag... iubitule... 

Obrajii lui Lily se înroşiră. 

— Nu vorbi, Ross. Nu-ţi irosi puterile, te rog. 

— Ţi-aş... ţi-aş fi... credincios, Lily. Am ştiut... din clipa când te- 
am văzut, că... 

Tuşi, scrâşnind de durere. 

— ...că niciodată n-am să-mi mai doresc altă femeie. 

Ochii ei se umplură de lacrimi, care începură să-i şiroiască pe 

obraji. 

— Şşş, şopti ea, curăţindu-i rănile cât putea de repede. 

Auzi un zgomot de cai afară şi, în clipa următoare, lângă ea 
apăru Samantha. 

— O, Doamne! şopti ea, cu buzele tremurându-i. Ce s-a 
întâmplat. 

Lily continuă să şteargă rănile lui Ross, care încă mai sângerau. 

— A deranjat o ursoaică neagră din bârlog. L-a atacat. 

Se întoarse spre Samantha. 

— Are nevoie de ajutor, Sam. Te rog, du-te. Adu un doctor. 

Samantha nu-şi mai luase ochii de la fratele ei. Se retrase spre 
uşă. 

— Do... doctorul e chiar acum în tabără. De... de-acolo vin. 

— Te rog, Sam. Mai repede. 

Samantha se repezi afară, în timp ce Lily se ruga să revină cu 
medicul înainte ca Ross să moară din cauza pierderii de sânge. 

XXX 

Samantha îl conduse pe doctor afară, apoi reveni lângă pat. Lily 
stătea prăbuşită pe un scaun, alături. 

— O să se facă bine, nu crezi? 

Lily se frecă la ochi. 

— A pierdut mult sânge, dar medicul părea să creadă c-o să-şi 
revină. 

Samantha se aşeză pe marginea patului, atingând cu degetele 
obrazul lui Ross. 

— Şi-a ras barba şi mustata. Uitasem cât de chipeş este. 

Lily nu putu decât să dea din cap în tăcere. Îşi amintea de 
cuvintele ei aspre, şi de cele ale lui, mai seducătoare: Un bărbat păros 
îi poate ține de cald unei femei, Lily. 

Simţi deodată un nod în gât, iar ochii i se umplură de lacrimi. O, 
de ce fusese atât de răutăcioasă? Dacă... dacă Ross murea, n-avea să 
ştie niciodată ce simţea pentru el. 

— Ce ciudat..., murmură Samantha cu nostalgie. 

— Ce anume? 

— E ciudat că s-a bărbierit. Ani de zile se mândrise cu barba lui. 

— Poate că... s-a săturat de ea. 

— N-aş crede. 

— De ce nu? 

Zâmbindu-i uşor lui Lily, Samantha ridică din umeri. 

— De ultimul ajun al Anului Nou, l-am tachinat pentru că 
partenera lui — o femeie pe care-l silisem s-o invite la petrecerea mea 
— se plânsese de tot părul lui de pe faţă. Am făcut o prinsoare. 

Scoase o batistă din buzunarul rochiei şi-şi suflă nasul. 

— Am pariat cu el c-o să-şi radă barba şi mustaţa dacă o 
întâlneşte pe femeia potrivită, şi dacă ea i-o cere. 

Lily simţi că-i creştea inima, plină de iubire pentru Ross - iubire 
amestecată cu ruşine din cauza felului cum îi vorbise, astfel încât 
trebui să întoarcă privirea. 

— Nu eu i-am cerut s-o facă, Sam. 

Samantha continua să-şi privească fratele. 

— Poate că ai dreptate. Poate că doar s-a săturat de ea, şi nimic 
mai mult. 

Lily îi zâmbi nesigur, clătinând din cap. 

— Nu. 

— De ce? 

— Nu... nu i-am cerut să se radă, dar i-am spus că nu-mi plăcea 
barba lui. 

Îşi înghiţi nodul din gât. 

— M-a cerut de soţie, Sam. 

Samantha scoase o exclamaţie, ridicându-şi mâinile la gură. 

— Te-a cerut? Şi tu ce-ai spus, Lily, ce i-ai spus? 

Lacrimile lui Lily se revărsară pe obraji, şi începu să-şi caute şi ea 
batista. Negăsind-o, îşi ridică şorţul, ştergându-se cu el la ochi. 

— l-am spus că nu mă pot mărita cu un bărbat în care n-am 
încredere. 

La vederea expresiei prăbuşite a Samanthei, adăugă: 

— Recunoscuse că nu consideră că e normal ca un bărbat să-i 
rămână credincios aceleiaşi femei. Aşa fusese şi răposatul meu soţ, 
Sam. Oricât de mult l-aş iubi pe Ross, nu pot suprta gândul că 
trăieşte cu alta. Cred că sunt prea egoistă. 

Ceasul de pe consolă bătu de cinci ori. 

— O, Doamne! Trebuie să-l iau pe Derek din tabără! 

Samantha se ridică în picioare. În timp ce-şi punea capa pe umeri, 
o studie pe Lily. 

— O să te descurci singură aici? 

Lily îi zâmbi liniştitor. 

— Sigur că da. Du-te. Ai grijă de soțul tău. 

— Am să mai vin mâine dimineaţă. 

Pe obrajii Samanthei începură din nou să curgă lacrimile. 

— Of, Lily... Mi-aş dori atât de mult ca voi doi... 

Îşi acoperi gura cu o mână şi ieşi în fugă. 

După plecarea Samanthei, Lily întoarse capul spre Ross. Medicul 
îi dăduse ceva contra durerii şi pentru a-l ajuta să se odihnească. 
Dormea. 

Lily se ridică de pe scaun, trecu pe marginea patului şi începu să- 
l privească lung. Chiar se bărbierise pentru ea? Îndrăznea să creadă 
că o iubea destul de mult ca să-i fie credincios? 

XXX 

Lily îl veghe toată noaptea. Îi ştergea faţa cu o cârpă umedă şi 
răcoroasă. Îi verifica bandajele ca să se asigure că nu mai sângera. 

Dacă se gândise la ea în momentul când îl atacase ursoaica, 
însemna că era vina ei. Ochii i se umplură iar de lacrimi pe care şi le 
şterse cu mâneca. 

Porniseră cu stângul, atâta lucru era clar. Şi totul, numai fiindcă 
buna şi băgăreaţa de Samantha dorise o soţie pentru fratele ei. 

Lily îi şterse din nou faţa, lăsându-şi degetele să stăruie pe pielea 
lui. Barba lui era deja aspră şi țepoasă. Se aplecă şi-i sărută fruntea, 
nasul, gura, bărbia. 

Apoi se rezemă de spătarul scaunului, frecându-şi umerii. Era 

frântă de oboseală, dar nu putea să-l părăsească. Îl veghe 
încontinuare, cu gura arcuită într-un zâmbet trist. 

Plecă de lângă el doar atâta cât să înăbușe focul, apoi trecu 
grăbită în bucătărie şi-şi luă cămaşa de noapte. Revenind în 
dormitor, se dezbrăcă şi trase pe ea cămaşa, micşoră lampa şi se 
strecură în pat lângă el, atentă să nu se rezeme de antebrațele lui 
bandajate. Îşi justifica faptele spunându-şi că, dacă Ross se trezea, 
avea să ştie. 

Începu să picotească uşor, în ton cu fiecare mişcare şi schimbare 
din respiraţia lui. Spre dimineaţă, însă, adormi adânc. 

Trezindu-se cu o tresărire, deschise ochii şi se pomeni privind în 
ochii lui. Erau calzi precum cafeaua proaspăt fiartă. 

— Mi-ar plăcea să mă trezesc aşa în fiecare dimineaţă, Lily iubito, 
spuse el, cu un surâs buimac. 

Lily îşi înghiţi emoția care-i podidea pieptul, amenințând să-i 
erupă în gât. 

— M-am... gândit că e mai bine să fiu aproape, în caz că aveai 
nevoie de mine. 

Încercă să se retragă spre cealaltă parte a patului, dar Ross o trase 
înapoi. 

— Nu pleca. 

Fără să-l contrazică, Lily se potrivi lângă el, apoi se rezemă într- 
un cot. 

— Cum te simţi în dimineaţa asta? 

Ross zâmbi, iar în obrazul stâng îi apăru o gropiță fermecătoare. 

Lily îşi pierdea cu repeziciune controlul. 

— De parcă m-ar fi atacat un urs. 

Expirând prelung, tremurător, Lily răspunse: 

— Ross, ai fi putut să mori. 

El continua să-i zâmbească. 

— M-ai fi plâns, Lily iubito? 

ÎL plesni uşurel pe umăr. 

— Nu face glume din-astea. 

— Dar ai fi făcut-o? 

Se aplecă şi îl sărută, înfiorându-se când gura lui îi răspunse. 

— Da, recunoscu ea. Te-aş fi plâns toată viaţa. 

— Mă iubeşti, Lily? 

Îi zâmbi şi ea. 

— Da, răspunse simplu. 

— Vrei să te măriţi cu mine? 

Nu fu nici măcar tentată să-l întrebe dacă avea să-i fie credincios; 
cumva, ştia că era cel mai fidel soţ din lume. 

— Cred că ar fi cel mai bine. Există prea multe femei care s-ar 
repezi într-o clipă să-mi ia locul. 

Deodată, Ross deveni serios. 

— Nu există nicio femeie pe lumea asta care să-ţi poată lua 
vreodată locul, Lily. 

ÎI sărută din nou, atentă să nu-i atingă nici unul dintre 
numeroasele bandaje. 

— Samantha va fi încântată că planul ei a reuşit. 

Ross îi mângâie părul. 

— Samantha merită o mamă de bătaie. Va trebui să vorbesc cu 
Derek despre asta. 

Lily chicoti. 

— Ai grijă, s-ar putea să-i placă. 

Ross râse în hohote, apoi tuşi şi gemu. 

— Vai, Lily Sawyer, dar mă surprinzi. 

Un moment, Lily se cuibări lângă el. 

— Viaţa e plină de surprize, iubitule. 

Cu o mişcare stângace, Ross întinse mâna şi-i atinse sânul. 

— Abia aştept. 

La atingerea lui, o străbătu un val de căldură, dar făcu un efort să 
se dea jos din pat. 

— Doctorul şi Sam vor veni curând. Şi Trudy, cred. N-ar fi bine 
să ne găsească împreună în pat. 

— N-ar face decât să mă silească să fac din tine o femeie cinstită. 

În timp ce-şi descheia cămașa de noapte, Lily răspunse: 

— Pe-asta ai s-o faci oricum, după ce te vindeci cum se cuvine. 

Îşi luă hainele şi porni spre uşă. 

— Lily? 

Întorcându-se, îi zâmbi. 

— Da? 

— Îmbracă-te aici. 

Privirea lui era fierbinte, iar cererea, îndrăzneață. 

Ezitând numai o clipă, Lily îşi puse hainele pe scaunul de lângă 
pat şi-şi scoase peste cap cămaşa de noapte. În cameră era frig; 
sfârcurile i se întăriră imediat. 

Privirea lui Ross era aproape reverenţioasă. 

— Sfârcuri trandafirii. Genul meu favorit, adăugă el, cu un 
zâmbet. 

Lily roşi, simțind cum fierbinţeala i se răspândea de la rădăcina 
firelor de păr, spre centrul feminităţii ei. 

— Ai văzut destul, boşorog libidinos ce eşti? întrebă ea cu o voce 
blândă şi iubitoare, în pofida asprimii cuvintelor. 

Ochii lui o cutreierau în voie, oprindu-se asupra smocului dintre 
picioare. 

— Roşu. Culoarea mea favorită. 

Întinse mâna. 

— Vino aici. 

Lily porni spre el. 

— Ross, din clipă-n clipă trebuie să vină cineva... 

Tresări, atinsă de degetele lui, apoi îşi simţi genunchii tăindu-se, 
când Ross îşi strecură un deget înăuntru. Forţându-se din răsputeri 
reuşi să se retragă şi începu să se îmbrace, observând cortul de 
deasupra abdomenului lui. 

— Într-o zi, curând, am să fac dragoste cu tine şi-am să te văd 
cum juisezi, Lily. Dacă n-am să fiu eu însumi dus prea departe. 

Cuvintele lui îi intensificară dorința, dar se strădui să se îmbrace 
până la capăt, surprinsă să constate cât de bine se simţise privită de 


105 


el. 

— Am să-ţi fac nişte păsat de ovăz, înainte de a începe mâncarea 
pentru echipă, spuse ea, pornind spre uşă. 

— Lily? 

Se opri, cu mâna pe clanţă. 

— Da? 

— Te iubesc, spuse el simplu. Dormitorul e al nostru. 

Cu lacrimi de bucurie în ochi, Lily ieşi grăbită din cameră, 
lăsându-şi inima mângâiată de cuvintele lui. I se deschidea ca o 
floare, şi ştia că-şi găsise viitorul soţ, amant şi prieten. Mai ştia că că 
aveau să fie împreună până la sfârşitul timpului. 

Epilog 
Ajunul Anului Nou, 1880 


De la distanţă, Ross o privea pe Lily îmbrăţişând-o pe Trudy, care 
tocmai se întorsese dintr-o călătorie în nord, unde-l vizitase pe 
Donald South. O mai strânse o dată în braţe, apoi se aşeză pe 
canapea, lângă Maudie, care era în convalescenţă. Îngrijită de Lily, 
bătrâna îşi revenise remarcabil de bine şi încă mai putea trăi de una 
singură, în cabana mică de lângă a lor. 

Lui Ross îi creştea inima de iubire şi mândrie ori de câte ori se 
uita la Lily. Nu-i venea să creadă că era cu adevărat soţia lui. Cine- 
ar fi crezut că dragostea putea să aibă asemenea efecte asupra unui 
om? Anul trecut, pe aceeaşi vreme, nu ştiuse nimic despre puterea 
iubirii, debitând cu uşurinţă platitudini despre infidelitate şi 
umblând ţanțoş ca un cocoş fudul. Apoi Lily apăruse în viaţa lui şi 
totul se schimbase. 

Îşi turna încă un pahar de cidru, când se apropie Samantha, a 
cărei sarcină era vizibilă. 

— E o petrecere puţin mai altfel decât cea pe care am dat-o anul 
trecut, nu-i aşa? 

Ochii ei străluceau plini de voie-bună. Ross îi zâmbi cu jumătate 
de gură. 

— Şi eu mă gândeam la acelaşi lucru. 

— Ai pierdut pariul, să ştii, îi aminti ea. 

Ross îi răsuci nasul între degete. 

— Un pariu pe care sunt bucuros să-l pierd, Sam. 

— N-ai să-mi mulțumeşti niciodată pentru că mi-am băgat nasul? 

— Meriţi o papară, mârâi el. Doar nu poţi să împingi doi oameni 
unul peste altul şi să aştepţi să se îndrăgostească. 

— Dar am făcut-o, nu-i aşa? replică ea, cu un zâmbet nevinovat. 

— A fost un noroc chior. 

Samantha oftă. 

— Poate, dar eşti fericit, nu, Ross? 

Zâmbetul lui se lăţi. 

— Mda, Sam, sunt fericit-foc. 

Oftând din nou, Samantha începu s-o studieze pe Lily, apoi 
spuse mulțumită: 

— Lily arată... altfel. 

Ross îşi drese glasul. 

— E frumoasă ca întotdeauna. 

— Nu, nu, clătină din cap Samantha. Parcă străluceşte... 

Deodată, cu o mică exclamaţie, îl apucă de braţ. 

— E însărcinată, nu-i aşa? 

Ross nu era sigur cum să răspundă. Lily rămăsese însărcinată 
încă din prima noapte când se culcaseră împreună, iar de-atunci 
până la nuntă mai trecuseră şase săptămâni. Speraseră să mai ţină 
un timp secretul. 

Samantha îl trase de mânecă: 

— Este gravidă, nu? 

— Mda, este... 

ÎL privi lung. 

— Şi nu te bucuri? 

— Mă bucur atât de mult că-mi vine să cânt cucurigu, dar prefer 
să stau la locul meu. 

Aşa era. Abia aştepta să înceapă întemeierea unei familii cu 
femeia care-i furase atât de total inima. 

— De ce? Care-i marele secret? 

Ross ridică din umeri. 

— Vrem doar să... să mai aşteptăm un timp până anunţăm 
lumea. 

— Aha, faimoasa ezitare la mijlocul frazei, care-i dă de gol pe cei 
din neamul Benedict. Ei, Ross Benedict, cred totuşi că nu-mi spui tot 
adevărul. Pe când aşteptaţi copilul? 

— Copilul urmează să se nască la începutul lunii iulie, răspunse 

Lily, zâmbindu-i Samanthei cu răbdare. 

Trăgând-o spre ea, Samantha o îmbrăţişă. 

— În iulie? 

Numără pe degete, apoi se uită la amândoi, cu gura căscată de 
uimire. 

— Bine, dar asta înseamnă... 

— Asta înseană, Samantha Mae, o întrerupse Ross, că indiferent 
ce-ţi trece prin minte, ar fi cazul să păstrezi pentru tine. 

Samantha zâmbi cu gura aproape până la urechi. 

— Va să zică, tot n-am greşit în legătură cu voi doi, la urma 
urmei! 

Apoi, ochii i se umplură de lacrimi. 

— O, Lily! Dar asta înseamnă că vom avea copii cu vârste atât de 
apropiate, încât vor fi tovarăşi de joacă! Nu-i aşa că-i minunat? 

— Da, Sam, e minunat. Şi, iubitule, adăugă Lily, strângându-l pe 
Ross de braţ, de fapt lui Sam îi revine tot meritul pentru că suntem 
împreună, nu crezi? 

Ross chicoti. 

— Nu pot să neg. O putem răsplăti botezându-ne primul copil 
după ea. 

Zâmbetul Samanthei deveni tremurător. 

— O, dar eşti atât de dulce, Ross. Îţi mulţumesc. M-aş simţi 
onorată. 

— Mda, făcu Ross. Samantha Băgăreaţa, sau Mae-Unde-Nu-l- 
Fierbe-Oala. Pe care o preferi? 

Samanthei îi aruncă o privire chipurile jignită, apoi trecu cu o 
mişcare graţioasă în braţele soțului ei, care o aşteptau. 

— Derek, iubitule, Ross iar se ia de mine. 

Derek o sărută pe gură, apoi întrebă: 

— Să-i ard o chelfăneală, iubito? 

Cuibărindu-se la pieptul lui, Samantha îi aruncă lui Ross o 
privire drăcească peste umăr, în timp ce Derek o ducea de-aclo. 

— Cred c-ar fi cazul s-o facă cineva. 

— Îi datorăm mult, Ross. 

— Ştiu, dar e mai bine să nu ştie cât de recunoscători îi suntem. 
Şi-aşa o să fie o mătuşă prezentă mereu pe capul nostru. 

Lily îşi rezemă tâmpla de umărul soţului ei. 

— Cred că nici tu nu vrei fi un unchi mai puţin iubitor. 

— O, am de gând să fiu cel mai iubuitor unchi din lume. Dar, 
adăugă el, aplecându-se s-o sărute, voi fi şi mai iubitor ca tată. 

Cuprinsă de uimire, Lily închise ochii. 

— Niciodată n-am crezut că voi putea fi atât de fericită. 

Un moment, Ross îşi aminti hotărârea lui luată cu un an în urmă, 
în aceeaşi zi, când jurase că n-avea s-o mai lase niciodată pe 
Samantha să se amestece în viaţa lui. O strânse pe Lily la piept, 
bucurându-se de senzaţia ei în braţele lui. Ce naiba, toată lumea ştia 
că hotărârile luate de Anul Nou se făceau anume pentru a fi 
încălcate. 


- Sfârşit — 

